
POMENIREA  MITROPOLITULUI 
ANDREIU  ŞAGUNA1 

Se  ’mplinesc  şaizeci  de  ani  de  când  marele  arhi- 
păstor,  mitropolitul  Andreiu  Şaguna  care-şi  doarme 
somnul  de  veci  în  umbra  brazilor  dela  Răşinari,  s’a 
mutat  la  Domnul.  De  aceea,  după  rugăciunile  ferbinţi 
ce  sau  înălţat  de  lângă  mormântul  lui  la  ceruri,  pentru 
odihna  sufletului  marelui  ierarh,  ne-am  adunat  în 
acest  sfânt  locaş,  ca  să  ne  arătăm  şi  aici  întreaga 
noastră  recunoştinţă  şi  admiraţie  pentru  măreţele  lui 
înfăptuiri,  din  rodurile  cărora  ne  îndestulăm  şi  astăzi 
sufletele. 

De  sigur,  pomenirile  solemne  ca  cea  de  astăzi 
sunt  îndătinate  numai  la  un  sfert,  la  o  jumătate,  sau 
la  un  veac  întreg  dela  mutarea  dintre  pământeni  a 
marilor  personalităţi  din  istoria  neamului  nostru.  La 
şaizeci  ani,  o  asemenea  festivitate  comemorativă  ar 
putea  părea  deci  neobişnuită  şi  nejustificată.  In  ori 
care  alt  caz  decât  al  nostru.  Cu  mitropolitul  Andreiu 
Şaguna  însă  trebuie  să  se  facă  excepţie,  fiindcă 
excepţională  a  fost  şi  personalitatea  uriaşului  „preot 
deşteptării  noastre  —  semnelor  vremii  profet",  după 


1  Cuvânt  rostit  în  biserica  catedrală  din  Sibiu,  la  festivalul  religios 
aranjat  în  15  Octomvrie  1933  pentru  pomenirea  marelui  ierarh,  la  împli¬ 
nirea  alor  63  de  ani  dela  moartea  lui. 

cum  excepţională  a  fost  întreaga  lui  viaţă  atât  de 
bogată  în  realizări  hotărâtoare  pentru  soarta  nea¬ 
mului  românesc  de  dincoace  de  Carpaţi. 

Iată  pentruce,  pomenirea  cu  laudă  a  numelui  lui 
şi  înfăţişarea  vieţii  lui  trăite  în  întregime  ’n  slujba  lui 
Dumnezeu  şi  a  neamului,  ori  cât  de  des  sar  face, 
nu  poate  fi  decât  spre  învăţătura  şi  folosul  nostru 
duhovnicesc.  Pe  de  altă  parte  sărbătorindu-i  amin¬ 
tirea  la  răstimpuri  cât  mai  puţin  îndepărtate,  ne  do¬ 
vedim  ascultători  şi  faţă  de  înţeleaptă  povaţă  a 
Scripturilor  sfinte,  care  ne  îndeamnă  să  ne  aducem 
aminte  de  mai  marii  noştri,  care  ne-au  grăit  cuvântul 
lui  Dumnezeu  şi  la  a  căror  viaţă  privind,  să  le  ur¬ 
măm  credinţa. 

Cea  mai  durabilă  şi  cea  mai  universal  accesi¬ 
bilă  carte  pe  care  o  poate  scrie  cineva  este  fără 
îndoială  însăşi  cartea  vieţii  lui.  Ea  poate  fi  ispitită 
şi  înţeleasă  de  ori  cine :  de  omul  cărturar  şi  de  cel 
neînvăţat  aproape  deopotrivă.  Din  pricina  aceasta 
foloasele  ce  se  desprind  din  ispitirea  ei  se  revarsă 
cu  îmbelşugare  nu  numai  asupra  câtorva  iscusiţi 
în  descifrarea  slovelor  scrise,  ci  şi  asupra  marilor 
mulţimi. 

O  carte  minunată  este  şi  viaţa  mitropolitului 
Şaguna,  carte  ale  cărei  învăţături  au  pătruns  până 
în  adâncurile  conştiinţei  neamului  nostru,  luminându-i 
şi  povăţuindu-i  cărările  istoriei  sale  naţionale. 

Ingăduiţi-mi  să  răsfoiesc,  în  faţa  domniilor  D-voa- 
stre,  măcar  câteva  pagini  din  această  carte,  pen- 
iruca  inspirându-ne  din  revelaţiile  lor,  să  ne  sporim 
conştiinţa  ortodoxă  şi  naţională  şi  răspunderea  marei 
îndatoriri  de  a  păstra  cu  sfinţenie  şi  a  spori  chiar 
scumpa  moştenire  şaguniană,  la  adăpostul  căreia 
am  crescut  ca  neam  de  trei  sferturi  de  veac  încoace. 

La  venirea  sa  în  Ardealul  tuturor  suferinţelor, 
mitropolitul  Şaguna  na  găsit  decât  un  popor  robit, 
politiceşte,  bisericeşte  şi  culturaliceşte  deopotrivă. 

Politiceşte  el  a  găsit  un  popor  a  cărui  umilă  exi¬ 
stenţă  era  abia  tolerată  de  stăpânitorii  cei  fără  de 
lege;  starea  noastră  bisericească  era  a  unei  obştii 
credincioase  desorganizate,  care  abia  îşi  redobân¬ 
dise  dreptul  de  a  avea  măcar  o  ierarhie  naţională. 
Iar  cultura  Ardealului  românesc  de  pe  acele  vre¬ 
muri  era,  cu  micile  excepţii  ale  unor  rare  oaze,  un 
pustiu  fără  margini. 

Neamul  acesta  de  iobagi  deprinşi  de  veacuri 
şă-şi  poarte  povara  zilelor  de  obidă,  fără  să  intre- 
zărească  măcar  o  ieşire  către  limanul  libertăţii  şi 
culturii  dătătoare  de  viaţă,  nu-1  putea  mântui  decât 
un  „trimis  al  lui  Dumnezeu1*,  care  vede  clar  şi  vede 
departe  şi  care  nu  se  înfricoşează  de  nici  o  pie- 
decă  pe  care  i-o  răstoarnă  în  cale  vrăjmăşiile  vieţii. 

Acest  trimis  providenţial  a  fost  mitropolitul 
Şaguna. 

Coborâtor  dintr’o  familie  macedoneană,  Şaguna 
aducea  cu  sine  tot  sufletul  zbuciumat  al  acestui  colţ 
de  pământ;  dar  el  aducea  cu  sine  şi  acel  simţ  al 
realităţii,  acel  tact  superior,  care  găseşte  totdeauna 
căile  cele  mai  potrivite  pentru  atingerea  marilor 
scopuri.  Adăugând  la  aceste  două  însuşiri  conştiinţa 
trează  a  misiunii  profetice  pentru  care  ni  l-a  dăruit 
Dumnezeu  şi  voinţa  eroică,  cu  care  a  fost  înzestr  it 
pentru  împlinirea  acestei  sfinte  misiuni,  ne  putem 
explica  uriaşele  înfăptuiri,  cari  îi  umplu  viaţa  atât 
de  masiv  şi  care  i-au  zidit  în  conştiinţa  poporului 
nostru  piedestalul  unui  conducător  fără  pereche. 

Odată  aşezat,  prin  chemare  de  sus  şi  prin  vo¬ 
inţa  obştii  credincioase,  în  fruntea  Bisericii  şi  a  po¬ 
porului  ortodox  român  de  dincoace  de  Carpaţi,  el 
sa  identificat  pe  dea’ntregul  cu  durerile  şi  aspira¬ 
ţiile  acestui  popor,  făcându-se  exponentul  lor  înţe¬ 
lept,  întruna  dintre  cele  mai  zbuciumate  epoci  din 
istoria  noastră  naţională.  Un  om  al  poporului  din 
care  făcea  parte  şi  pe  care-1  păstoria  înţelepţeşte 
a  fost  deci  mitropolitul  Şaguna  —  şi  nu  al  Curţii 
din  Viena,  dupăcum  vor  să-l  prezinte  unii  istorici. 


1* 

Rectificarea  aceasta,  care  se  cere  repeţită  cât  mai 
des,  a  făcut-o  eruditul  nostru  academician  şi  distins 
slujitor  al  sfintei  noastre  Biserici,  Ion  Lupaş,  chiar 
ieri  —  pomenind  cu  lauda  cuvenită,  la  o  masă  fră¬ 
ţească,  numele  marelui  ierarh.  Cea  mai  bună  dovadă 
a  acestui  adevăr  o  alcătueşte  faptul,  că  Şaguna, 
chemat  să  fie  „homo  regius"  în  dieta  transilvană, 
a  avut  tăria  să  refuze  această  invitaţie  şi  să  ră¬ 
mână  în  această  înaltă  corporaţiune  reprezentantul 
poporului. 

întâmplările  din  anul  furtunos  1848,  cu  valul 
lor  de  emancipare  naţională  a  neamurilor,  nu  l-au 
surprins,  ci  l-au  găsit  la  postul  de  străjuitor  înţelept 
şi  credincios.  Păşirea  solidară  şi  energică  a  naţiunii 
române,  vădită  în  măreaţa  adunare  de  pe  Câmpia 
libertăţii,  e  în  cea  mai  mare  parte  opera  lui  Şaguna. 
El  a  organizat  pe  Românii  din  Ardeal  într’o  naţiune 
luptătoare  conştientă,  rămânând  conducătorul  ei  in¬ 
tegral  nu  numai  prin  faptul  că  a  fost  cel  dintâiu 
preşedinte  al  partidului  naţional,  ci  mai  ales  pentrucă 
uriaşa  sa  personalitate,  de  o  cuceritoare  distincţie 
şi  autoritate,  atrăgea  într’un  chip  irezistibil  în  orbita 
influenţei  sale  toate  energiile  naţionale  capabile  de 
o  rodnică  desfăşurare. 

Dar  lupta  politică  pe  câmpul  deschis  era  extrem 
de  anevoioasă  în  fosta  împărăţie  a  pajurei  cu  două. 
capete.  Şaguna  şi-a  dat  seama  de  acest  lucru;  de 
aceea  sa  gândit  din  capul  locului  să-şi  zidească 
cetate  de  apărare  şi  de  mântuire  a  neamului.  Această 
cetate  nu  putea  fi  alta  decât  a  unei  Biserici  orga¬ 
nizate.  De  aceea  el  nu  şi-a  dat  odihnă  oaselor  şi 
zăbavă  înţelepciunii  sale  de  cârmuitor,  până  când 
nu  a  izbutit  să  reînfiinţeze,  cu  trecerea  şi  autori¬ 
tatea  pe  care  o  avea  la  burgul  vienez,  mitropolia 
ortodoxă  a  Ardealului  şi  până  când  nu  i  a  dat  acestei 
mitropolii  organizaţie  în  stare  să  canalizeze  în  albia 
ei  întreaga  viaţă  naţională  a  poporului  credincios. 

Această  grandioasă  operă  este  cuprinsă  în  Sta¬ 
tutul  organic  şagunian,  pravila  vieţii  noastre  româ¬ 
neşti  din  ultimele  şase  decenii.  Ca  toate  pravilele; 

înţelepte,  ea  a  intrat  în  conştiinţa  populară  cu  toată 
trăinicia  pe  care  i-o  împrumutau  cele  două  principii 
de  temelie:  autonomia  bisericească  şi  constituţiona¬ 
lismul  bisericesc,  cu  participarea  mirenilor  la  câr¬ 
muirea  instituţiei  sacre  în  acele  treburi,  pe  cari 
sfintele  canoane  nu  le  rezervă  exclusiv  ierarhiei. 

Cu  primul  postulat  mitropolitul  Andreiu  Şaguna 
a  vrut  să  asigure  Bisericii  întreaga  libertate,  pentruca 
în  felul  acesta  să-şi  poată  lua  şi  întreaga  răspundere 
pentru  mântuirea  sufletească  a  credincioşilor  ei. 
Căci  numai  în  măsura  în  care  aşezământul  sfânt 
este  liber  să-şi  ocârmuiască  rosturile  sale,  poate  să 
aibă  şi  conştiinţa  clară  a  marilor  sale  îndatoriri. 
O  Biserică  „dădăcită"  de  o  autoritate  omenească 
externă,  oricare  ar  fi  ea,  este  o  Biserică  robită.  Şi 
robului  nu-i  poţi  cere  nici  conştiinţa  răspunderii,  nici 
a  demnităţii.  Asta  nu  însemnează  nici  clericalism, 
nici  separaţie  de  stat,  nici  alte  asemenea  lucruri,  ci 
ortodoxie,  în  cea  mai  genuină  ipostasă  a  ei. 

Trecând  la  al  doilea  principiu  al  legiuirii  bise¬ 
riceşti  şaguniene  nu  putem  să  facem  decât  aceeaş 
constatare :  introducând  în  organizaţia  noastră  bise¬ 
ricească  elementul  mirean  ca  factor  de  conducere, 
mitropolitul  Şaguna  se  găsea  pe  linia  celei  mai 
vechi  tradiţii  ortodoxe,  tradiţie  care  sa  cristalizat 
din  adevărata  concepţie  despr  e  trupul  mistic  al  Dom¬ 
nului,  despre  Biserica  vie  a  lui  Hristos,  care  e  al¬ 
cătuită  din  cler  şi  mireni.  „Astfel  —  şi  acum  citez 
dintr’o  cuvântare  a  înalt  Prea  Sfinţitului  nostru  mitro¬ 
polit  Nicolae  —  împreunând  într’o  fericită  sinteză 
graţia  de  sus  cu  voinţa  poporului,  principiul  auto¬ 
rităţii  morale  şi  ierarhice  cu  concepţia  unei  de¬ 
mocraţii  creştine,  Şaguna  a  creat  într’adevăr  dela 
vlădică  până  la  opincă  o  puternică  conştiinţă  pentru 
sfinţenia  altarului  strămoşesc  şi  a  comorilor  sufle¬ 
teşti  ce  le  adăposteşte  el“. 

In  originea  creştină  şi  în  caracterul  genuin  or¬ 
todox  al  acestor  două  principii  trebue  căutată  şi 
durabilitatea  excepţională  a  legii  şaguniene. 

Dar  dându-i  cadre  Bisericii  noastre,  Şaguna  a 
căutat  să-i  dea  şi  viată,  duh  de  viată  creştină;  iar 
duhul  de  viată  nu  putea  fi  decât  rodul  activităţii  unui: 
cler  luminat  şi  devotat  slujbei  sale.  De  aceea  marele 
mitropolit  a  reorganizat  şi  şcoala  chemată  să  pre¬ 
gătească  pe  slujitorii  altarelor  pentru  înaltele  lor 
îndatoriri  religioase  şi  naţionale.  Iar  pe  preoţii 
ieşiţi  din  această  şcoală  i-a  povăţuit  neîncetat  prin 
graiul  sau  prin  scrisul  său,  să-şi  sporească  zelul 
şi  jertfelnicia  întru  luminarea  şi  îndrumarea  popo¬ 
rului  credincios. 

Ca  organe  pentru  risipirea  întunerecului  din  su¬ 
fletul  najiei  noastre  Şaguna  a  înfiinţat  o  mulţime  de 
şcoli  poporale,  iar  pentru  luminarea  mai  ales  a  cle¬ 
rului  său  a  întemeiat  Tipografia  arhidiecezană  şi 
gazeta  „Telegraful  Român"  care  a  intrat  în  al  nouălea 
deceniu  al  existentei  sale.  Tot  înjeleptei  sale  pre¬ 
vederi  şi  inijiative  i  se  datoreşte  şi  înfiinţarea  „  Aso- 
ciatiunii  pentru  literatura  română  şi  cultura  poporului 
român",  care  până  în  zilele  noastre  este  una  dintre 
cele  mai  luminoase  vetre  de  lumină  a  neamului 
nostru. 

Aceasta  este  în  trăsături  sumare  opera  şi  perso¬ 
nalitatea  marelui  preot  şi  îndrumător  de  neam  care 
a  fost  mitropolitul  Andreiu  Şaguna.  Dupăcum  vedem 
na  fost  domeniu  în  viaţa  noastră  naţională  din  al 
treilea  pătrar  al  veacului  al  nouăsprezecelea,  în  care 
el  să  nu  fi  avut  rolul  conducătorului  fără  seamăn, 
lucrând  cu  putere  de  sus. 

Vor  trece  ani  şi  veacuri  unul  după  altul.  Şi  graiul 
aşezat  al  cronicarilor  isteţi  va  deveni  neputincios 
să  mai  cuprindă  în  slove  figura  uriaşă  a  lui  Şaguna. 
Poporul  va  urzi  atunci  din  fire  legendare  povestea 
minunată  a  unui  român  cu  cârje  de  vlădică  şi  sceptrir 
voevodal... 

Şi  înjeleptul  „dătător  de  legi  şi  datini"  va  rămânea 
astfel  pururea  cu  noi  povăţuindu-ne  pe  drumul  ma¬ 
rilor  biruinţe. 


Prof.  NICOLAE  COLAN 


LĂMURIRI  NOUĂ  PRIVITOARE 
LA  REVOLUŢIA  LUI  HORIA 

(Sfârşit] 

In  judeţul  Bihor,  pe  unde  Horia  străbătuse  sa¬ 
tele  de  atâtea  ori,  revoluţia  şi-a  găsit  teren  bun,  ri¬ 
dicând  poporul  pentru  scăparea  de  iobăgia  grea. 1 
Aici  trei  preoţi  români  îndemnau  poporul  să  se  în¬ 
scrie  militari  şi  să  nu  mai  plătească  anual  decât  un 
floren  contribuţie  la  domni.  Popa  Ion  din  Leheceni 
strigă  în  plină  piaţă  a  Vaşcăului  la  ordinul  de  pace 
al  judeţului:  „De  ar  aduce  Dumnezeu  pe  resculaţi 
aici,  căci  de  nu  va  fi  mai  bine,  mai  rău  nu  poate 
să  fie"  şi  „lasă  protopoape  să  ardă,  că  şi  aşa  a  lor 
a  fost". 2 3 4 

Revoluţia  se  potolise  în  toate  părţile.  Grija  cea 
mare  acum  era  pentru  oficialitate,  cum  să  prindă 
pe  cei  trei  conducători.  Cu  sprijinul  unor  ţărani  tră¬ 
dători,  în  27  Decemvrie  1784,  sunt  prinşi  Horia  şi 
Cloşca,3  a  iar  30  Ianuarie  1785  şi  Crişan.  Intre  cei 
cari  au  contribuit  la  prinderea  acestuia  din  urmă  a 
fost  şi  preotul  Moise  din  Cărpiniş,  care  ca  răsplată 
a  trădării  sale  a  primit  în  Februarie  vre-o  100  de 
galbeni.4  b 

Toţi  trei  corifeii  fură  închişi  în  Alba-Iulia.  Se 
răspândeau  fel  de  fel  de  svonuri  despre  ei.  Mulţi 

1  Firu,  Revoluţiunea  lui  Horia  in  Bihor,  Oradia,  1925.  pp.  7 — 39. 
—  Ziaristul  losif  Şchiopul  mi-a  comunicat,  că  a  văzut  o  scrisoare  secretă 
a  prefectului  jud.  Bihor,  din  1765—  70,  în  care  se  vorbia  de  un  Horia.  care 
străbate  satele  bihorene,  îndemnând  ţăranii  români  la  revoluţie. 

1  Densuşianu,  o.  c.,  p.  288, 

3 a  Pe  popa  Ion  Hagi  Crişanuţ  din  Bistra,  condamnat  la  moarte,  apoi 
expatriat,  fiindcă  în  Abrud  la  31  Decemvrie  când  treceau  pe  aici  prinşi  Horia 
şi  Cloşca,  a  zis  adânc  îndurerat :  „Iată  acum  îl  au  în  mânile  lor  pe  bietul 
Horia,  şi  acum  pot  să-l  mănânce  viu“  şi  „Aveţi  grijă  Ungurilor,  că  acuşi 
veţi  vedea  voi,  ce  veţi  păţi  pentru  asta!"  Ibid.  pp.  -419,  463,  n.  3,  483,  504. 

4b  Densuşianu,  o.  c.,  pp.  424,  479  şi  202  n.  2. 

nu  voiau  să  creadă  că  sunt  arestaţi,  alţii  spuneau 
că  aici  li  se  dă  onoare  multă  din  partea  ofiţerilor 
împăratului.  Popa  Nicolae  din  Mihalţ  şi  popa  din 
Ţermure  în  Ianuarie  au  fost  în  Alba-Iulia,  şi  întorşi 
acasă  au  spus  poporului,  că  ei  au  văzut  acolo  pe 
Horia  cu  care  au  şi  vorbit,  spunându-le:  „Nu  vă 
temeţi  copiii  mei,  eu  am  să  fiu  încă  Domnul  vostru. 
Craiul  vostru  încă  trăieşte",  şi  apoi  Horia  a  intrat 
în  cetate  jucând.  Şade  la  masă  cu  un  ofiţer  împă¬ 
rătesc,  are  diurnă  şi  e  tratat  cu  deosebită  cinste,  etc.1 
Poporului  îi  plăcea  să  creadă  astfel  de  lucruri,  însă 
adevărul  era  cu  totul  altul.  Viaţa  lor  aici  era  iadul 
cu  suferinţele  lui  cumplite  şi  moartea  îi  pândea  în 
fiecare  clipă. 

In  ziarul  francez  „Journal  politique  de  Bruxelles" , 
din  1785,  apare  o  ştire  deosebit  de  preţioasă,  dată 
din  Viena  în  27  Ianuarie  1785  şi  care  ne  spune: 
După  prinderea  şi  arestarea  lui  Horia  „18  preoţi 
greci  sau  popi  au  ţinut  un  sinod  de  conspiraţie;  unul 
din  ei  a  scris  lui  Horia  pentru  a-1  întreba  dacă  tre¬ 
buie  să  aştepte  sau  să  înceapă  fără  el  [revoluţia]; 
această  scrisoare  a  fost  prinsă  şi  preotul  arestat; 
el  va  fi  tras  în  ţeapă,  dupăce  va  fi  depus  din  preoţie. 
Conduita  acestor  preoţi  e  o  dovadă  stranie  de  gra¬ 
titudinea  lor  faţă  de  împăratul,  care  a  făcut  să  se 
bucure  de  toleranţă  greco-şismaticiV 

împăratul  decise  să  răsplătească  cu  medalii  şi 
bani  pe  toţi  acei  cari  se  osteniseră  să  liniştească 
revolta  şi  să  prindă  pe  cei  trei  şefi  ai  revoluţiei. 

Aceasta  se  şi  face  în  cadrul  unei  mari  solem¬ 
nităţi,  în  5  Februarie  1785,  în  târguşorul  Zlagna  în 
prezenţa  comisarului  Mihail  Bruckenthal,  care  ne 
spune  despre  ea,  între  altele  cele  ce  urmează:* 

„...La  acesta  solemnitate  am  invitat  mai  cu 
seamă  pe  protopopi,  pe  preoţi  şi  pe  locuitorii  din 
comunele  cari  participase  la  revoluţie...  preoţii  se 


«  Ihid,  pp.  44  463-4  n.  1. 

*  Tezaur  de  monumente  istorice,  III,  p.  338. 
5  Densuşianu,  o.  C-,  pp.  477 — 480. 

adunaseră  în  număr  însemnat".  Dupăce  vorbeşte 
româneşte  mulţimei  adunate,  cheamă  înainte  pe  pro¬ 
topopul  Abrudului 1  căruia  îi  adresează  aceste  cuvinte 
pentru  acţiunea  de  pacificare  a  poporului  despre 
care  am  vorbit  şi  mai  sus: 

„Tu  Iosif  Adamovici,  tu  ţi-ai  îndeplinit  datoria 
în  revoiuţiunea  aceea  nefericită  care  a  pătat  cu 
sânge  omenesc  ţinuturile  aceste  în  ultimele  zile  ale 
anului  1784,  când  furia  atât  de  culpabilă  a  mai  multor 
oameni  a  tulburat  liniştea  publică  cu  răpiri  şi  pră¬ 
dări  şi  a  dus  poporul  român  aproape  de  marginile 
peirii  sale  totale.  Tu  în  momentele  acele,  ai  ascultat 
de  ordinele  şi  instrucţiunile  ce  le-ai  primit  dela  su¬ 
periorii  tăi,  ai  luminat  poporul  înşelat  şi  amăgit,  l-ai 
dojenit  să  se  întoarcă  iarăşi  la  linişte  şi  ordine  şi 
prin  aceasta  ai  scăpat  pe  mulţi  din  peire,  serviciile 
tale  au  ajuns  până  la  cunoştinţa  marelui  nostru  mo¬ 
narh,  care  nu  lasă  nici  o  faptă  bună  nerăsplătită  îţi 
confere  ţie  această  medalie  de  mare  preţ,  fiindcă  e 
grea  de  aur,  dar  valoarea  ei  este  nepreţuită,  fiindcă 
o  capeţi  ca  semn  al  graţiei  împărăteşti,  primeşte-o 
şi  păstreaz-o  ca  cel  mai  preţios  lucru,  ce  ai  putut  să 
doreşti  vre-odată  şi  aduţi  totdeauna  aminte,  că  numai 
credinţa  către  monarh,  credinţa  către  patrie,  numai 
purtarea  ta  bună  şi  stăruinţa  ta  activă  pentru  lini¬ 
ştea  publică  te-au  putut  face  demn  de  ea“. 

Cancelistul  guvernului  Devai,  îi  acaţă  medalia 
pe  pept  şi  cu  această  ocaziune  se  dederă  salve  şi 
se  dispuse  totodată  să  sune  ţimbalele  şi  trâmbiţele. 
In  urmă  protopopul  ţinu  şi  dânsul  un  mic  discurs 
de  mulţămire,  promise  şi  mai  departe  credinţă  Maie- 


1  In  Abrud  pe  vremea  revoluţiei  lui  Horia,  în  1784,  a  fost  preot  şi 
Nicolae  Huţovici,  care  în  1796  şi  1810  a  candidat  de  episcop,  întrunind 
cele  mai  multe  voturi.  El  ne  spune,  că  „îndeosebi  în  timpul  revoluţiei  lui 
Horia  prin  purtarea  sa  pacinică,  prin  sfaturile  sale  liniştitoare  şi  învăţă¬ 
turile  sale  iscusite,  a  adus  poporul  revoltat  din  acele  părţi  iarăşi  la  or¬ 
dine".  cf.  Lnpaş,  12  peţitori  ai  episcopiei  transilvane  vacante  1796 — 1810. 
Braşov,  1916  pp.  8 — 9.  —  Despre  vicarul  Ioan  Popovici,  care  a  lucrat 
pentru  pacificarea  spiritelor  revoltate  la  1784,  vezi  şi  Ibid.,  p  14. 

staţii  Sale  şi  supunere  faţă  de  funcţionarii  împăra¬ 
tului'1.1 

După  împărţirea  premiilor  în  bani,  să  face  un 
serviciu  divin  la  biserică  ca  mulţămită  lui  Dumnezeu 
pentru  încetarea  revoluţiei  şi  sănătatea  împăratului. 
„Clopotele  sunau  la  biserică,  iar  preoţii  şi  protopopii, 
doi  câte  doi,  se  duseră  la  biserică...  apoi  şi  cei  doi 
comisari  şi  asistară  câtva  timp  la  rugăciunile  bise¬ 
riceşti  împreună  cu  personalul  fiscal  şi  militar.  După 
biserică  protopopii  şi  preoţii  se  adunară  la  cvartirul 
consilierului  şi  fiindcă  erau  cu  totul  vre-o  100  de 
persoane...  făcură  cerc  în  curte  şi  consilierul  gu¬ 
vernului  le  aminti,  că  dânşii  să  nu  se  mărginească 
cu  datoriile  lor  numai  la  serviciul  îndatinat  la  bise¬ 
rică,  din  contră  trebue  să  ştie,  că  sunt  obligaţi  să 
meargă  cu  exemplu  bun  înaintea  turmei  încredinţate 
păstoriei  lor  şi  prin  catechisare  continuă  şi  prin  in¬ 
strucţiuni  private  să  înveţe  pe  ascultătorii  şi  fiii  bi¬ 
sericii  lor,  cari  sunt  datorinţele  lor  către  Dumnezeu, 
către  autorităţi,  către  domnii  lor  pământeşti,  către 
deaproapele  lor,  şi  să-i  conducă  după  învăţăturile 
cele  blânde  ale  religiunii,  să  dojenească  cu  blândeţe 
pe  cei  neascultători  şi  renitenţi  şi  dacă  le  resping 
învăţătura  sau  o  neglijează,  ori  dacă  comit  fapte  rele, 
să  le  descopere  încă  la  timp  autorităţii  civile,  căci 
numai  astfel  pot  să  fie  plăcuţi  lui  Dumnezeu  şi 
demni  de  graţia  monarhului  lor.  Iar  la  caz  contrar 
dânşii  vor  avea  să  aştepte  o  responzabilitate  mult 
mai  mare  ca  comunele  ce  sunt  încredinţate  grijei 
lor  sufleteşti. 

Preoţii  şi  protopopii  mulţumiră  cu  semne  de 
adevărată  mişcare  pentru  această  aducere  aminte* 
promiseră  deplină  ascultare  şi  credinţă11. 

*  Protopopul  Adamovici,  în  19  Noemvrie  1784,  la  adunarea  din  Câm¬ 
peni,  dăduse  ordin  să  fie  prins  Ursu  Uibăr,  căprariu  în  trupa  Iui  Horia, 
dat  autorităţii  militare  şi  pe  urmă  executat.  Pentru  această  fapta  prota  a 
primit  dela  împărăţie  o  medalie  şi  30  galbeni  [cf.  Densuşianu,  o.  c.  pp. 
321,  473],  In  August  178S  i  se  mai  dă  lui  Adamovici  o  recompensă  de  100 
galbini,  pentrucă  a  făcut  pe  câţiva  ţărani  să  se  întoarcă  în  temnijă  de  unde 
fugiseră,  schimbându-li-se  pe  urmă  pedeapsa  de  moarte  în  3  ani  închisoare.  . 
[Ibid.,  p.  487). 

Episcopului  Nichitici  i  sa  dat  1000  fl.  pentru 
cheltuelile  avute  în  cursul  revoluţiei,  iar  episcopului 
Petro  viei  din  Arad  800  fl.1 

In  28  Februarie,  Luni  1785,  au  fost  executaţi  în 
Alba-Iulia:  Horia  şi  Cloşca.  Preotul  ortodox  de  aici 
Nicolae  Raţiu,  dupăce  i-a  cuminecat  dimineaţa,  le-a 
scris  ultima  lor  dorinţă,  în  care  dispun  de  avutul 
lor.  A  asistat  la  executarea  lor  fioroasă,  dar  copleşit 
de  durere,  bietul  părinte  Nicolae  a  leşinat2 

Cu  toată  sufocarea  aşa  de  barbară  a  revoluţiei 
şi  a  celor  cari  au  condus-o,  totuşi  frica  dăinuia  între 
nobili,  că  din  nou  poate  să  izbucnească.  Ţăranii  nu 
mai  voiau  să  trăiască  vechea  viaţă  aspră  a  iobăgiei 
şi  unii  erau  gata  să  înceapă  din  nou  revoluţia,  dacă 
nu  li  se  schimbă  nimic  în  bine.  Aşa  era  unul  în 
jud.  Hunedoara  Ilie  Ştef  zis  şi  Fârţală,  băieş  din  Să- 
cărâmb,  despre  care  ne  spune  popa  Mateiu  din  Sânt- 
Andreiu,  că  voia  în  primăvara  1785  se  înceapă  din 
nou  revoluţia  „mai  bine  şi  cu  puteri  mai  mari  de 
cum  o  făcuse  Horia“.  Cerea  popii  să-i  fie  cancelist 
pentru  trimiterea  scrisorilor.  Armata  voia  să-l  prindă 
cu  orice  preţ  pe  Fârţală.  Protopopul  Sânzian  din 
Trestia  îl  cheamă  pe  popa  Mateiu  să-i  descopere 
locul  unde  se  află  acest  agitator  periculos.  Ii  co¬ 
munică  refugiul  său:  comuna  Tisa  pe  Mureş,  unde 
e  şi  arestat,  apoi  condamnat  la  temniţă  pe  viaţă.3 

Intr’o  scrisoare  adresată  unui  preot  catolic  din 
Roma,  Emeric  Daniel,  în  12  August  1785,  de  un  ungur 
din  părţile  Târnavei-mari  cetim  cuvintele  exagerate 
de  sigur: 

„Este  adevărat  că  Românii  din  comitatul  Cetăţii- 
de-baltă  au  început  din  nou  să  facă  tulburări.  Anume 
Românii  din  comuna  Adămuş  aveau  intenţiunea,  ca 
într’o  Duminecă  anumită,  când  se  vor  aduna  mai 
mulţi  unguri  în  biserica  reformată,  să  năvălească 
asupra  Ungurilor  în  biserică  şi  să-i  ucidă,  dar  n’au 


'  Ibid.,  p.  480. 

3  Densuşianu,  o.  c„  pp.  452.  455,  45-3  n.  1. 
3  Ibid.,  p.  488. 

fost  fericiţi  de  planul  lor,  fiindcă  tocmai  în  Dumineca 
aceea  s’a  bolnăvit  preotul  reformat  şi  Ungurii  nu 
s’au  adunat  la  biserică,  apoi  descoperindu-se  inten- 
ţiunile  Românilor  preotul,  primarul,  şi  doi  juraţi  au 
fost  prinşi  numai  decât  şi  duşi  în  închisoare11.1 

Vlădica  Nichitici  na  încetat  un  moment  acţiunea 
sa  de  liniştire  a  credincioşilor,  chiar  şi  după  termi¬ 
narea  revoluţiei;  asemenea  şi  cu  prilejul  lungei  sale 
vizitaţiuni  canonice  din  19  Maiu  1787  până  în  20 
Iunie  1788,  când  a  vizitat  cea  mai  mare  parte  a 
eparhiei  sale  ardelene.-  Prin  o  mulţime  de  circulare 
adresate  protopopilor  îndeamnă  preoţii  şi  credin¬ 
cioşii  săi  la  pace  şi  bunăînţelegere  între  ei  şi  cu 
ceilalţi  locuitori  ai  pământului. 

Aşa  scrie  protopopilor  din  Sibiu  în  22  Februarie 
v.  1785 3 : 

„De  multe  ori  până  acum  prin  scrisori  şi  pe 
unde  m’am  întâmplat  a  fi  prin  graiul  nostru  v’am 
înştiinţat  şi  v’am  învăţat,  ca  aşezându-vă  cu  pace  şi 
cu  linişte  la  casele  voastre,  să  întoarceţi  toate  lu¬ 
crurile,  care  s’au  înstreinat  dela  stăpânitorii  săi  şi 
sar  afla  la  voi  şi  v’aţi  făgăduit  că  toate  le  veţi  da.., 
dară  acum  văzând  că  acele  nu  se  adună,  sunt  silit 
a  vă  dojeni,  că  orice  sar  afla  la  voi  din  cele  înstră¬ 
inate  lucruri,  haine,  unelte,  scule,  bani,  vite  şi  orice 
până  la  o  aţă  mai  mică,  să  daţi  stăpânitorilor  dela 
cine  s’au  înstrăinat,  că  până  nu  veţi  întoarce,  cu  nimic 
nu  se  poate  îndrepta  sufletul  acelora,  nici  nu  se 
poate  ierta11.  O  comisie  va  merge  pe  sate  pentru 
strângerea  lucrurilor,  şi  porunceşte  ca  oamenii  să 
dea  cele  luate  „căci  altfel  vor  rămânea  sub  afuri¬ 
senia  sufletului  său  şi  în  lumea  aceasta  de  pedeapsă 
nu  vor  scăpa". 

In  alta  din  27  Februarie,  îndeamnă  poporul  să 
se  prezinte  fără  teamă  la  conscripţia  ce  se  va  face, 
să  nu  fugă  şi  să  nu  se  împotrivească,  ci  „să  meargă, 

1  Ibid.,  p.  490. 

' ‘  Puşcariu  llarion.  Documente  pentru  limbă  şi  istorie,  1.  pp.83 — 154. 

5  Ibid,  II,  pp.  307-8. 

să-i  scrie  şi  să  nu  aibă  nici  un  gând  rău  şi  nici  un 
prepus  potrivnic  şi  să  nu  se  teama  că  din  această 
conscripţie  se  vor  alege  recruţi,  cătane,  nici  să  se 
gândească  că  prin  aceasta  va  fi  vre-o  schimbare 
sau  vre-o  strămutare".  Toţi  preoţii  să  fie  prezenţi 
la  facerea  conscripţiei.1 

De  Paşti  sfătueşte  pe  preoţi  şi  protopopi,  în  2 
April,  să  aibă  dragoste  cătră  Dumnezeu  din  toată 
puterea  sufletului  şi  a  inimii,  cătră  aproapele  dease- 
menea,  cătră  înalţii  dregători  ai  ţării  şi  cătră  toate 
naţiunile  creştineşti,  ferindu-vă,  nimărui  rău  nu  numai 
a  nu  face,  ci  nici  a  cugeta".2 * 

La  24  Maiu  st  v.  le  scrie  protopopilor,  ca  preoţii 
şi  credincioşii  să  fie  supuşi  nu  numai  cu  numele  ci 
şi  cu  fapta  şi  să  înveţe  poporul  şi  „să-l  ferească 
de  tot  felul  de  rău  şi  de  bârfelile  şi  crederile  cele 
deşarte  a  proştilor  şi  de  toate  smintelele  şi  min¬ 
ciunile  oamenilor  celor  răi,  ca  să  nu  samene  ceva 
rău  întru  norod,  că  prin  unele  ca  acelea  mult  rău 
se  poate  pricinuî,  dupăcum  ştiţi,  că  în  anul  trecut 
prin  minciunile  unor  resvrătitori,  înşelându-se  norodul 
în  câtă  nenorocire  a  căzut  şi  câtă  pagubă  şi  neodihnă 
la  principatul  acesta  s’a  făcut"...  9 

Le  cere  protopopilor  şi  preoţilor  să  facă  tot 
posibilul,  ca  să  împiedece  pribegirea  poporului  în  alte 
ţări,  care  încă  nu  s’a  curmat.4  Opreşte,  după  poruncă 
împărătească,  ca  preoţii  „prevaricatori",  sfinţiţi  în 
Valahia,  se  mai  slujească  în  biserică,  căci  mulţi  din 
ei  îndemnaseră  poporul  la  revoluţie,  luând  parte  în 
persoană.5  La  porunca  guvernului  din  Decemvrie 
1785  episcopul  Nichitici  e  obligat  să  comunice  pro¬ 
topopilor:  „cădirea  caselor  şi  colindele,  ce  sau 
obicinuit  în  seara  de  Crăciun,  de  Anul-nou  şi  de 
Bobotează,  să  se  ridice  şi  să  nu  se  mai  facă."6  Oricine 

1  Voileanu,  Momente  ele.  pp.  42—4. 

3  Puşcariu,  o  c..  II,  pp.  308 — 10. 

*  Ibid.,  I.  pp.  61 — 3  no.  10. 

*  Ibfd,,  II,  pp.  324  —5. 

6  Ibid.,  I,  p.  64,  no.  29,  II,  p.  319;  Voileanu,  o.  c.,  p.  55-6. 

6  Puşcarin,  o.  c..  II,  pp.  315 — 6. 


333 


REVISTA  TEOLOGICA 


poate  înţelege  ce  impresie  dureroasă  a  putut  face 
asupra  poporului  şi  aşa  destul  de  năcăjit,  această 
oprelişte ! 

N’am  aflat  nici  o  informaţie  în  ce  priveşte 
acţiunea  episcopului  român  unit  Ion  Bob  din  Blaj 
şi  a  canonicilor  săi  în  revoluţia  lui  Horia.  Nu-i  vedem 
nicăiri,  nici  la  îndrumare  sau  îndemn,  dar  nici  la 
pacificare,  ca  şi  când  turma  credincioşilor  uniţi  n’ar  fi 
avut  în  aceste  momente  teribile  pentru  neam  nici 
un  păstor  arhiereu-conducător.1  însuşi  învăţatul  că¬ 
lugăr  Samuil  Klein  condamnă  cu  grele  cuvinte  pe 
cei  cari  se  sacrificaseră  pentru  izbăvirea  Românilor 
subjugaţi :  „In  toamna  an.  1784  sau  ridicat  în  mocă- 
nime  dela  Criş  nişte  oameni  blăstămaţi  anume  Horia, 
Cloşca  şi  Giurgiu,  cari  voiau  să  strice  neameşugul"... 2 

Se  pare  că  conducătorii  principali  ai  bisericii 
unite  ţineau  chiar  mult  să  se  acrediteze  faptul,  că 
ei  nau  participat  sub  nici  o  formă  la  revoluţia  lui 
Horia.  Căci  o  ştire  de  sigur  exagerată  dată  din  cer¬ 
curile  „catolice"  ale  Ardealului  sau  Vienei  şi  apă¬ 
rută  într’un  ziar  francez  contemporan  1785  —  ne 
spune  între  altele :  „O  remarcă  care  nu  trebue  uitată 
este  că  în  mulţimea  resculaţilor  nu  sa  găsit  un  singur 
greco-unit“.s 

Guvernul  şi  toate  autorităţile  ungureşti  din  Ardeal 
au  considerat  ca  factori  principali  în  deslănţuirea 
revoluţiei  pe  preoţii  români,  de  aceea  iau  întinse 
măsuri  pentru  cultivarea  prin  şcoală  a  poporului  şi 
pentru  recrutarea  preoţilor  buni  şi  pricepuţi,  ca  să 

1  Vezi  aspra  condamnare  a  preoţilor  din  Blaj  —  pentru  atitudinea 
lor  faţă  de  revoluţia  lui  Horia  —  din  partea  dlui  Iorga,  Istoria  Românilor 
din  Ardeal  şi  Ungaria,  I,  Bucureşti,  1915,  pp.  436 — 56. 

1  Iorga,  Istoria  literaturii  româneşti  din  secolul  al  XVlII-lea,  II.  Bu¬ 
cureşti,  1901,  pp.  185—6.  —  Acuzaţiile  aduse  lui  Gheorghe  Şincai,  că  ar 
ii  zis  „eu  sunt  autorul  rebeliunii  şi  conducătorul  conjuraţiunii",  nu  privesc 
participarea  lui  la  mişcarea  lui  Horia,  ci  pe  episcopul  unit  Bob  din  Blaj. 
cu  care  istoricul  era  la  cuţite,  suferind  închisoare  şi  bătaie  din  răzbunarea 
vlădicului  său.  cf.  Traian  Popa,  Un  capitol  sbuciumat  din  viata  lui  Ghe¬ 
orghe  Şincai,  Târgu-Mureş,  1924,  pp.  5,  16,  18. 

•  Tezaur  de  monumente  istorice,  III,  p.  364, 

nu  se  mai  poată  da  naştere  unei  alte  revoluţii  cu 
urmări  atât  de  funeste  pentru  nobili  şi  cu  atât  de 
mare  răspundere  pentru  preoţi.  Reproduc  aici  numai 
o  parte  din  măsurile  luate  de  guvern 1  pentru  lumi¬ 
narea  şi  potolirea  Românilor  şi  preoţilor  lor  [Sep¬ 
temvrie — Octomvrie  1785] : 

„Devremece  aceste  feluri  de  rele  îşi  au  obârşia 
mai  ales  în  două  surse,  adecă  în  ignorarea  ori¬ 
cărei  moralităţi  şi  în  necesitate,  trebuie  să  li  se 
opună  mai  cu  seamă  două  mijloace:  învăţătura  şi 
ocupaţia  cu  munca. 

învăţătura  e  de  două  feluri :  una  la  vârsta  fra¬ 
gedă  iar  cealaltă  la  adulţi. 

învăţătura  va  fi  îngrijită  prin  şcoli  naţionale2 
orânduite  cum  se  cuvine,  pentru  vârsta  fragedă, 
cărora,  ca  să  aibă  efectul  dorit,  le  sunt  trebuincioase 
următoarele : 

a)  Ca  dascălii  să  studieze  toţi  mai  întâiu  la 
şcoala  naţională  principală  şi  numai  dacă  i  se  vor 
fi  dat  toate  soiurile  de  cunoştinţe  necesare  să  fie 
promovaţi  la  şcoli. 

b)  Ca  toţi  copiii,  să  fie  siliţi  să  frecventeze  şco¬ 
lile,  mai  cu  seamă  iarna,  când  nu  este  muncă  la 
câmp,  până  la  vârsta  de  12  ani;  la  caz  contrar  să 
se  aplice  pedeapsă  părinţilor,  dacă  îi  vor  opri. 

c)  După  12  ani  să  fie  de  ajutorinţă  părinţilor 
la  munca  câmpului,  însă  să  fie  obligaţi  să  frecven¬ 
teze  şcoala  până  la  vârsta  de  20  ani  sau  până  la 
căsătorie,  în  zilele  de  Dumineci  şi  de  sărbătoare, 
pentru  cetire  de  cărţi  şi  pentru  a  şi  desăvârşi  prin¬ 
cipiile  morale  şi  să  fie  îndemnaţi  să  meargă  la  bi¬ 
serică,  ca  să  asculte  învăţămintele  creştine  dela  preot. 

d)  Deoarece  însă  nu  pot  fi  puşi  separat  dascăli 
în  satele  mai  mici,  cari  să  instruiască  tineretul  cu 


1  Documentele  Hurmuzaki,  XV,  partea  II,  pp.  1781 — 2  no.  3366 ;  cele¬ 
lalte  măsuri  pe  larg  la  p.  1780—95. 

2  Vezi  despre  măsurile  luate  pentru  înfiinţarea  şcolilor  între  Românii 
din  Baoat  în  1786.  Marczali  H.,  Magyarorszâg  tdvtenete  11  lozsef  korâban, 
III,  Budapesta,  1888,  p.  316 — 7, 

cele  de  mai  sus,  să  fie  pusă  într’unul  din  cele  mai 
învecinate,  care  să  ofere  o  comunicare  mai  rapidă, 
o  şcoală  după  aceleaşi  norme,  ca  să  poată  şi  să  tră- 
buiască  să  meargă  la  ele  copiii  din  locurile  apropiate. 

Insă  această  licenţă  de-a  preda  educaţia  copiilor 
daca  vine  dela  adulţi,  nu  se  împiedecă;  căci  şi  în¬ 
văţătura  adulţilor  e  necesară. 

învăţătura  adulţilor  la  poporul  dela  ţară  se  pre¬ 
tinde  mai  cu  seamă  dela  preoţi;  deci: 

Intâiu.  Toţi  adulţii,  sub  pedeapsa  ce  se  va  aplica 
celor  recalcitranţi  în  faţa  poporului  înaintea  bisericii, 
trebuie  să  ia  parte  la  cuvântările  moralizante  ale 
preoţilor  în  biserică ;  ceeace  e  cu  atât  mai  necesar, 
cu  cât  se  ştie  din  experienţă  că  Valachii  şi  Sârbii, 
îngreunaţi  de  vârstă  şi  cărunţi,  nu  cunosc  nici  pri¬ 
mele  elemente  ale  religiei  şi  nici  perceptele  morale 
naturale;  urmează 

2-a.  Să  fie  impus  serios  preoţilor  ca  oridecâteori 
îşi  ţin  cuvântarea  către  popor  în  zi  de  Duminecă 
şi  în  zi  de  sărbătoare,  tot  a  doua  zi  să  vorbească 
despre  datoriile  omului  şi  ale  creştinului,  şi  cu 
această  ocazie  să  propovăduiască  legile  naturii  de 
a  nu-1  vătăma  pe  altul,  de  a  nu  răpi,  şi  mai  ales  de 
a  nu  râvni  lucrurile  altuia;  să  spună  poporului  că 
niciodată  nu-şi  va  putea  câştiga  mântuirea,  aceia 
cari  iau  lucrurile  altora  şi  le  păstrează:  şi  nici  psalmii, 
nici  rugăciunile,  nici  iertarea  n’au  atâta  putere  ca 
să  şteargă  tâlhăria,  jaful,  nici  chiar  dacă  se  răsplă¬ 
teşte  sau  se  restituie  lucrul  luat.  Dacă  acest  popor 
necioplit  poate  fi  înduplecat  la  observarea  legii  bi¬ 
sericeşti  printr ’o  necontenită  observare  a  postului, 
cu  atâta  străşnicie,  cu  câtă  se  reţin  Jidovii  dela 
mâncările  oprite,  ca  să  considere  că  nu-şi  pot  ajunge 
mântuirea  dacă  nu  ţin  postul, — de  ce  să  nu  li  să  poată, 
cu  mai  multă  dreptate  arăta,  în  locul  temerei  de  Iad,; 
că  nu  şi-o  pot  câştiga  (mântuirea]  călcând  legile  di¬ 
vine  şi  naturale,  să  i  se  predice  în  locul  postului 
mai  cu  seamă  aceste  lucruri  necesare  încontinuu. 

3-a.  Când  se  întrunesc  tâlharii  obişnuesc  a  se 
strânge  între  dânşii  prin  jurăminte,  şi  a  se  înfrăţi 
mai  deseori  sub  numele  crucii ; 1  se  întăreşte  între 
ei  o  prea  rea  societate  şi  prietinie,  prin  acest  lanţ 
necredincios,  făcându-se  indisolubilă;  îi  revine  deci 
clerului  să  înlăture  această  eroare  şi  să-l  convingă 
pe  popor  că  acest  fel  de  conjuraţii  şi  întovărăşiri, 
fiind  aţâţate  pentru  crimă  şi  astfel  blestemate,  nu 
obligă  la  nimic. 

Deoarece  însă  învăţătura  rodnică  nu  se  poate 
aştepta  dela  acela  care  însuşi  este  necioplit,  este 
sigur  că  mulţi  popi  valahi  băciuiesc  în  aceeaş  igno¬ 
ranţă  şi  tot  atât  de  oarbă  ca  şi  însuş  poporul,  şi 
nau  cunoştinţă  nici  despre  învăţămintele  morale  şi 
nici  despre  principiile  cari  trebuie  să  fie  crezute 
din  religia  lor,  ignorând  chiar  şi  Scriptura,  încât  nu 
ştiu  să  citească  altceva  înafară  de  liturghie,  pe  care 
şi-a  imprimat-o  în  minte  prin  multa  şi  deasa  reci¬ 
tare,  iar  printre  ei  este  atâta  depravare,  încât  pa¬ 
tronează  adunările  tâlharilor  fie  pe  faţă,  fie  pe  ascuns, 
este  de  lipsă,  pentruca  popii  valahi  să  poată  instrui 
poporul  cu  folos,  să  fie  ei  înşişi  instruiţi  înainte, 2 
deci: 

a)  Nimeni  să  nu  fie  admis  dintre  Valahi  şi 
Sârbi  la  funcţiile  sfinte,  dacă  nu  ştie  ceti  şi  scrie, 
şi  nu  a  dovedit  că  cunoaşte  principiile  trebuincioase 
ale  moralei  şi  ale  religiei. 

b)  Popii  să  fie  vizitaţi  şi  examinaţi  cel  puţin 
odată  la  an  de  către  protopopi,  ca  în  modul  acesta 

1  Vezi  despre  aceste  „frăţii  de  cruce"  mai  departe  aici  şi  capitolul 
IV.  „Frăţiile  de  cruce"  sunt  bine  cunoscute  în  trecutul  românesc.  Cf.  cartea 
lui  Peretz.  Istoria  dreptului  românesc.  Bucureşti,  I.  1916,  II,  1926  pp. 
114-19;  apoi  Iorga,  Istoria  Românilor  prin  călători,  I,  Bucureşti,  1929, 
p.  140.  —  Pe  larg  şi  cu  informaţie  precisă  e  tratată  chestia  „frăţiei  de 
cruce"  la  noi  în  cartea  deosebit  de  valoroasă  a  dlui  G.  Fotino,  Contribution 
a  I’etude  des  origines  de  l’ancien  Droit  coutumier  Roumain,  Paris,  1923, 
pp.  172  —  204. 

2  In  1789  baron  Buccov  se  pregătea  să  publice  o  revistă  românească 
care  să  se  ocupe  cu  chestiunile  economice  ale  Românilor,  ţinând  seamă 
aici  şi  de  conlucrarea  preoţilor.  Marczali,  Magyarorszâg  tort.  II  lozsef 
korâban,  III,  pp.  52 — 3. 

să  li  se  imprime  mereu  principiile;  protopopii  să 
facă  raport  despre  fiecare  episcopului. 

c)  Episcopii  să-l  examineze  pe  fiecare  popă  tot 
la  trei  ani,  fie  cu  prilejul  vizitaliei,  fie  chemându-1 
la  consistoriu. 

d)  Fiecare  popă  în  tot  anul  să  supună  episco¬ 
pului  consemnarea  predicilor  ţinute  în  biserică,  cu 
indicarea  zilei,  iar  episcopul  înaltului  Consiliu.  Ca  să 
fie  sigur  adevărul  lor,  jurii  nobililor  şi  ai  magistra¬ 
tului  să  cerceteze,  fie  ocazional,  fie  prin  mijlocirea 
notarilor  săteşti,  ce  a  zis  în  cutare  şi  cutare  zi,  să 
refereze  ziua  şi  subiectul  comitatului,  ca  astfel  să 
poată  să  se  facă  supravegherea,  supunându-se  în 
fiecare  an  aceste  relaţii  înaltului  Consiliu. 

e)  Dacă  după  acestea  să  descopere  careva  foarte 
necult  şi  nepotrivit  pentru  parohie,  să  fie  îndepărtat, 
să  fie  obligat  episcopul  să-i  redea  taxa,  şi  să-i  per¬ 
ceapă  o  altă  taxă  ca  pedeapsă. 

f)  Pe  cari  dintre  ei  episcopul  îi  ştie  inculţi,  ne¬ 
destul  de  formaţi  şi  potriviţi  pentru  învăţătura  da¬ 
torită  poporului,  găsind  vreun  motiv  abil  şi  bine  în¬ 
temeiat,  să-i  recheme  pentru  una  sau  mai  multe  săp¬ 
tămâni  şi  să  se  îngrijească  episcopul  ca,  sub  pri¬ 
vegherea  sa,  să-i  informeze  despre  datoriile  cari  se 
cuvin  lui  Dumnezeu,  principelui  şi  deaproapelui,  şi 
să-i  retrimită  ca  să  predea  învăţătura  aceasta  po 
porului. 

g)  Ca  să  se  poată,  în  noua  necivilizaţie  a  popilor, 
ajuta  instrucţiei  poporului,  în  vreun  fel  oarecare,  să 
se  publice  cărţi  morale  cari  să  cuprindă  predicile 
sfinte,  pe  cari  popii  să  le  citească  poporului. 

h)  Ca  să  nu  se  împiedece  prin  nimic  această 
învăţătură  datorită,  deoarece  se  pare  că  sunt  mulţi 
popi  într’un  singur  loc,  cari  îşi  trec  timpul  cu  sluj¬ 
bele  pe  rând  făcute,  şi  de  cele  mai  multe  ori  trăesc 
în  neînţelegere  din  cauza  lăcomiei  după  stolă,  să 
se  afle  vre-un  mod  şi  contra  acestora. 

i)  Deoarece  învăţătura  nu  poate  să  aibă  adân¬ 
cime,  nici  autoritate  şi  stimă  pentru  aceia  cari  propun 

studiul,  să  fie  sprijiniţi,  şi  să  servească  mai  des  cu 
exemplul  vieţii  lor,  episcopii  să-i  îndemne  sever  pe 
popi,  ca  să  nu  mai  meargă  Ia  chefuri  cu  ţărănimea, 
să  nu  mai  frecventeze  întrunirile  lor  de  beţivi,  să 
caute  să-şi  câştige  popularitate,  dealtcum  despre 
această  învăţătură  în  şcolile  naţionale  şi  despre  in¬ 
struirea  preoţilor  înaltul  Consiliu  a  binevoit  a  dis¬ 
pune  prin  ordine  trimise  directorilor  superiori  şi 
arhiepiscopilor". 

In  alt  ordin  oficial  [din  1785]  pentru  susţinerea 
liniştei  şi  păcii,  găsim  aceste  măsuri  luate  contra 
preoţilor  români:1 

„6.  In  toată  ţara,  în  fiecare  sat  românesc  popa 
cu  10  locuitori  va  garanta  liniştea  şi  credinţa  satului 
sub  aspră  pedeapsă. 

13.  Ca  să  se  dovedească  mai  clar  amăgirea 
preoţilor,  într’o  zi  des  de  dimineaţă  să  se  adune 
împreună  scrisorile  tuturor  preoţilor  români  şi  să 
se  examineze. 

14.  La  viitoarea  dislocaţie  în  fiecare  sat  unde 
se  vor  aşeza  soldaţi,  2 — 3  din  ei  să  fie  încvartiraţi 
la  popa. 

18.  Românii  niciodată  să  nu-şi  poată  alege  şi 
cere  preoţi,  fără  episcopii  după  placul  lor,  la  reco¬ 
mandarea  nobililor,  să  numească  preoţi  din  oamenii 
cei  mai  blânzi. 

19.  Fiindcă  nu-i  de  unde  alege  e  necesar,  atât 
pentru  uniţi,  cât  şi  pentru  neuniţi,  să  se  înfiinţeze 
şcoli". 

Ni  sau  păstrat  câteva  consemnări  cu  numele 
celor  vre-o  2000  unguri  cari  au  fost  siliţi  în  revo¬ 
luţie  să  treacă  la  lege  românească.  Avem  aici  şi 
numele  preoţilor  cari  i-au  botezat  şi  le-au  luat  jură¬ 
mântul,  între  care  cel  mai  activ,  cu  peste  500,  este 
popa  Petru  zis  Rotogol  din  Abrud,  apoi  popii:  Adam 


1  Alex.  Mike,  Jioravilâgrol,  manuscris  în  Biblioteca  Universităţii 
Cluj,  I.  243  -5. 

Ferenczi  [unit]  şi  Lazar  [ort.]  din  Abrud,1  Petru  din 
Roşia,  Vasile  din  Mogoş,  Gheorghe  din  Bucureşti 
şi  cei  din  Lupşa,  Brad  şi  Corna.2 3 

Intre  preoţii  cari  participă  la  revoluţie  mai  aflăm 
pe:  Todor  din  Albac,  Simion  Gavrilă  şi  Gherasim 
din  „Kis-AranyosV  apoi  pe  cei  următori  cari  toţi 
au  fost  arestaţi  şi  unii  din  ei  chiar  omorâţi:  Simion 
din  Brădeştii-Rîmeţului,  care  ia  parte  la  devastarea 
Trăscăului;4  Irimie  din  Râmeţ  ori  Ponor5  Iuon  din 
Vingard,6  iar  cei  executaţi  sunt  popii:  Antonie  din 
Lupşa,  Gligor  din  Bedeleu,  Ianăş  Cazan  din  Me¬ 
steacăn,  Lupu  din  Zam  şi  Mihai  din  Ghelmar,  după 
cari  rămân  3  preotese  văduve  şi  13  copii  orfani,7 8 
eliberaţi  pe  cauţiune  sau  dupăce  li  s’au  dat  25  de 
beţe  pedeapsă  sunt  preoţii:  Simion  dinCricău,a  Matei, 
Petru  şi  Flora  toţi  din  satul  Hepria.9 

Ungurii  erau  convinşi,  —  cum  spune  unul  din  ei, 
din  Turda  în  Februar  1785,  —  că  scopul  Românilor 
revoluţionari  a  fost  ca  pe  Unguri  să-i  cureţe,  să-i 

1  Kemenyi  I.,  Hora  porhada  1784  mss.  în  bibi.  Univ.  din  Cluj,  I, 
p.  47  —  dela  popa  Lazar  Ştef  din  Abrud  o  scrisoare  din  5  Noemvrie  1784 
despre  liniştirea  poporului  din  Câmpeni,  Cărpiniş,  Bistra,  Lupşa,  Musca. 
Mike  o.  c.,  I.  p.  131. 

2  Kemeny,  o.  c.  I,  p.  47,  49,  83;  II,  pp.  183 — 9,  190—5,  —  popa  din 
Vaca  ia  jurământul  dela  familia  L.  Nemeş,  cf.  A.  Kurz,  Hota  urtd  Kloska . 
Cluj,  1848,  pp.  12—3. 

3  Ibid.,  I,  p.  165—6;  Mike  o.  c  ,  L  p.  99. 

*  Mike,  Olâftokrol,  mss.  în  bibi.  univ.  din  Cluj,  p.  IV.  unde  se  spune 
în  scrisoarea  din  24  Nov.  1784,  a  unui  nobil  din  Târgu-Mureş,  că  la  deva¬ 
starea  Trăscăului  au  fost  prinşi  8  preoţi  români,  cari  au  fost  duşi  în  Aiud, 
Vezi  şi  Kemeny,  o.  c.  I.  p.  267—9. 

5  Kemeny  o.  c.  1.  565 — 6  se  aminteşte  aici  şi  popa  Ilie  din  Ponor 
la  anchetă. 

6  Ibid..  I.  pp.  559-60,  563. 

i  Ibid.,  I,  pp.  107,  110,  113,  143,  145. 

8  Mike,  o.  c.  I,  pp,  139  —42  se  dă  ancheta  din  Cricău  la  care  par¬ 
ticipă  şi  popa  Iuon  de  aici  în  21  Ian.  1785  pentru  devastarea  curţii  văd. 
Susana  Torocskay. 

9  Kemeny  o.  c..  I,  p.  265,  arestaţi  în  Alba-Iulia,  —  popa  Dumitru 
din  Certeje  (?]  dă  100  îl.  Ibid.  II,  p.  63;  popa  Vasile  din  Finlic  [jud.  Cluj. 
nu  NăsăudJ  e  arestat  în  28  Noemvrie  1784  şi  revoluţia  din  sat  sufocată, 
cf.  Szilăgyi,  A  Hora  vilâg  Erdelyben,  Pesta.  1871,  p.  176 — 7. 

omoare,  să-i  jefuie  pe  toţi,  şi  dacă  se  poate  să  în¬ 
fiinţeze  un  imperiu  român,  pentru  care  au  fost  pre¬ 
gătiţi  şi-l  aşteptau  toţi  Românii  din  întreg  Ardealul.1 

După  potolirea  revoluţiei  răzbunarea  ungurească 
nu  cunoştea  margini  Românii  iobagi  chinuiţi  pribe¬ 
geau  cu  miile  dintr  un  ţinut  într’altul.  Astfel  la  1786 
pleacă  din  Maramurăş  1992  familii,  iar  în  1789  din 
jud.  Turda  1500  de  suflete  trec  în  Moldova,  viaţa 
era  mai  uşoară  şi  cu  biruri  puţine.2  Nobilii  în  adu¬ 
narea  comitatului  Hunedoara  din  2  Iunie  1790,  cer 
cancelarului  Carol  Pâlfi  să  scoată  din  slujbă  pe 
Iosif  Mehesi  secretar  la  cancelaria  aulică  şi  pe  can- 
celistul  Aron  Pop,  amândoi  în  Viena,  pe  motivul  că 
ambii  sunt  fii  de  preoţi,  căci  în  revoluţia  lui  Horia 
popii  valahi  au  fost  şefii,  scriitorii  şi  consilieri  şi 
„noi  nefericiţii  de  unguri  să  nu  vedem  fiul  unui  popă 
valah  stând  într’o  aşa  onorabilă  adunare  [comitatensă] 
şi  făcând  pentru  noi  legi“  [e  vorba  de  scoaterea  din 
slujbă  a  subprefectului  Ladislau  Pop,  fratele  lui 
Aron  Pop].3 

III.  Relaţiile  lui  Horia  cu  Principatele  române. 
Friederich  Schiller — probabil  marele  scriitor  german 
[n.  1759  -j*  1805]  —  a  scris  vre-o  20  pag.  despre  revoluţia 
lui  Horia.4  Informaţia  lui, — primită  probabil  dela  elevii 
săi  saşi  veniţi  din  Transilvania 5  la  universitatea  din 
lena,  unde  Schiller  era  profesor,  şi  dacă  el  este 
autorul  rândurilor  bune  despre  Horia — se  deosebeşte 
de  cele  ştiute  din  alte  izvoare  şi  găseşte  frumoase 
cuvinte  de  preţuire  asupra  poporului  român  şi  mai 


1  Revista  Hazânk,  1887  [VII),  p.  IU. 

2  Marczali,  Magyarorszâg  tort.  II  tozsef  korâban  III,  pp.  389,394. 

3  Pâclişanu,  Luptele  politice  ale  Românilor  ardeleni  din  1790  —92 
Tu  An.  Ac.  Rom ,  secţ.  ist.  seria  III.  voi.  I.  pp.  116-7  no.  VI  vezi  şi  p. 
111-6  no.  I— III  şi  V. 

4  Siller  Fridrik,  Az  europai  bires  zsivânyok,  utonâllo  iolvajok , 
gyilkosok,  haramiâk,  lâzzadok,  es  pârtutdk  tukdre,  tradus  în  ungureşte 
de  Ştefan  Czovek.  Pesta.  1817,  pp,  241 — 362  cf.  Firu  N..  Revoluţia  lui 
Horia  în  Bihor,  1784—5,  Oradea.  1925,  pp.  35 — 36. 

5  Vezi  despre  revoluţia  din  1784  pe  teritorul  locuit  de  Saşi  şi  Cronica 
de  Eisenstadt  publicată  în  revista  Transilvania,  Sibiu,  1900,  pp.  6  15, 

ales  asupra  lui  Horia.  „Acest  popor  de  neam  frumos, 
tare  şi  spornic  {la  1773  erau  677.306  suflete],  la 
cari  sângele  clocotitor  al  Romanilor  nu  sa  prefăcut 
în  chisăliţă  de  prune,  voiau  să  se  scape  de  sub 
ordinea  feudală  a  puternicilor  Unguri  biruitori"... 
Dupăce  descrie  statura  şi  îmbrăcămintea  lui  Horia 
zice  despre  el:  „Precum  se  vede,  era  făcut  pentru 
a  domni;  acest  lucru  l-a  învederat  el  şi  faptele  lui 
toată  vremea  cât  şi-a  jucat  rolul,  că  ştia  foarte  bine 
porunci...  După  cum  cu  certitudine  se  spune  şi  se 
ştie,  el  nu  era  un  om  sec  la  cap  şi  prost,  ci  era 
învăţat,  un  mare  maestru,  cu  multă  iscusinţă  şi  şire¬ 
tenie.  Vorbia  perfect  limba  germană  şi  a  cetit  mulţi 
scriitori  germani  ale  căror  scrieri  le-a  şi  adâncit. 
Astfel  cu  ocaziunea  unei  petreceri  la  Viena  s’a 
plâns  că  nu-1  înţelege  bine  pe  Klopstock  fiind  foarte 
greu  de  înţeles". 

Oricât  de  exagerate  ar  fi  aceste  cuvinte  pri¬ 
vitoare  la  Horia,  e  sigur  că  conducătorul  revoluţiei 
Românilor  din  1784  a  fost  un  om  deştept,  care  a 
pregătit  îndelung  mişcarea  de  eliberare  a  fraţilor 
săi,  făcând  apel  la  toţi  factorii  cari  i-ar  putea  fi  utili 
pentru  realizarea  planului  său.  încă  pe  la  1764 — 70,  — 
cum  am  arătat  mai  sus  —  prefectul  de  Bihor 
raporta  secret  la  Viena  că  un  oarecare  ţăran  Horia 
străbate  satele  bihorene  şi  îndeamnă  iobagii  la  re¬ 
voluţie.  Deci  cu  20  de  ani  înainte  el  lucra  pentru 
răspândirea  ideilor  revoluţionare  în  masele  populare. 
Pentru  ajutor  în  acţiunea  sa  s’a  adresat  şi  Românilor 
din  Moldova  şi  Ţara  Românească. 

Iată  declaraţia  nobilului  Francisc  Badea  din 
Dobra  [jud.  Hunedoara]  din  27  Noemvrie  1784: 

„Din  anumite  împrejurări  şi  din  cumintele  rebe¬ 
lilor  am  aflat  că  dânşii  aşteaptă  ajutor,  ca  să  ducă 
Ia  îndeplinire  intenţiunile  lor  maliţioase.  Anume 
popa  românesc  [Mihai]  din  Lăpuşnic  {lângă  Dobra] 
cu  ocaziunea  unui  praznic,  cum  îi  zice  poporul,  şopti 
unei  unguroaice  la  ureche,  că  Românii  de  aceea  nu 
se  lasă  acum  în  bătaie,  fiindcă  le  vine  ajutor,  numai 

să  se  roage  lui  Dumnezeu  să  ţină  în  viaţă  pe  su¬ 
veranii  de  legea  lor,  de  aceea  să  vadă  şi  Ungurii  să 
se  roage  şi  dânşii  pentru  împăratul  lor“. 1  Se  amin¬ 
teşte  apoi  popa  Nicolae  din  Orăştie,  despre  care  se 
spunea,  că  trecuse  în  Noemvrie  1784  în  Ţara  Ro¬ 
mânească,  ca  să  formeze  aici  un  corp  de  600  de 
oameni  cu  care  să  vină  în  ajutor  revoluţionarilor 
ardeleni.  Guvernul  austriac  cere  extrădarea  lui,  iar 
Voevodul  Mihai  Şuţu  o  permite  cu  condiţia  ca  pă¬ 
rintele  Nicolae  să  nu  fie  pedepsit  cu  moarte.2 

Intre  2 — 12  Noemvrie  1784,  la  începutul  revo¬ 
luţiei,  găsim  în  judeţul  Solnocul  de  mijloc  [=  azi 
Someş],  un  ofiţer  român,  fost  locotenent  în  armata 
rusească,  —  din  Bucureşti  ori  Iaşi:  Mihai  Popescu, 
care  urmărit  de  autorităţile  ungureşti  din  Ardeal  a 
fost  silit  să  se  întoarcă  de  unde  venise. 3 

Unul  dintre  agenţii  de  propagandă  al  lui  Horia 
a  fost  şi  popa  Ion  Crişănuţ,  numit  şi  Hagi,  din  mij¬ 
locul  Moţilor  din  Bistra,  care  condamnat  la  moarte 
între  alte  învinuiri  ce  i  se  aduc  e  şi  aceasta:  „A 
umblat  din  comună  în  comună  prin  diferitele  ţinu¬ 
turi  ale  Transilvaniei,  a  călătorit  prin  Moldova  şi 
Bucovina  şi  după  cum  se  spune  până  la  Ierusalim"...4 

Despre  relaţiile  lui  Horia  cu  Ţările-române  un 
nobil  ungur  din  Turda,  Ioan  Gyongosi,  —  care  a  stat 
în  vecinătatea  imediată  a  teritoriului  pe  care  s’a 
desfăşurat  revoluţia,  intere  sân  du-se  deaproape  de 
tot  mersul,  —  ne  dă  informaţii  foarte  importante  într’o 
scrisoare,  din  3  Februarie  1785,  adresată  unui  alt 
nobil  prietin  Gavril  Gulâcsi:5 

„Românii  nu  numai  de  un  an,  ci  de  mai  mulţi, 
încet  încet  s’au  tot  pregătit,  dar  mai  ales  în  vara 
trecută;  îndeosebi  vedem  şi  aceea  că  hoţii  de  revo- 

1  Densuşianu  N.,  Revoluţiunea  Iui  Horia  în  Transilvania  şi  Ungaria. 
Bucureşti,  1884,  p.  493.  Popa  Mihai  pentru  aceste  cuvinte  a  fost  expatriat, 
o.  c.  p.  503. 

2  Densuşiann,  o.  c.  p.  492—3. 

3  Ibid..  p.  144  nota. 

4  Densuşianu.  Revoluţia  lui  Horia,  p.  483. 

5  Revista  Hazânk,  Budapesta,  VII  [1887],  pp.  111 — 112. 

luţionari  stăteau  în  corespondenţă  cu  ţările  vecine: 
Moldova  şi  Ţara  Românească,  dela  cari  aşteptau 
ajutor.  Pot  să  scriu  sigur  că  pe  la  începutul  acestui 
an  vre-o  30.000  de  Români  din  Moldova,  voiau  prin 
pasul  Ghimeşului  să  năvălească  în  Treiscaune.  Secuii, 
vre-o  400  i-au  respins  şi  i-au  bătut,  strânşi  între  ei  şi 
Turci.  Din  aceasta  se  vede  că  pe  aceşti  oameni  nu 
i-a  trimis  Voevodul,  fiindcă  fără  voia  Turcilor  nu 
putea,  ci  au  fost  şi  aceştia  o  bandă  de  hoţi,  ca  şi 
care  sunt  totdeauna  în  cele  două  ţări  vecine". 

Lăsând  la  o  parte  exagerarea  numărului  Ro¬ 
mânilor  în  ofensivă,  ca  şi  micşorarea  Secuilor  apă¬ 
rători,  trebue  să  constatăm  ca  adevăr  istoric,  că 
din  Moldova  s’a  încercat  trimiterea  unui  ajutor 
frăţesc  lui  Horia  şi  Cloşca,  ale  căror  chipuri  nobilul 
Gyongosi  ţinea  cu  orice  preţ  să  le  aibă,  căci  ne 
spune  în  aceeaş  scrisoare: 

„Din  Aiud  s’a  dus  pictorul  foarte  renumit  Si- 
gismund  Kore,  care  a  pictat  pe  Horia  şi  Cloşca  în 
Alba-Iulia.  Şi  alţii  îi  pictează.  Mie  acum  mi-i  zugră¬ 
vesc  în  Aiud.  Le-am  văzut  chipurile  amândurora 
aduse  aici.  Horia  e  albuţ,  subţirel  şi  cu  privire 
blândă.  Cloşca  are  privire  de  tigru,  om  rău,  ca  şi 
când  şi-ar  fereca  dinţii.  Se  zice,  că  se  cutremură, 
când  vede  unguri...  Li  s’au  făcut  chipurile  din  ghips; 
văd  deosebire  între  chipurile  zugrăvite  şi  turnate 
şi  nu  ştiu  care-i  adevărat.  Eu  mă  încred  în  dexte¬ 
ritatea  pictorului  diac  Kore,  cu  care  şi  contele  Ian- 
kovich  şi-a  făcut  chipurile  acelora.  Contele  n’ar  fi 
primit  tablourile,  dacă  n’ar  fi  fost  asemenea  lor, 
căci  pe  ei  el  i-a  cunoscut  personal". 1 

însuşi  ministrul  de  răsboiu  Contele  Hadik  îşi 
exprimă  către  împăratul,  în  2  Decemvrie  1784,  teama, 

1  Ibid .  pp.  205.  266.  —  Contele  Samuel  Vas.  în  12  Decemvrie  1869. 
oferea  prin  Gheorghe  Bariţ  tablourile  in  mărime  naturală  ale  lui  Horia  şi 
Cloşca,  spre  cumpărarea  Iui  Vodă  Caro!  al  României,  cf.  notiţa  mea  din 
Revista  Arhivelor,  I,  Bucureşti,  1924,  p.  141.  Se  cere  pentru  ele  la  1869 
suma  de  500  fl.  (circa  100  galbeni],  Bariţ  în  Transilvania.  Sibiu.  1869  p- 
293.  —  Vezi  despre  alte  portrete  ale  Iui  Horia  şi  Cloşca,  decât  cele  amin¬ 
tite  mai  sus,  articolul  Iui  Băncilă  în  Transilvania,  1922,  pp.  15—62. 


404 


REVISTA  TEOLOGICA 


că  răscoala  lui  Horia  va  trezi  pofta  de  amestec  a 
ţărilor  vecine :  Moldova  şi  Muntenia,  unde  nu  lipsesc 
bande  de  jaf.1 

O  altă  informaţie  mai  precisă  vine  să  ne  con¬ 
firme  ajutorul  cerut  de  Horia  dela  fraţii  săi  liberi 
din  cele  două  Principate  române.  Anume  reprezen¬ 
tantul  politic  al  Austriei  la  Constantinopol,  Herbert 
Rathkeal,  scrie  aceste  rânduri  extrem  de  luminoase, 
ia  10  Octomvrie  1795,  către  ministrul  cancelar 
Kaunitz  din  Viena:2 

„Vă  comunic  în  modul  cel  mai  autentic  o  în¬ 
tâmplare,  care  face  onoare  loialităţii  şi  delicateţii 
sentimentelor  Porţii-  In  cursul  tulburărilor  din  Tran¬ 
silvania,  şeful  răsculaţilor  Horia,  trimite  trei  oameni 
la  Iaşi,  pentru  a  solicita,  prin  mijlocirea  Voevodului 
Mavrocordat  [Alexandru-Delibeiu],  predecesorul  Fu¬ 
garului  [=  Alex.  Mavrocordat-Firaris],  protecţiunea  şi 
ajutoarele  Imperiului  turcesc.  Voevodul  a  avizat 
îndată  Poarta,  despre  acest  demers  şi  a  primit 
răspunsul  care  în  esenţă  conţine:  înalta  Poartă, 
cuprinde  în  principiile  ei  de  conservare  buna  ar¬ 
monie  şi  buna  vecinătate  cu  puterile  limitrofe,  re¬ 
fuzând  în  întregime  cererea  Transilvănenilor,  apără 
serios  principiul  de  a  nu  acorda  nici  un  fel  de 
asistenţă,  pentrucă  nu  convine  demnităţii  înaltei 
Porţi  de  a  susţine  oameni  rebeli  contra  Suveranului 
lor  legitim. 

Astfel  era  rezoluţia  Porţii  în  timp  când  împă¬ 
ratului  Iosif  II-lea  îi  inspirau  reale  îngrijorări,  fără  a 
se  gândi  deloc  la  fidelitatea  sa,  pentru  atât  îmi  rea¬ 
mintesc  fapta  recunoscătoare  şi,  aceasta  nu  este  după 
10  ani  dela  revoluţie  decât  un  hazard  care  m’a  pus 
a  constata  acest  fapt. 

Voind  a  aduna  câteva  notiţe  asupra  celor  trei 
deputaţi  ai  lui  Horia,  eu  am  primit ,  că  erau  ţărani 
dintre  cari  purtătorul  de  cuvânt  în  latineşte  e  numit 

1  Marczali.  Mogyarorszăg  tiirtenete  II  Iozsef  korâban.  III,  pp.  34—  5. 

2  Iorga,  Documente  privitoare  la  familia  Callimachi,  II  Bucureşti. 
1903.  pp.  513 — 4  no.  164. 

lonaş,  om  de  vre-o  40  ani  robust,  bine  făcut ,  remar¬ 
cabil  prin  nişte  mustaţe  enorme 

In  nobilimea  ungurească  înspăimântată  din 
Transilvania  îşi  făcuse  drum  ideea  că  răsculaţii 
primesc  ajutor  din  Ţările  române  sau  dela  Turci. 
Preotul  catolic  din  Cluj  Constantin  Mulay  scrie  în 
18  Noemvrie  1784,  către  un  alt  preot  ungur,  că  în 
Cluj  sa  lăţit  vestea  că  Turcii  au  trecut  pe  la  Turnu- 
Roşu,  cu  25000  de  oameni  şi  vin  în  ajutorul  lui 
Horia. 1  Despre  acest  sprijin  turcesc  vorbeşte  şi 
regele  Frederic  al  Prusiei  răspunzând,  în  22  Dec. 
1784,  ambasadorului  său  Diez  dela  Constantinopol : 
„...Acest  praf  şi  aceste  arme  despre  care  zici  că 
Poarta  le  trimite  în  Bosnia,  eu  cred  că  sunt  fur¬ 
nizate  răsculaţilor  din  Transilvania  şi  Ungaria".2 
Iar  Diez  scrie  din  capitala  Turciei  regelui  său  la  25 
Ianuarie  1785  aceste  cuvinte  de  mare  importanţă  : 
...Se  pretinde  totuşi,  că  şeful  răsculaţilor  din  Tran¬ 
silvania  a  fost  aţâţat  şi  susţinut  de  Franţa,  ca  şi 
faimosul  Pugatschef  [şeful  Cazacilor  răsculaţi  din 
Uralul  rusesc  la  1773]“. 3 

Pe  lângă  aceste  ştiri  de  mai  sus,  care  ne  do¬ 
vedesc  clar  încercarea  lui  Horia  de  a  elibera  po¬ 
porul  român  de  sub  stăpânirea  ungurească  şi  cu 
sprijinul  românilor  din  Principate,  să  ne  mai  gândim 
şi  la  alte  două  elemente  cari  au  contribuit  în  largă 
măsură  la  intensificarea  relaţiilor  Românilor  din 
Transilvania  cu  cei  din  Principatele  române,  în  deosebi 
în  vremea  lui  Horia,  atrăgând  atenţiunea  şi  ajutorul 
acestor  din  urmă  la  suferinţele  cumplite  ale  celor 
dintâi : 

1.  Erau  miile  de  Românii  refugiaţi  în  Moldova 
şi  Ţara-Românească  de  cari  am  amintit  mai  înainte 


1  Alex.  Mike,  Olâhokroi,  voi.  I  manuscris  în  Biblioteca  Universităţii 

din  Clnj. 

3  lorga,  Acte  şl  fragmente  cu  privire  la  istoria  Românilor,  II  Bu¬ 
cureşti,  1896.  p.  187.  —  Popa  din  Lăpuşnir  vorbeşte  de  ajutorul  Ruşilor 
pentru  răsculaţi,  Mike,  o.  c.  mss.  I  p,  45. 

3  Ibid..  p.  191. 

şi  despre  cari  ambasadorul  german  Diez  raportează 
aşa  în  26  Ianuarie  1785:  „Guvernul  austriac  a  des¬ 
coperit  că  de  vre-o  40 — 50  ani  mulţi  din  oamenii 
săi  din  Ungaria  şi  Transilvania  şi  alte  provincii 
ereditare  au  mers  pentru  a  se  aşeza  în  Moldova 
şi  Muntenia,  dar  nici  odată  emigrarea  na  fost  mai 
mare  ca  în  1767,  când  se  pretinde,  că  24.000  de 
familii  din  Transilvania  au  fugit  în  aceste  provincii 
turceşti...  Austria  de  prezent  reclamă  8000  familii 
din  Moldova  şi  6000  din  Muntenia,  ceeace  fac  96.000 
de  suflete,  socotind  numai  4  suflete  de  familie... “l 
Această  populaţie  aşa  de  numeroasă,  alungată  din 
vatra  ei  strămoşească,  desigur  că  a  căutat  pe  o 
cale  sau  alta  să  vie  în  ajutorul  fraţilor  lor  răsculaţi 
din  Transilvania  în  tovărăşie  cu  cei  din  cele  două 
ţări  române. 

2.  Apoi  zecile,  sau  sutele  de  preoţi  în  viaţă  la  1784, 
cari  au  fost  sfinţiţi  în  Ţările  române,  de  unde  sau 
întors  cu  daruri  şi  relaţii  foarte  utile  cu  arhiereii 
şi  boierii  de  acolo,  şi  ceea  ce-i  interesant  şi  semni¬ 
ficativ  că  revoluţia  lui  Horia  a  cuprins  în  cea  mai 
mare  parte  satele  unde  păstoriau  cu  grijă  pentru 
neam,  chiar  aceşti  preoţi  care-şi  primiseră  binecu¬ 
vântarea  dela  arhiereii  din  Râmnic,  Bucureşti,  Iaşi,  etc.2 


1  lorga,  Acte  şi  fragmente,  II.  pp.  189—90.  —  Vezi  măsurile  luate 
de  Austria  pentru  a  aduce  „acasă"  pe  aceşti  refugiaţi  şi  Hurmuzaki,  XIX. 

2  Am  dat  numele  acestor  preoţi  cu  satele  lor  ardelene  în  cartea 
mea.  Relafiite  bisericii  româneşti  ortodoxe  din  Ardeal  cit  Principatele  ro¬ 
mâne  tn  veacul  al  XVIIt-lea,  Sibiu,  1928,  pp.  51 — 53,  63 — 65,  etc.  —  In Tibru, 
unde  s’a  încheiat  armistiţiul  fatal,  funcţionau  încă  din  1775  doi  preoţi : 
Gheorghe  Rusan  şi  Ioan  Şandru,  cari  au  fost  sfinţiţi  în  Ţara  Românească 
ţlbid.  p.  64}  şi  au  servit  şi  în  Cricău,  Galda  şi  Mesentea,  unde  au  avut  un 
rol  în  faptele  din  Noemvrîe  1784  petrecute  în  aceste  sate.  Vezi  mai  sus 
capit.  11  doc.  1—3,  apoi  şi  Revista  istorică,  1929,  pp.  265 — 9.  —  Vezi  despre 
legăturile  dintre  preoţii  ardeleni  şi  cei  din  Ţara  Românească,  cari  răspân¬ 
desc  idei  „subversive"  în  vremea  lui  Horia  şi  afirmaţiile  lui  Marczali,  Ma- 
gyarorszâg  tortenete  III  Kârolytoi  a  becsi  congressusig  i7ll — 1815  (=Ma- 
gyar  nemzet  tortenete,  ed.  Al.  Szilâgyi],  Budapesta,  1898,  p.  417].  —  Dau  aici 
în  notă  o  scrisoare  extrem  de  interesantă,  care  deşi  e  mai  târzie,  aruncă  o 
lumină  puternică  asupra  relaţiilor  dintre  Români  şi  groazei  ce  cuprindea  pe 
stăpânii  Ardealului :  Comandantul  corpului  de  armată  din  Sibiu,  generalul  E, 

IV.  fi  oria  şi  societatea  secretă  „Frăţia  de  Cruce“ 
din  Viena.  —  Intr’o  publicaţie  din  capitala  Austriei : 
„Provinzialnachrichten  aus  den  K.  K.  Staaten",  din 
August  1786,  Nr.  5,  aflăm  următoarele  informa- 
ţiuni  despre  o  societate  secretă  din  Viena/  care 
a  întreţinut  legături  cu  şefii  revoluţiei  din  1784 
având  membrii  din  Banat  şi  îndeosebi  dintre  Ro¬ 
mânii  ardeleni,  oameni  mai  în  vârstă  şi  mai  deştepţi, 
cari  în  capitala  Imperiului  funcţionau  ca  delegaţi: 


Schustek  scrie  de  aici,  în  24  Martie  1821,  colonelului  A.  Zatetzki,  dela 
regimentul  din  Năsăud  compus  numai  de  români  grăniţeri,  aceste  rânduri: 
„Capelanul  militar  Stoian  Başiota  —  care  servise  îo  corpul  de  voluntari 
sârbi,  desfiinţat  în  1814  şi  dimis  cu  gratificaţie  anuală  de  203  florini  — 
a  sosit  la  începutul  lui  ianuarie  c.  în  Iaşi,  şi  a  făcut  acolo  diverse  datorii 
până  la  suma  de  2000  piaştrii.  Pârât  la  agentură,  el  a  fost  pus  sub  pază 
însă  în  noaptea  de  25  spre  26  Februarie  a  aflat  prilej  să  fugă.  Agenţia 
l-a  urmărit  în  toate  părţile.  însă  fără  rezultat,  şi  să  presupune  că  acest  om, 
neliniştit  s’a  înţeles  cu  mai  mulţi  compatrioţi  şi  a  trecut  îu  Ţara  Româ¬ 
nească,  ca  să  intre  în  serviciul  rebelului  stadosan  (=  căpitan  şi  conducător 
de  horde]  Teodor  Vladimirescu.  Deoarece  e  de  temut  că  Vladimirescu  nu 
va  lăsa  neîncercat  să  sădească  duhul  nemulţumirii  şi  ai  revoltei  şi  în  pro¬ 
vinciile  Doastre  mărginaşe  şi  mai  cu  seamă  între  Valahii  înrudiţi  de 
aproape  cu  partizanii  săi  prin  origine  şi  religie;  apoi  fiind  şi  mai  în- 
cjrijitor  faptul  că  Başiota  îşi  câştigase  cunoştinţe  privitoare  la  raporturile 
cetăţeneşti  ale  supuşilor  noştri  valahi,  are  legături  cu  aceştia  şi  poate 
exercita  anumită  influenţă  asupra  multora  dintre  graniţerii  noştri  în  urma 
chemării  sale  anterioare  preoţeşti.  Aşa  d.  colonel  cu  cea  mai  mare  încor¬ 
dare  are  să-şi  aţintească  toată  atenţia  asupra  numitului  ora  primejdios  şi. 
Ia  caz  că  el  ar  călca  pe  teritoriul  regimentului  imediat  să-l  deţină  şi  să-l 
expedieze  cu  excortă  suficientă  la  Sibiu.  Mai  departe  aflu  necesar  să 
atrag  îndeosebi  atenţia  d-lui  colonel  asupra  celei  mai  stricte  îndatoriri:  ca 
în  cercul  subordonat  lui  necontenit  să  observe  cu  mare  băgare  de  seamă 
spiritul  Valahilor  înrudiţi  atât  de  aproape  cu  locuitorii  provinciilor  înve¬ 
cinate;  apoi  să  controleze  pe  streini,  cari  vin  din  Moldova  şi  Muntenia, 
dar  mai  cu  seamă  pe  preoţi,  sentimentele  acestora  şi  vorbirile  lor  către 
popor.  îndată  ce  s'ar  ivi  vre-un  caz  suspect  ori  primejdios,  momentan  are 
să  mi-1  împărtăşească'1,  cf.  V.  Şotropa,  Zavera  din  1821  şi  regimentul  nă- 
săudean  în  Anuarul  institutului  de  istorie  naţională  din  Cluj,  IV  J1926  —  7), 
Bucureşti.  1929.  pp.  136 — 7. 

1  Reproduse  şi  în  revista  Hazânk,  Budapesta,  1887  [VII],  pp.  392—3. 
apoi  în  revista  săsească  Die  Karpaten,  Braşov,  1908  August,  cu  comentarii 
tendenţioase.  Vezi  şi  observaţiile  lui  Silvestru  Moldovan.  Momente  noui 
din  revoJuţiucea  lui  Horia,  Braşov,  1911,  p.  15. 

„Bătrânul  de  85  ani  spune  unui  călător  că  pe 
el  tatăl  său  l-a  primit  în  societatea  „ Frăţia  de  cruce “ 
în  vârstă  de  58  ani  şi  susţine  mai  departe  că 
această  societate  frăţească,  conform  tradiţiei  rămase 
din  tată  în  fiu,  s’a  format  din  timpuri  străvechi. 
Membrii  societăţii  se  adună  anual  de  mai  multe 
ori,  dacă  se  poate  în  taină  şi  se  leagă  cu  un  jură¬ 
mânt  grozav,  că  reciproc  se  sprijinesc,  se  protejază 
şi  se  apără  cu  fapte  şi  cuvântul,  cu  bani  şi  averea 
lor,  ba  chiar  şi  cu  sângele  şi  viaţa  lor,  şi  urmează 
cu  sfinţenie  regulile  ospitalităţii.  Cu  prilejul  întâlnirii 
fiecare  primeşte  o  bucăţică  de  pâine,  însemnată  cu 
o  cruce  mică,  e  unsă  cu  miere  şi  presărată  cu  sare* 
în  mijlocul  crucii  stă  o  lumină.  Explicarea  aceasta 
e  următoarea:  Vreau  să  fie  fraţi  şi  în  bine  şi  în 
rău,  ziua  şi  noaptea,  în  viaţă  şi  la  moarte.  Pânea 
aceasta  o  mănâncă  împreună  şi  deodată,  după  aceea 
fiecare  înseamnă  cu  cruce  grinda  principală  a  locului 
de  întâlnire  şi  cu  aceasta  se  despart.  In  nenorocire 
această  prietenie  nu-şi  are  margini,  precum  dove¬ 
deşte  nu  un  singur  exemplu,  răzbunarea  cea  mai 
cumplită. 

Intr’un  sat  românesc  din  Ardeal  s’au  aşezat 
nemţi  şi  aşa  de  mult  s’au  sporit,  încât  cu  încetul 
i-au  scos  pe  toţi  Românii,1  fiindcă  au  înfrumseţat  satul 
şi  voiau  să-i  silească  pe  Români  să  zidească  şi  ei. 
Numai  un  singur  bătrân  a  mai  rămas  acolo  cu  fa¬ 
milia.  Moşul,  tatăl  său  au  locuit  bordeiul  şi  el  s’a 
născut  în  el  şi  voia  să  moară  tot  în  el.  Cu  toate  că 
a  fost  un  bun  vecin  şi  muncitor  cinstit,  totuşi  i-au 
făcut  tot  felul  de  mizerii  foarte  simţitoare,  chinuindu-1. 
Toate  acestea  el  le-a  suportat  cu  multă  răbdare, 
dar  şicanele  deveneau  tot  mai  neplăcute  şi  pe  urmă 
insuportabile.  Atunci,  cu  prilejul  unei  noi  şicane 
fraţii  i-au  luat  parte.  Deodată  tot  satul  a  fost  în 


1  Vezi  pe  larg  despre  acest  sistem  al  Saşilor  de  a  alunga  pe  Ro¬ 
mâni  din  satele  lor  studiul  meu,  Românii  şi  Saşii,  Traiul  lor  impreună  pe 
„pământul  crăiesc"  din  Transilvania  [supt  tipar);  şi  A.  A.  Mureşianu  îu 
revista  Ţara  Bârsei,  Braşov  IV.  [1932)  p.  4  — 12. 

flăcări,  numai  bordeiul  român  a  rămas  neatins  şi  a 
fost  imposibil  să  se  afle  cauza  focului. 

Nu  sufere  nici  o  îndoială  că  această  societate 
secretă,  fanatică,  na  fost  străină  de  răscoala  Româ¬ 
nilor  ardeleni  în  toamna  an.  1784,  pentrucă  a  avut 
cu  ea  mai  multe  puncte  de  atingere  şi  întâlnire,  ba 
mai  târziu  s’a  alăturat  cu  totul  la  ea,  sforţându-se 
mult  s’o  ajute  în  toată  privinţa  cu  noi  puteri.  O  do¬ 
vedeşte  aceasta  şi  împrejurarea,  că  sucursala  din 
Viena,  adecă  consiliul,  în  şedinţe  zilnice,  în  scopul 
menţinerii  revoluţiei,  din  sânul  lui  a  adunat  sume 
importante  şi  apoi  toţi  membrii  mai  tineri  şi  în  putere 
sau  grăbit  în  Ardeal  şi  sau  amestecat  cu  revolu¬ 
ţionarii. 

„Fraţii  de  cruce“  rămaşi  în  Viena  au  conti¬ 
nuat  şedinţele  lor  ca  şi  până  acum  în  casa  unui 
negustor  bogat  de  vite  român,  unde,  după  sufo¬ 
carea  revoluţiei  ardelene  la  câteva  luni,  pe  cei  pre¬ 
zenţi  i-au  surprins  şi  i-au  arestat.  In  adunările  lor 
afirmativ  ar  fi  comis  multe  incorectitudini  cu  aşa 
zisă  „sfânta  trinitate  valahă",  adecă  cu  cei  trei  şefi 
de  răscoală :  Horia,  Cloşca  şi  Crişan,  dintre  cari  pe 
cei  dela  început  i-au  tras  pe  roată  la  finea  lui  Fe¬ 
bruarie  1785,  iar  al  treilea,  cu  câteva  săptămâni  mai 
înainte,  s’a  sugrumat  singur  în  temniţă  cu  un  ştreang. 
Au  făcut  cu  aceşti  martiri  un  cult  fanatic  pentru 
interesele  poporului. 

In  anticamera  dela  locuinţa  unde  se  adunau,  au 
aflat  pe  un  altar,  învălit  cu  catifea  roşie,  busturile 
artistic  lucrate  ale  celor  trei  martiri.  Bustul  celui 
dintâi  [Horia]  purta  cunună  de  spini  şi  deasupra 
inscripţia:  Hora,  rex  Daciae.  Acea  sfoară  supţire 
cu  care  călugărul  [!]  Crişan  s’a  strangulat,  a  devenit 
o  relicvie  preţioasă  pentru  „Frăţia  de  cruce",  într’atât 
că  fiecare  membru  a  fost  obligat  în  amintirea  celor 
trei  mari  patrioţi  să  poarte  pe  trupul  gol  un  astfel 
de  şnur,  de  trei  ori  învârtit  în  jurul  trupului  şi  a 
jura  răzbunare  contra  celor  care  i-au  ucis“. 

Prinderea  „fraţilor  de  cruce"  din  Viena  s’a  făcut 
de  şeful  poliţiei  din  acest  oraş,  de  consilierul  de 

curte  Beer,  însoţiţi  de  un  puternic  ajutor  înarmat, 
înştiinţându-se  imediat  împăratul  Iosif  pentru  a  dis¬ 
pune  în  consecinţă.  Cel  care  ne-a  transmis  aceste 
informaţiuni  de  mai  sus,  fără  să  ne  dea  numele  său, 
afirmă  că  a  văzut  cu  ochii  săi  sentinţa  scrisa  laconic 
şi  simplu  de  mâna  împăratului  cu  cerneală  roşie  în 
aceste  cuvinte:  „Nu  trebuie  să  se  facă  multă  cere¬ 
monie  de  prisos.  25.  Excortare  Iosif“. 

Societatea  secretă  „Frăţia  de  cruce“  1  urmărea 
scopuri  religioase-politice  pentru  Românii  subjugaţi. 
Intre  membrii  vor  fi  fost  probabil,  pe  lângă  negu¬ 
storii  comunităţii  „greco- române11  care  aveau  biserică 
şi  şcoală  în  Viena 2  şi  funcţionari  români,  ca  acel 
Iosif  Mehesi,  secretar  la  Cancelaria  aulică  din  această 
capitală,  care  a  condus  aici  pe  Horia  şi  cancelistul 
Aron  Pop.  Aceşti  membri  erau  toţi  oameni  bogaţi, 
cu  situaţii  şi  legături,  şi  astfel  e  explicabil  ca  Horia, 
în  cele  4  călătorii  la  Viena,  să  fi  avut  strânse  relaţii 
cu  ei,  primind  dela  aceşti  fraţi  ajutoare  morale  şi 
materiale  atât  de  necesare  amândouă  pentru  el  şi 
atât  de  indispensabile  în  lupta  desperată  la  care  se 
angajase  pentru  neamul  său  şi  care  î-a  adus  pe 
urmă  moartea  aşa  de  cumplită.  Se  poate  că  al  4-lea 
căpitan  al  revoluţiei,  —  despre  care  vorbesc  câţiva 
ţărani  —  om  cu  mare  autoritate,  preţuit  mult  de 
însuşi  Horia,  a  fost  în  munţi  şi  a  dispărut  îndată  la 
începutul  mişcării,  —  să  fi  fost  un  membru  marcant  al 
societăţii  „Frăţia  de  cruce"  din  Viena.3  Numai  noi 
cercetări  în  arhivele  din  Viena  şi  cele  secrete  din 
Bratislava  ne-ar  putea  lumina  deplin  relaţiile  tainice 
între  Horia  şi  societatea  „Frăţia  de  cruce"  din  Viena. 

ŞTEFAN  METEŞ. 


1  Vezi  despre  vechimea  „Frăţiei  de  cruce"  la  Români  cărţile  citate 
mai  sus,  capit.  II,  ale  lui  Peretz  şi  Fotino. 

2  Nistor.  Bisericile  şi  şcoala  greco-română  din  Viena  în  Anal.  Acad. 
Române,  secţ.  ist.,  seria  III,  voi.  XIII  [1932],  pp.  67—108. 

3  Densuşianu,  o.  c.,  p.  142  n.  2.  143  n.  1. 

i. 

NECREDINŢA  ŞI  CÂRTEALA  ASUPRA  CREDINŢEI  ÎN  SÂNUL  TURMEI 

CREŞTINEŞTI. 

In  cursurile  mele  de  teologie  practică  dela  Chi- 
şinău,  eu  am  croit  un  capitol  nou,  căruia  i-am  zis 
„Apologetica  parohială".  Ce  ar  fi  să  se  înţeleagă 
prin  aceasta  ? 

Eu  m  am  chibzuit  că  apologetica  cea  cunoscută* 
ramura  de  teologie  cu  păşire  largă  şi  însemnată, 
prin  care  apărăm  adevărurile  credinţii  creştineşti 
împotriva  necredincioşilor,  poate  avea  şi  o  între¬ 
buinţare  mai  măruntă,  mai  puţin  măreaţă  ca  cealaltă, 
dar  care  totuşi  să  răzbată  mai  mult.  In  adevăr, 
apologetica,  cea  care,  prin  ea  singură,  este  o  în¬ 
semnată  ramură  de  teologie,  plină  de  toată  stră¬ 
lucirea  cunoştinţelor  celor  mai  adânci,  nu  poate  să 
răzbată  decât  la  câţiva  oameni  aleşi,  la  cărturarii 
pe  care-i  frământă  marile  întrebări  despre  univers, 
viaţă,  om.  întrebările  pe  care  le  frământă  ea,  deşi 
se  află  pe  buzele  multora,  dar  sunt  descurcate  cu 
atâta  maldăr  de  cunoştinţe,  culese  de  peste  veacuri, 
încât  ea  nu  poate  fi  decât  îndeletnicirea  celor  puţini. 
Alţii,  cu  toate  că  poartă  în  gură  întrebările  ei, 
nici  pe  departe  nu  sunt  în  măsura  de  a  putea  să 
cuprindă  şi  să  rumege  teancurile  ei  de  cunoştinţe 
grele  şi  amănunţite.  Deci  o  asemenea  apologetică 
în  nici  un  fel  nu  poate  fi  folosită  de  grosul  mulţimii 
credincioşilor  ori  a  necredincioşilor. 

Cu  toate  acestea  tăgăduirile  împotriva  credinţei 
se  aud  destul  de  des  şi  în  rândurile  celor  care  nu 
pot  înghiţi  capitulele  cele  încărcate  ale  apologeticei 
obişnuite.  N’au  să  pomenească  nume  de  învăţaţi 

care  stau  împotriva  credinţei,  nici  n’au  să  poată  sta 
de  vorbă  cu  toată  armătura  necredinţei  învăţate 
împotriva  credinţei,  dar  pot  încropi  graiuri  uşoare 
pentru  tăgăduirea  credinţei.  Şi  încă,  pe  buzele  lor, 
se  aud  nu  numai  întrebările  cele  mari  despre  lume 
şi  viaţă,  ci  şi  alte  gânduri  mai  mărunte,  dar  care 
nu  se  găsesc  în  tratatele  cele  mari  de  apologetică. 

Totuşi  aceste  mărunţişuri  sunt  nu  mai  puţin 
stricătoare.  Ele  răzbat,  mai  degrabă  ca  altele,  în 
mijlocul  necredincioşilor,  şi  chiar  a  credincioşilor, 
şi  nu  este  o  socoteală  bună  a  închide  ochii  în  faţa  lor.. 

Uneori,  asemenea  mărunţişuri  se  furişează  ca 
nişte  încopcieri  de  gânduri,  prin  care  înşişi  credin¬ 
cioşii  încearcă  să  scape  de  unele  îndatoriri  ale 
lor.  De  pildă,  auzi  vorbe  ca  acestea:  „E!  de  ce 
să  mă  strivesc  cu  gândul  că  am  greşit?  Mă  duc 
la  spovedanie  şi  mă  curăţ.  Când  oi  mai  greşi,  mă 
spovedesc  din  nou  şi  mă  liniştesc  Aşa  dar  o 
luare  cu  uşurinţă  a  spovedaniei,  ca  o  proptea  de  a 
păcătui,  în  loc  de  a  ne  feri  de  păcat.  Altul  spune: 
„Da,  mă  rog,  de  ce  atâtea  sărbători?  Poporul  are 
nevoie  de  pâne,  nu  de  sărbători!11  Altul  spune: 
„Cât  suntem  tineri,  putem  petrece.  Viaţa  e  făcută 
să  fie  trăită.  Când  om  îmbătrâni,  ne-om  cuminţi  şi 
noi“.  Altul  spune :  „De  ce  atâtea  posturi !  Ele  ruinează 
sănătatea11.  Altul  spune:  „De!  o  fi  Biserica  zidită 
pe  peatră,  dar  vezi  că  se  cam  prăbuşeşte.  Uite  cât 
s’a  depărtat  lumea  de  ea  şi  câţi  vrăşmaşi  în  jurul 
ei!11  Altul  poate  spune:  „Da,  mă  rog,  ce  atâta  po¬ 
doabă  în  biserici  cu  cheltueli  de  prisos?  Ce  atâta 
risipă  de  aur  şi  argint,  când  lumea  nu  are  ce  mânca?1' 
Altul  poate  spune:  „Şi  ce  atâta  jălanie  pentru  pă¬ 
catele  noastre?  Ce  să  ne  facem  inimă  rea  pentru 
stări  fireşti  ale  vieţii  oamenilor  şi  pe  care  le  bo¬ 
tezăm  cu,  numele  de  păcate?  Prea  ne  amărâm  cu 
înfricoşări  şi  cu  pedepse  ale  iadului,  când  viaţa  ar 
trebui  să  fie  ceva  mai  blândă  şi  mai  senină!11 

Vedeţi  unde  ajungem  cu  astfel  de  păreri... 
Omul  se  descarcă  uşor  de  îndatoriri  ale  lui  şi  se 
găteşte  a  trăi  după  pofta  inimii. 

Dacă  cugetul  s’ar  apuca  să-l  mustre,  el  se  po¬ 
toleşte  uşor,  prin  judecăţi  ca  cele  de  mai  sus.  Se 
scutură  de  grija  că  viaţa  uşoară  i-ar  putea  fi  de 
vre-o  pagubă  şi  încheie  cu  vorba  din  popor,  care 
e  croită  tocmai  pentru  a  scăpa  de  asemenea  griji: 
«Nici  toate  ale  popii,  nici  toate  ale  doftorului".  Cu 
alte  cuvinte,  nici  sfaturile  preotului,  nici  ale  medi¬ 
cului,  care  şi  unul  şi  altul  caută  să-l  ferească  de 
primejdii,  nu  sunt  pe  placul  omului.  I  se  par  o  stin¬ 
ghereală  pentru  slobozenia  mişcărilor  lui  şi  umblă 
să-şi  croiască  drum  prin  viaţă  fără  ei.  Ii  place 
foarte  mult  să  trăiască  de  capul  lui,  fără  frâu,  fără 
cârmaci,  fără  stăpân.  Ba  încă  vrăşmaşii  credinţei 
noastre,  de  fapt  vrăşmaşii  omului,  au  croit  pentru 
acest  soi  de  gust  formula:  „Nici  Dumnezeu,  nici 
stăpân!"  (Ni  Dieu,  ni  maître!). 

Ca  să  trăieşti  însă  în  felul  acesta,  îţi  trebuie  o 
îndreptăţire  de  a  trăi  astfel,  şi  atunci  iată  ploaia 
de  graiuri,  prin  care  omul  se  descarcă  de  îndato¬ 
ririle  religioase. 


II. 

LA  RE  VOI  NOUĂ,  ARME  NOUĂ. 

Să  rămâie  însă  acestea  fără  răspunsuri?  Să  se 
socotească  acum  cugetul  omului  liniştit,  numai  fiindcă 
a  ştiut  să  îngâne  câteva  vorbe,  prin  care  el  îşi 
acopere  păcatele  lui?  Nu  ar  fi  cu  cuviinţă  ca  cineva 
să  ia  deafirapăru  toate  aceste  graiuri  şi  să  le 
scarmene  şi  să  nu  lase  din  ele  nimic  în  picioare  ? 
De  ce,  dacă  noi  luăm  la  descurcat  întrebările  cele 
mari  ale  filosofilor  şi  nu  le  lăsăm  fără  cuvântul 
credinţei,  să  nu  luăm  şi  acele  locuri  mai  mărunte, 
care  slujesc  a  adormi  cugetul  omului  şi  a-i  netezi 
calea  spre  viaţa  destrăbălată?  Nu  ar  însemna  că-1 
lăsăm  să  cadă  în  păcatele  lui,  dacă  nu  luăm  la 
scuturat  toate  aceste  vorbe,  prin  care  el  caută  a  se 
pune  la  adăpost  de  sfătuirile  noastre? 

Nici  vorbă  că  da,  mai  cu  seamă  că  tocmai 
acestea  sunt  mai  răspândite  în  mulţimea  locuitorilor. 

Când  noi  începem  a-i  ţinea  de  rău  pentru  asemenea 
călcaturi  strâmbe  ale  lor,  ei  n’au  să  ne  răspundă 
cu  Kant  şi  Auguste  Comte,  ci  cu  vorbe  culese  dela 
altul,  prin  care  îşi  ocrotesc  păcatele  lor. 

Aici  vine  chestiunea  cu  apologetica  parohială- 
Căci  stăm  şi  ne  întrebăm :  Unde  găsim  noi  răspunsuri 
pentru  toate  aceste  cârteli  ale  oamenilor,  ca  să  nu 
calce  în  cărarea  îndrumărilor  noastre?  In  cărţile 
cele  mari  de  apologetică,  unde  e  vorba  de  cosmo¬ 
gonie  şi  antropologie,  nu.  Apologetica  cunoscută  nu 
se  ţine  de  descurcarea  unor  asemenea  împotriviri 
din  popor  în  faţa  credinţei.  Urmează  că  ne  trebuie 
un  nou  soi  de  apologetică,  în  care  sa  găsim  des- 
legări  pentru  toate  întrebările  de  felul  acesta.  Zice 
omul,  de  pildă:  „De  ce  sunt  atâtea  nenorociri  în 
lume,  dacă  este  Dumnezeu?  De  ce  nu  se  mai  fac 
minuni  în  ziua  de  azi  ?“  Atunci  să  ai  cartea  în  care 
să  poţi  răspunde  frumos  tuturor  acestor  întrebări. 

Dacă  însă  astfel  de  întrebări  şi  împotriviri  le 
întâlneşti  până  şi  în  lumea  oamenilor  celor  mai  de 
rând,  dacă  ele  te  întâmpină  în  păstoria  ta  de  câr- 
muitor  de  suflete  şi  le  auzi  în  case,  pe  uliţe,  în 
întâlniri,  —  urmează  că  parohia  nu  poate  trece 
peste  ele.  Te  izbeşti  de  un  rău  care  a  pătruns  în 
parohia  ta  şi  în  faţa  căruia  nu  trebuie  să  închizi 
ochii.  Eşti  nevoit  să  faci  un  soi  de  apologetica  pentru 
popor. 

Dar  pe  aceasta  nai  învăţat-o  la  universitate  sau 
la  academia  de  teologie.  Acolo  ai  văzut  tot  pis¬ 
curile  cele  mari  ale  teologiei,  dar  mai  puţin  hăr- 
ţuelile  vieţii  zilnice,  care  însă  alcătuiesc  grosul  vieţii 
noastre  bisericeşti. 

Atunci  ce  e  de  făcut?  Urmează  că  trebuie  să 
avem  şi  alt  soi  de  apologetică,  prin  care  să  răs¬ 
pundem  acestor  nevoi  destul  de  simţite  din  viaţa 
noastră  de  toate  zilele.  Cartea  care  ne-ar  ajuta  în 
aceste  nevoi  şi  ar  răspunde  unor  astfel  de  întrebări 
ar  fi  o  apologetică  pentru  popor,  sau  i-am  putea 
zice  şi  parohială. 

Credem  că  nu  este  preot  care  să  nu  se  fi  izbit 
de  astfel  de  greutăţi  şi  să  nu  fi  avut  nemulţumiri 
cu  oameni  care  cred  că  s’au  luminat  ceva  şi  pot 
sta  împotriva  preotului.  Dacă  nu  toţi  locuitorii  unei 
parohii,  dar  poate  că  şi  în  parohii  de  rând  se  pot 
găsi  oemeni  care  să  fi  prins  ceva  dela  oraş  şi  să-i 
auzi  mestecând  în  gură  astfel  de  graiuri.  Dar  încă 
de  vei  fi  având,  întrun  sat:  perceptor,  moaşă,  agent 
sanitar,  picher  şi  alţii  ca  aceştia,  care  vor  să  facă 
pe  învăţaţii,  prin  răsărirea  cu  astfel  de  păreri  şi 
răspândindu-le  şi  în  sânul  oamenilor? 

Eu  am  auzit  de  astfel  de  necazuri  ale  preoţilor, 
din  sate  aflătoare  în  jurul  Bucureştiului,  unde  câte 
un  perceptor  face  pe  învăţatul,  agăţându-se  de  învă¬ 
ţăturile  Bisericii.  Ce  este  în  jurul  capitalei  noastre, 
poate  fi  în  jurul  tuturor  oraşelor  şi  mai  departe. 
Căci,  cu  răspândirea  tiparului,  prin  care  pătrund 
nu  scrierile  cele  mai  bune,  ci  cele  mai  păcătoase, 
auzi  vorbe  acre  împotriva  Bisericii  şi  unde  te 
aştepţi  cel  mai  puţin. 

Iată  destule  temeiuri  pentruca,  între  armele 
noastre,  între  uneltele  noastre  de  lucru  să  fie  şi 
scrieri  ca  cele  pe  care  le- am  numit  apologetică  pa¬ 
rohială.  Este,  în  adevăr,  o  pagubă  că  preoţii  noştri 
nu  sunt  înarmaţi  şi  cu  scrieri  de  acest  soi.  Dacă  îi 
slujim  cu  apologetica  cea  falnică,  cu  atâta  mai  mult 
să-i  slujim  cu  acea  care  îi  poate  ajuta  mai  des  ca 
aceea,  una  mai  umilită,  dar  care  îi  poate  ajuta  cu 
mare  folos. 

III. 

UNELTELE  SUNT. 

De  fapt,  dacă  vorbim  la  noi  de  trebuinţa  aceasta 
ca  de  ceva  nou,  alţii  au  simţit-o  mai  dedemult  şi 
sau  şi  pregătit  în  privinţa  aceasta.  Ţările  în  care 
necredinţa  a  bântuit  mai  mult  ca  la  noi  şi  care  au 
avut  de  suferit  de  necazurile  ei  de  mai  multă  vreme 
decât  noi  şi-au  croit  şi  uneltele  cu  care  să  facă  faţă 
acestei  nevoi. 

Este  multă  vreme  de  când,  în  biblioteca  mea, 
se  află  cartea  cu  numele  Reponses  aux  objections 
Ies  plus  communes  contre  la  Religion  [Răspunsuri 
la  cărţile  cele  mai  obişnuite  împotriva  Religiunii]  de 
Monseniorul  de  Segur.  Cartea  a  ieşit  apoi  şi  în  tra¬ 
ducere  nemţească,  ceeace  înseamnă  că  se  simţea 
trebuinţă  de  astfel  de  scrieri  şi  erau  căutate.  Ea  a 
ieşit  şi  pe  româneşte  şi  are  până  acum  la  noi  2 
ediţiuni.  A  fost  tradusă  de  Păr.  Econom  Dr.  I.  Beldie, 
consiîier-referent  la  episcopia  Galaţului. 

Altă  scriere  în  felul  acesta,  tradusă  din  ruseşte, 
a  ieşit  pe  româneşte  în  anii  de  după  răsboi,  prin 
osteneala  a  doi  preoţi:  Păr.  Arhimandrit  Galaction 
Cordun  din  Bucureşti  şi  Econ.  Ioan  Ţincoca  din  Iaşi. 
Ea  poartă  numele  de  Catehismul  necredinciosului  şi 
dă  răspunsuri  tocmai  la  întrebări  mărunte  împotriva 
religiunii. 

Am  şi  eu  o  cărticică,  în  care  răfuiesc  numai 
unele  întrebări:  Scurtă  păşire  împotriva  ateismului, 
ieşită  anul  trecut  în  două  ediţiuni,  Bucureşti  şi  Chişinău. 

Astfel  de  scrieri  însă  nu  sau  prea  răspândit, 
deşi  ele  ne  sunt  de  folos  tocmai  în  nevoile  de  care 
am  pomenit. 

Străinătatea  are  mai  mulţi  scriitori,  care  s’au 
ostenit  în  cărarea  aceasta,  şi  ar  fi  de  folos  să  aflăm 
şi  noi  ceva  mai  amănunţit  despre  ei.  Folosirea  lor 
în  străinătate  merge  până  acolo,  că  nu  sunt  între¬ 
buinţaţi  numai  ca  material  de  cetire,  ci  şi  ca  ma¬ 
terial  de  predici.  Multe  din  cârtelile  cu  care  oamenii 
caută  să  se  puie  la  adăpost  de  îndemnurile  Bisericii 
sunt  descurcate  înaintea  creştinilor  în  predici.  Se 
află  cărţi  de  predici,  lucrate  numai  pentru  nevoi  de 
felul  acesta. 

Una  mai  proaspătă  este  a  preotului  italian  Gu- 
glielmo  Buetti,  care  a  ajuns  cu  ea  la  a  cincea  edi- 
ţiune  în  1929  şi  poate  să  mai  fi  ieşit  şi  alte  ediţiuni 
de  atunci  încoace.  Ea  este  lucrată  pe  temeiul  scrie¬ 
rilor  de  mai  nainte  de  apologetică  parohială,  precum 
a  autorilor:  Botti,  Bersani,  Finco,  Gallerani,  Franco, 

de  Segur,  Gibier,  Lisi  şi  alţii.  Cartea  lui,  aşternută 
numai  în  predici,  cuprinde  53  de  astfel  de  bucăţi, 
pentru  toate  Duminecile  şi  sărbătorile  anului. 

Sunt  frumos  lucrate.  Cuprind  învăţătura  Bisericii, . 
sprijinită  pe  bune  temeiuri  din  viaţa  de  toate  zilele 
şi  din  trecutul  omenirii.  Nu  e  nimic  din  teoria  rece 
şi  grea  de  mistuit.  Răspunde  foarte  bine  nevoii  de 
a  ne  da  o  apologetică  parohială.  Nu  are  toate  în¬ 
trebările  care  se  pot  pune,  dar,  în  388  de  pagini, 
răspunde  la  foarte  multe. 

Iată  o  lucrare  nouă,  pentru  o  nevoie  nouă  în 
Biserica  noastră.  Era  bine  să  luăm  cunoştinţă  de  ea 
şi  să  ne  pregătim  pentru  ea.  Arhim.  scriban 

CATEHEŢI  PENTRU  ŞCOLILE  PRIMARE  URBANE 

Cu  fiecare  zi  creşte,  în  chip  firesc,  preocuparea 
pentru  educaţia  şi  instrucţia  religioasă  a  tinerimii 
din  şcoalele  primare.  Factorii  cu  răspundere  au  pornit 
la  lucru  intens  pentru  deslegarea  norocoasă  a  acestei 
probleme  mari. 

însăşi  preoţimea,  adunată  într’un  congres  cate- 
hetic,  la  Sibiu,  a  consacrat  şedinţele  ei  pentru  aprofun¬ 
darea  şi  rezolvarea  acestei  chestiuni  de  o  capitală 
importanţă. 

Din  referatele  şi  dările  de  seamă  ce  sau  expus 
în  această  mică  adunare  —  şi  cari  se  cuprind  în 
„Revista  Teologică"  din  Decemvrie  1932  —  se  des¬ 
prinde  un  interes  vădit,  destoinicie  şi  mult  prisos 
de  argumentare  pentru  imperativul  intensificării  şi 
sistematizării  educaţiei  religioase. 

Intre  desideratele  ce  sau  formulat  cu  această 
ocazie,  este  şi  acela  al  părintelui  protopop  Dr.  Vasile 
Oană  [Sebeş],  prin  care  se  preconizează  cursuri 
speciale  pentru  cateheţi. 

Desideratul  este  justificat  şi  merită  o  deosebită 
atenţie.  Numai  că,  în  aceste  vremuri  de  o  tristă  şi  sfi¬ 
dătoare  sărăcie,  realizarea  lui  nu  se  poate  întrevedea. 

De  aceea,  până  când  preoţii  satelor  vor  putea 
fi  concentraţi  la  audierea  unor  astfel  de  cursuri  folo¬ 
sitoare  şi  până  când  împrejurările  vor  lua  altă  înfă¬ 
ţişare,  vremurile  cer  o  altă  activitate  catehetică,  acolo 
unde  atmosfera  religioasă-morală  marchează  o  în¬ 
cordată  depresiune :  sistemizarea  catehizării  la  oraşe . 

De  ce  la  oraşe? 

Iată  o  întrebare  al  cărei  răspuns  poate  fi  uşor 
formulat.  Pentrucă,  spre  deosebire  de  sate,  unde 
preotul  îşi  cunoaşte  fiecare  enoriaş  —  deci  şi  fiecare 
elev  —  unde  preotul  este  în  contact  zilnic  cu  tineretul. 

unde  catehizaţia  reprezintă  o  cerinţă  mult  mai  uşoară 
în  realizare  şi  —  mai  ales  —  unde  viaţa,  în  întregul 
ei,  prezintă  caracterul  de  strictă  omogenitate,  îndru¬ 
marea  copiilor  spre  o  viaţă  religioasă  are  alte  posi¬ 
bilităţi.  Toate  aceste  condiţii  lipsesc  însă  la  oraşe. 

Aici  preotul  este  încercuit  de  o  sumedenie  de  griji, 
ocupaţia  lui  este  multilaterală,  elevii  îi  sunt  mai  necu¬ 
noscuţi  şi  mai  mulţi  la  număr,  manifestând,  fiecare, 
note  specifice.  Omogenitatea  în  viaţa  acestei  sume¬ 
denii  de  elevi  lipseşte,  viaţa  lor  prezintă  aspecte 
deosebite  faţă  de  aceea  a  copiilor  dela  ţară.  Şi  acest 
lucru  din  motivul  că  părinţii  elevilor  sunt  angrenaţi 
în  condiţii  de  existenţă  de  o  varietate  conformă  cu 
ocupaţiunile  dela  oraşe. 

De  aceea,  pentru  nivelarea  asperităţilor  vieţii, 
cari  despart  pe  elev  de  elev,  pentru  promovarea 
unui  spirit  religios  unitar  şi  intens,  pentru  stăvilirea 
pornirilor  variate  şi  adeseori  condamnabile,  porniri  cu 
cari  intră  mulţi  copii  în  şcoala  primară,  vremurile 
impun,  fără  zăbavă,  crearea  unor  posturi  de  cateheţi 
permanenţi,  cateheţi  anume  destinaţi,  oameni  în  seama 
cărora  să  rezide  toată  răspunderea. 

Fiecare  şcoală  primară  urbană  trebuie  să-şi  aibă 
catehetul  ei.  Nu  cateheţii  ei. 

A  încredinţa  educaţia  religioasă  unui  număr  prea 
mare  de  cateheţi,  însemnează  a  nu  se  putea  realiza 
ceva  unitar  şi  continuativ.  Şi  cine  ar  putea  nega 
valoarea  unităţii  şi  continuităţii,  mai  ales  atunci  când 
este  în  joc  educaţia  tineretului  şcolar? 

Se  va  obiecta,  poate,  că  şi  înainte  vreme  fiecare 
învăţător  propunea  religia  la  o  singură  clasă — clasa 
sa  —  şi  totuşi  se  putea  realiza  o  educaţie  religi¬ 
oasă  satisfăcătoare.  Acesta  este  un  adevăr  de 
netăgăduit,  însă  acel  învăţător  îşi  întovărăşeşte  elevii 
din  clasa  întâia  şi  până  la  absolvire. 

Vor  putea  realiza  cateheţii  de  azi  acelaş  drum? 
Este  foarte  îndoelnic  şi  greu  de  crezut. 

De  aceea  cel  mai  potrivit  lucru  ar  fi  crearea  po¬ 
sturilor  vizate  mai  sus.  Catehetul  şcoalei  primare  ur¬ 
bane  să  fie  obligat  la  un  număr  de  ore  egal  cu  al  unui 

institutor,  să  fie  salarizat  ca  şi  acesta  şi  asimilat  cor¬ 
pului  didactic  primar,  depinzând  însă  de  autoritatea 
bisericească  întru  cât  lucrează  în  slujba  Bisericii. 

Este  greu  de  realizat  un  asemenea  lucru?  Nu 
se  găsesc  mijloacele  materiale? 

In  faţa  curentului  de  distrugere  a  moralităţii  şi 
religiosităţii  acestui  neam,  neam  care  a  crescut  în 
sfinţenie  şi  bunăcuviinţă,  în  faţa  uneltirilor  de  bolşe- 
vizare,  pentru  înăbuşirea  unui  real  pericol,  ce  rân¬ 
jeşte  satanic  la  orizont,  mijloacele  trebuiesc  aflate. 

La  această  operă  de  refacere  morală  nu  este 
chemată  numai  Biserica.  Este  în  joc  însăşi  viaţa  nea¬ 
mului.  Prin  urmare  Statul  are  acelaş  interes  să  cre- 
ieze  posturile  de  cateheţi,  în  înţelegere  cu  autori¬ 
tatea  bisericească. 

Modalitatea  este  foarte  simplă.  Aşa  cum  sau 
numit  şi  se  numesc,  în  învăţământul  primar,  atâţia  licen¬ 
ţiaţi  în  litere,  de  ce  nu  sar  putea  acelaş  lucru,  nu¬ 
mind  absolvenţi  de  teologie  drept  cateheţi  pentru  şcoa- 
lele  primare  urbane?  Câştigul  moral  ar  covârşi, 
.  desigur,  jertfele  materiale. 

Ministerul  Instrucţiunii  şi  al  Cultelor  ar  trebui 
să  fie  pătruns  de  însemnătatea  unei  astfel  de  orga¬ 
nizări,  cu  repercusiuni  incalculabile  pentru  însănăto¬ 
şirea  stării  de  spirit,  ce  se  manifestă  tot  mai  intens 
în  viaţa  tineretului. 

Iar  dacă  Statul  nu  este  dispus  la  acordarea  sub¬ 
venţiilor  necesare,  atunci  aceste  posturi  tebuiesc  totuşi 
creiate  de  episcopii  şi  subvenţionate  de  acestea. 
Acest  lucru  măcar  în  oraşele  de  reşedinţă,  acolo  unde 
se  află  şi  institutele  ce  pregătesc  pe  viitorii  preoţi. 

In  felul  acesta  educaţia  religioasă  în  şcolile  primare 
urbane,  ar  primi  impulsul  cuvenit  şi  sănătos,  servind 
în  acelaş  timp,  drept  „şcoli  de  aplicaţie “  pentru  tinerii 
teologi.  Iar  cu  timpul  şcolile  săteşti  ar  avea  cateheţii 
lor  bine  orientaţi,  ieşiţi  cu  pregătirea  necesară  din 
şcoală,  fără  a  mai  fi  nevoie  de  alte  cursuri. 1 

D.  CĂLUGĂR 


1  La  Sibiu  aşa  se  face.  Nota  Red. 

NESTORIANISMULUI 

(Sfârşit) 

Obiectul  anatematismei  a  VIII  îl  formează 
adorarea,  pe  care  i-o  datorăm  noi  lui  Isus  Hristos. 
Nestorie  vorbia  mereu,  dupăcum  am  văzut  la  expu¬ 
nerea  christologiei  sale,  despre  o  împreuna-adorave 
a  omului  cu  Dumnezeu- Cuvântul.  Omul  este  adorat 
numai  fiindcă  Dumnezeu-Cuvântul,  în  urma  unirii,  nu 
mai  poate  să  existe  în  afară  de  el.  Dumnezeu-Cuvântul 
„nu  poate  fi  adorat —  fără  ca  acela  în  care  primeşte 
adorarea,  să  nu  fie  şi  el  (adorat]“. 

Acest  fel  de  a  se  exprima  al  lui  Nestorie  îi  aduce 
orişicui  aminte  de  dualitatea  persoanelor  naturale, 
cu  alte  cuvinte,  de  împărţirea  în  două  a  lui  Hristos. 
De  aceea  Ciril  i  s’a  opus  cu  toată  hotărîrea.  Pasa¬ 
giu!  din  epistola  sinodală  referitor  la  această  che¬ 
stiune  este  conceput  în  terminii  cei  mai  categorici. 
„Nu  admitem  să  se  zică  despre  Hristos:  „Cinstesc 
haina  pentru  celce  a  îmbrăcat-o  şi  ador  pe  cel  văzut 
pentru  cel  nevăzut.  Pe  lângă  aceasta  este  înfrico¬ 
şător  a  zice  şi  aceea :  Celce  a  fost  luat,  este  numit 
Dumnezeu,  împreună  cu  Celce  l-a  luat.  Cine  zice 
acestea  îl  împărţeşte  iarăşi  în  doi  Hristoşi  şi  pune 
pe  om  singur  la  o  parte  şi  pe  Dumnezeu  de  ase¬ 
menea.  In  felul  acesta  unirea  este  negată  cu  ade¬ 
vărat".  Şi  anatematisma  însăşi  începe,  spre  deo¬ 
sebire  de  aproape  toate  celelalte,  cu  cuvintele : 
„Dacă  va  îndrăzni  cineva  să  zică,  curncă",  etc., 
cari  cuvinte  sunt  pare  că  anume  menite  să  alunge 
din  suflet  chiar  şi  gândurile  de  natura  acelora,  pe 
care  ea  le  cuprinde  şi  le  anatemizează. 

Pe  Teodoret  l-a  obsedat  ideea  amestecării  natu¬ 
rilor,  chiar  şi  la  cetirea  acestei  anatematisme.  I  s’a 
părut,  că  închinarea  cea  unică  pe  care  o  cere  Ciril 

aşa  de  insistent,  implică  amestecarea,  sau  prefacerea 
naturilor.  Iată  observările  sale :  „O  doxologie 
aducem  —  precum  am  zis  de  multe-ori  —  Stăpânului 
Hristos  şi  pe  Acelaşi  îl  numim  deodată  Dumnezeu 
şi  om ....  Dar  nu  vom  începe  a  vesti  proprietăţile 
naturilor,  căci  nici  Dumnezeu-Cuvântul  n’a  primit 
prefacerea  în  trup  şi  iarăşi  nici  omul  n’a  perdut  ceeace 
era  şi  nu  s’a  prefăcut  în  natura  lui  Dumnezeu. 
Adorăm  pe  Stăpânul  Hristos  vestind  cele  ce  sunt 
proprii  (xâ  fiecărei  naturi".1 

Andrei  al  Samosatei  spune, 2  că  prin  6v/.inQO(>- 
jevt'tîodai  nu  se  exprimă  dualitatea  persoanelor,  sau 
ipostaselor,  sau  fiilor.  Adorarea  trupului  nu  se  face 
deosebit  de  adorarea  Dumnezeu-Cuvântului.  Mai 
vârtos  „îi  aducem  o  singură  adorare,  ca  unui  singur 
Fiu".  Terminul  ov/u-uQooxvyun&at,  i-a  folosit,  după 
sens,  chiar  şi  Ciril,  la  comentarea  psalmului  109x_2 
şi  anume  unde  zice,  că  Fiul  şezând  „cu  trupul"  [««« 
eaQxoc]  de-a  dreapta  Tatălui,  este  adorat  de  noi 
oamenii  şi  de  sfinţii  îngeri.  Intre  ovv  şi  firrâ  nu  este 
nici  o  deosebire  reală.  De  aceea  Ciril  nu  are  dreptul 
să  interzică  expresiunea:  „A  adora  trupul  împreună 
cu  divinitatea",  şi  a 'zice  în  locul  ei:  „Trebue  a-1 
adora  pe  El  cu  trupul".3 

Fiind  dogma  unei  singure  adorări,  care  se  cuvine 
lui  Emanuil,  consecinţa  necesară  a  unirii  ipostatice, 
Ciril  a  plecat,  în  răspunsul  scurt  pe  care  l-a  dat  lui 
Teodoret,4  tocmai  dela  această  unire,  ca  dela  pre¬ 
misa  ei. 

Dumnezeu-Cuvântul  n’a  luat  un  om,  pe  care  să-I 
fi  unit  cu  Sine  printr’o  legătură  venită  şi  înţeleasă 
oarecum  de  dinafară  [&vQafrf> ),  ci  s’a  făcut  El  însuşi 
om.  Din  pricina  aceasta  toţi  aceia  cari  zic,  că  omul 
luat  trebue  adorat  împreună  cu  Fiul  lui  Dumnezeu, 
se  depărtează  dela  dogmele  pietăţii...  Dacă  unul 
şi  acelaş  este  deodată  Dumnezeu  şi  om,  atunci  trebue 


1  Migne,  76  co1,  428 — 429.  2  Migne,  76  col.  348. 

3  Migne,  76  col.  348.  4  Migne,  76  col,  429. 

şi  adorat  ca  „unul",  cu  o  singură  adorare  [ttqooxv- 
vtlrai...  ac  tîq  nGooxvYrt6vi  uiij£\.  Aceasta,  peniruca  să 
nu  se  creadă,  că  Emanuil  este  un  simplu  om  ca  şi 
noi,  care  sa  făcut  părtaş  măririi  divine,  după  har. 
Emanuil  este  mai  vârtos  Dumnezeu  în  trup  pentru 
noi,  dar  nu  prin  mutarea  naturii,  în  sensul  amestecării 
sau  prefacerii,  ci  prin  iconomia  unirii.  Prin  propo¬ 
ziţia  aceasta  din  urmă  a  pus  Ciril  încăodată  la  punct 
neîntemeiata  şi  supărătoarea  prejudecată,  pe  care 
o  aveau  faţă  de  el  duşmanii  săi,  că  adecă  ar  amesteca 
naturile. 

Am  văzut  mai  sus,  că  Andrei  al  Samosatei  a 
a  căutat  să-l  pună  pe  Ciril  în  contrazicere  cu  sine 
însuşi,  ca  unul  care  încă  s’ar  fi  folosit  de  expresii 
asemănătoare  acelora  pe  care  le  combate  în  anate- 
matisma  sa.  Ciril  a  arătat1  —  pe  baza  unei  analize 
filologice  subtile  —  primejdia  pe  care  o  ascund  în 
sine  prepoziţiile  avv  şi  und  şi  deci  necesitatea  de 
a  le  înconjura. 

Dacă  prepoziţiile  avv  şi  uard  sunt  folosite  când 
este  vorba  de  o  singură  persoană  sau  natură  — 
mai  bine  zis  de  părţile  din  care  se  compun  în  mod 
natural  —  atunci  ele  pun  accentul  pe  unitate,  au 
sensul  de  împreunare,  de  convergenţă  prin  exce¬ 
lenţă  şi  arată,  că  natura  respectivă  există  ca  „una“ 
după  sinteză  [ro  av  tlvai  xard  ovvi toiv\.  Dacă  însă 
ele  sunt  folosite,  când  este  vorba  de  două  persoane 
sau  naturi,  considerate  fiecare  pentru  sine  şi  deosebit, 
atunci  ele  arată  doimea,  iar  nicidecum  unitatea  după 
sinteză.  Iată  două  exemple  pentru  cazurile  de  mai  sus. 

Sufletul  formează  o  fiinţă  cu  trupul  său.  ’Zvv 
şi  (WSTâ  din  această  propoziţie  nu  despărţesc  pe  cel 
„unul“  [fiinţa:  omul]  în  doi,  ci  dimpotrivă  îl  unesc, 
îl  prezintă  ca  unul,  pentrucă  trupul  şi  sufletul  sunt 
elementele  din  cari  se  compune  omul  în  mod  na¬ 
tural.  Dar  dacă  se  zice:  «Petru  şi  loan  sunt  nu¬ 
miţi  împreună  oameni  sau  „loan  s’a  urcat  cu  Petru 
luară  ^Atqov\  în  templu",  atunci  ovv  şi  «na  nu  mai 

1  Migne,  76  col.  319,  332—353. 


424 


REVISTA  TEOLOGICA 


arată  pe  „unul“,  ci  pe  „doi",  deoarece  Ioan  nu  este 
compus  şi  din  Petru,  şi  nici  nu  formează  ambii 
„un“  om. 

Aşa  stând  lucrurile,  să  nu  se  mai  facă  sofisme, 
prin  care  se  împărţeşte  în  două  Hristos  cel  unul... 
Lui  Ciril  personal  nime  nu-i  va  putea  dovedi  —  căci 
nare  de  unde  —  că  prin  expresia  folosită  ar  fi  pro¬ 
fesat  două  adorări . . .  Ciril  nu  s’a  mulţumit  numai 
cu  răspunsul  acesta,  la  care  îl  obligase  Andrei  prin 
obiecţiunea  făcută,  ci  şi-a  expus  şi  faţă  de  el  încă- 
odată  şi  pe  larg  punctul  său  de  vedere,  cunoscut 
îndeajuns  din  cele  de  până  acum. 

Anatematisma  IX  a  formulat-o  Ciril  sesizat  de 
afirmaţia  eretică  a  lui  Nestorie,  că  Duhul  Sfânt  i-ar 
fi  dăruit  lui  Hristos  o  mărire  atât  de  mare,  încât  l-a 
arătat  înfricoşat  înaintea  diavolilor  şi  l*a  înălţat  la 
ceriuri.4  Scopul  anatematismei  a  fost  să  arate,  că 
puterea  Duhului  Sfânt,  care  a  lucrat  în  Isus  Hristos 

—  şi  cu  ajutorul  căreia  a  săvârşit  El  toate  minunile 

—  nu  a  fost  una  străină,  ci  mai  vârtos  puterea 
Duhului  Său  propriu. 

împotriva  nici  uneia  dintre  anatematisme  nu 
s’a  ridicat  Teodoret  cu  o  aşa  de  bogată  argumentare 
biblică,  ca  împotriva  acesteia.2  Şi  aceasta,  pentrucă 
Ciril  a  îndrăznit  să  anatemizeze  prin  ea  —  după 
cum  zice  el  —  nu  numai  pe  dreptcredincioşii  de 
atunci,  ci  şi  pe  vestitorii  de  odinioară  ai  adevărului, 
pe  scriitorii  dumnezeeştilor  evangelii,  soborul  sfin¬ 
ţilor  apostoli  şi  pe  lângă  aceştia  şi  pe  arhanghelul 
Gavriil.  Gavriil  a  vestit  Măriei  înainte  de  zemislire,5 
iar  lui  Iosif  după  zemislire,4  că  Hristos  se  va  naşte 
din  Duhul  Sfânt.  însuşi  Domnul  intrând  şi  cetind  în 
sinagogă  din  profetul  Isaia  cuvintele  :  „Duhul  Dom¬ 
nului  peste  mine,  care  m’a  uns“,  etc.  a  adăogat: 
„Astăzi  s’a  împlinit  Scriptura  aceasta  în  urechile  voa- 
stre“.5  Apostolul  Petru  a  vorbit  iudeilor  despre  „Isus 


1  Migne,  76  col.  433.  2  Migne,  76  col.  429,  432, 
s  Luca,  134-35-  4  Mateiu.  1  5  Luca.  4  17_21. 

cel  din  Nazaret,  pe  care  l-a  uns  Dumnezeu  cu  Duhul 
Sfânt".1  Isaia  a  profeţit  înaintea  multor  generaţii, 
că  „toiag  din  rădăcina  lui  Iesse  va  ieşi ...  şi  se  va 
odihni  peste  el  Duhul  Domnului,  Duhul  înţelepciunii 
etc.2  însuşi  Domnul  a  zis  cătră  iudei:  „Dacă  cu 
Duhul  lui  Dumnezeu  scot  demonii,  atunci  a  ajuns  la  voi 
împărăţia  lui  Dumnezeu".3  Iar  Ioan  zice :  „Celce  m3a 
trimis  să  botez  cu  apă,  acela  mi-a  zis :  Peste  care 
vei  vedea  Duhul  pogorându-se  şi  rămânând  deasupra 
Lui,  acesta  este  celce  botează  cu  Duh  Sfânt".* 

Din  cele  de  mai  sus  este  evident,  că  „exami¬ 
natorul  cel  subtil  al  dumnezeeştilor  dogme  [adecă 
Ciril)  na  anatemizat  numai  pe  profeţi  şi  pe  apo¬ 
stoli,  nici  numai  pe  arhanghelul  GavriiI,  ci  a  extins 
blasfemia  chiar  şi  la  Mântuitorul  tuturor". 5  Pe  lângă 
cele  zise  până  acum  Teodorei  îi  mai  face  o  ob¬ 
servare  lui  Ciril,  la  urmă  de  tot. 

Dacă  prin  „Duhul  propriu  al  Fiului"  vrea  să 
spună,  că  El  purcede  din  Tatăl  şi  este  deofiinţă  cu 
El,  atunci  îl  primeşte  şi  îl  mărturiseşte  şi  el;  dar 
dacă  voeşte  să  zică,  cumcă  Duhul  ar  fi  din  Fiul 
[î§  Ti  ou],  sau  că  ar  avea  existenţă  prin  Fiul  [rV  >  Iov], 
atunci  îl  lapădă  ca  hulitor  şi  lipsit  de  evlavie,  ur¬ 
mând  astfel  Domnului,  care  zice :  „Duhul,  carele  din 
Tatăl  purcede" 8  şi  dumnezeescului  Paul,  care  de 
asemenea  zice:  „Noi  nu  am  luat  duhul  lumii,  ci  Duhul 
cel  din  Dumnezeu". 7 

Andrei  al  Samosatei8  a  căutat  şi  de  data  aceasta, 
să-l  pună  pe  Ciril  în  contrazicere  cu  sine  însuşi. 
El  a  găsit  în  epistola  adresată  monahilor9  un  loc, 
care  ar  contrazice  cele  cuprinse  în  anatematisma 
sa,  pentrucă  în  el  se  spune  nu  numai,  că  Domnul 


1  Faptele  Apost.,  10  3*  2  Isaia,  11  ţ  2- 

3  Luca,  11  2Q,  4  Ioan  1  33. 

3  Migne,  76  col.  432  3  Ioan,  15  2e, 

7  I  Cor.  2  &  3  Migne,  76  col.  353,  356. 

0  Migne,  77  col.  37. 

a  făcut  minunile  cu  puterea  Duhului  Sfânt,  ci  şi  că 
a  fost  înviat  de  Duhul  Sfânt.  Mai  departe  a  scos 
la  iveală,  că  Ciril  ar  fi  ajuns  în  contrazicere  şi  cu 
cuvintele  Domnului  scrise  în  evangelie :  „Dacă 
prin  Duhul  lui  Dumnezeu  scot  demonii"  etc. 1...  De 
fapt  Domnul  nostru  Isus  Hristos  a  săvârşit  minu¬ 
nile  şi  prin  puterea  sa  şi  prin  lucrarea  Duhului 
Sfânt,  dar  totuşi  nu  aşa  caşicând  n  ar  fi  avut  pu¬ 
tere  proprie  şi  ar  fi  avut  nevoe  de  lucrarea  Du¬ 
hului  Sfânt.  Scriptura  atribue  lucrarea  minunilor 
odată  Tatălui, 2  altădată  Duhului  Sfânt, 3  în  realitate 
însă  tot  Domnul  este  cel  care  le  face,  pentrucă  lu¬ 
crările  divine  sunt  comune  şi  proprii  tuturor  per¬ 
soanelor  sf.  Treimi. 

Anatematisma  nu  se  îndreaptă  —  aşa-i  răs¬ 
punde  Ciril  *  lui  Teodoret  —  împotriva  tuturor  celor 
ce  zic,  că  Isus  Hristos  a  fost  preamărit  de  cătră 
Duhul  Sfânt,  ci  numai  împotriva  acelora  cari  în  mod 
neruşinat  afirmă,  că  El  a  avut  nevoe  de  puterea 
Duhului  Sfânt  ca  de  una  străină.  Isus  Hristos  a 
zdrobit  cu  lucrarea  Duhului  Sfânt  spiritele  rele  şi 
necurate  —  căci  El  a  zis  despre  Sine:  „Acela  mă 
va  preamări"  3  —  dar  nu  cum  o  fac  aceasta  sfinţii 
cari  se  folosesc  de  ea  ca  de  una  străină  şi  deo¬ 
sebită  de  ei. 

Duhul  Sfânt  purcede  din  Dumnezeu  şi  Tatăl 

[ixnoQbVbTGU. ..  tx  tov  &nov  xai  nctTQoq  t o  ny^tl/u-a  zo 

ayioi\  Dar  cu  toate  acestea  El  nu  este  străin  de 
Fiul,  care  toate  le  are  împreună  cu  Tatăl.  Duhul 
Sfânt  este  şi  al  Fiului,  precum  este  al  Tatălui,  după 
cuvântul  apostolului  Paul,  care  îl  numeşte  Duhul 
Tatălui  şi  Duhul  lui  Hristos. 6  „Aşa  că  n’am  hulit  pe 
sfinţii  îngeri,  nici  pe  profeţi,  precum  a  îndrăznit  să 
zică,  celce  singur  ştie  acuză"  [adecă  Teodoret], 


1  Mateiu,  12  28.  2  loan,  14  ln. 

3  Mateiu,  12  2a-  4  Migne,  76  col.  433  şi  436, 

3  loan,  16  w.  6  Rom.  8  9. 

Răspunsul,  pe  care  i  l-a  dat  Ciril 1  lui  Andrei 
a  fost  conceput  în  termini  mai  aspri.  Anatematisma 
este  clară.  In  ea  se  spune,  că  Duhul  este  propriu 
al  Fiului  şi  că  Fiul  a  săvârşit  minunile  prin  El.  De 
aceea  afirmaţia  pe  care  a  făcut-o  Andrei,  că  el 
[adecă  Ciril]  ar  fi  spus,  că  Isus  na  scos  demonii 
prin  Duhul  Sfânt  este  o  calomnie  evidentă.  Isus 
Hristos  lucrează  prin  Duhul  Sfânt  ca  şi  Tatăl,  pen- 
trucă  El  îi  este  propriu  ca  şi  Tatălui.  Domnul  a  zis 
cătră  iudei:  „Multe  lucruri  bune  am  arătat  vouă 
dela  Tatăl  meu", 2  iar  altădată:  „Nu  grăiesc  dela 
mine.  Tatăl  cel  ce  petrece  în  mine  acela  face  lu¬ 
crurile",*  dar  a  adăugat  undeva  şi  cuvintele:  „Dacă 
eu  cu  Duhul  scot  demonii" 4  —  punând  astfel  lu¬ 
crarea  Duhului  lângă  a  Sa  şi  a  Tatălui,  pentru 
identitatea  fiinţei.  Emanuil  sa  folosit  de  puterea  Du¬ 
hului  celui  deofiinţă,  în  mod  divin  [îîeixoig),  cu  alte 
cuvinte  caşi  când  ea  ar  fi  fost  a  Sa  proprie. 

In  anatematisma  X  se  ocupă  Ciril  de  servirea 
arhierească  a  Mântuitorului  Hristos.  Explicarea,  pe 
care  i-a  dat- o  el  în  epistola  sinodală  este  foarte 
limpede.  „Dacă  Hristos  este  numit  apostol  şi  arhiereu 
al  mărturisirii  noastre5  ...iarăşi  zicem,  că  El  este 
Fiul  cel  Unul-născut  din  Dumnezeu,  după  natură. 
Nu  acordăm  unui  om  străin  de  El  numele  şi  însăşi 
lucrarea  preoţiei,  deoarece  El  însuşi  sa  făcut  mij¬ 
locitor  între  Dumnezeu  şi  oameni  şi  intermediar 
pentru  pace,6  dându-se  pe  Sine  întru  miros  de  bună 
mireasmă  lui  Dumnezeu  şi  Tatălui" 7  ....Această 
anatematismă  a  fost  compusă  după  propria  mărtu¬ 
risire  a  lui  Ciril,  din  pricina  următoarelor  cuvinte, 
pe  care  le-a  rostit  Nestorie  despre  Mântuitorul  nostru 
Hristos:  „Acest  arhiereu  credincios,  făcut  lui  Dum¬ 
nezeu  a  fost  trimis  să  propovăduiască  celor  prinşi 
iertarea.8  Ereticule!  Acesta  n’a  fost  pururea,  ci  s5a 

1  Migne.  76  col.  356,  357  şi  360.  3  Ioan,  10  32. 

3  Ioan,  141((.  4  Mateiu,  12 

5  Evrei,  3X.  6  I  Tim.  7S.  7  Ef,  53. 

8  Isaia,  61 L  şi  Luca, 

făcut,  înaintând  încetul  cu  încetul  la  demnitatea  ar- 
hieriei".1  Aceste  cuvinte  reoglindesc  destul  de  lim¬ 
pede  teoria,  că  numele  şi  lucrarea  preoţiei  nu-i  revin 
nicidecum  Logosului  ci  omului  unit  cu  El,  omului 
care  sa  desvoltat  încetul  cu  ’ncetul. 

Andrei2  şi-a  formulat  obiecţiile  sale  privitoare 
la  această  anatematismă,  într’o  formă  mai  mult  ero- 
tematică  şi  cu  deasă  referire  la  epistola  cătră  Evrei, 
în  care  este  tratată  mai  pe  larg  decât  oriunde  doc¬ 
trina  despre  servirea  arhierească  a  Domnului  nostru 
Isus  Hristos.  El  începe  astfel:  Dacă  Dumnezeu-Cu- 
vântul  este  arhiereu,  atunci  cărui  Dumnezeu  al  său, 
sau  cui  a  proadus  El  cele  ale  slujbei  sale?  Apo¬ 
stolul  Paul  vorbeşte  despre  un  arhiereu,  care  poate 
pătimi  împreună  cu  noi  şi  este  ispitit  întru  toate  după 
asemănarea  noastră.3  Cine  este  cel  ispitit?  Dumnezeu 
Cuvântul?  Ori  apoi  natura  umană  cea  din  sămânţa 
lui  David?  Apoi  zice  apostolul  iarăşi,  că  Hristos 
nu  şi-a  luat  singur  cinstea,  ci  a  fost  chemat  de  cătră 
Dumnezeu,  ca  şi  Aaron.4  Cine  este  cel  asemănat  cu 
Aaron,  în  ceeace  priveşte  demnitatea  preoţească? 
Au  doară  natura  divină  cea  împreună  vecinică  cu 
Tatăl?  A  zice  aceasta  înseamnă  a  admite,  că  ea 
s’a  ridicat  Ia  o  demnitate  mai  mare  decât  cea  proprie 
ei  şi  că  preoţia  este  mai  demnă  decât  natura  divină. 
—  Ori  apoi  cel  asemănat  cu  Aaron  este  natura 
umană  cea  din  David,  căreia  i-a  şi  jurat  Dumnezeu 
să-i  dea  preoţia  în  veac?3  Divinitatea  celui  Unul- 
născut  na  luat  dela  Dumnezeu  făgăduinţe  întărite 
cu  jurământ,  de- a  primi  preoţia  în  veac  şi  de-a  fi 
preamărită  de  ea.  Cine  nu  ne-ar  dispreţui,  dacă  am 
zice,  că  Dumnezeu  este  arhiereu  hirotonit  care  a 
luat  făgăduinţe  întărite  cu  jurământ;  care  a  fost 
chemat  la  demnitatea  preoţiei;  care  nu  şi-a  luat  în¬ 
suşi  cinstea,  ci  a  fost  chemat  la  aceasta  şi  asemănat 
cu  celce  a  luat  preoţia  mai  întâi. 


1  Migne,  76  col.  365. 

2  Migne,  76  col.  36G — .361  şi  364. 

3  Evrei  4^.  4  Evrei.  5^—5.  5  Ps.  1095. 

Apostolul  mai  zice,  că  Hristos  a  adus  în  zilele 
vieţii  sale  trupeşti  rugăciuni  şi  cereri  cu  strigare 
tare  şi  cu  lacrimi,  Celui  ce  îl  putea  mântui  din  moarte 
şi  că  deşi  era  Fiu  a  învăţat  ascultarea,  din  cele 
ce-a  pătimit.1  Au  doară  Dumnezeu-Cuvântul  le-a 
făcut  şi  suferit  acestea?  Dacă  Dumnezeu-Cuvântul 
este  arhiereu  şi  a  învăţat  din  cele  ce  a  pătimit,  atunci 
El  sa  perfecţionat....  Cuvintele  „deşi  era  Fiu“  nu 
trebue  să  tulbure  pe  nime.  Nu  sunt  doi  fii,  unul  pă- 
timitor  şi  altul  nepătimitor,  pentrucă  cel  din  sămânţa 
lui  David  nu  este  numit  fiu,  ca  unul  ce-ar  exista  se¬ 
parat  şi  deosebit  de  divinitate.  După  unire  filiaţiunea 
este  una  şi  aşa  nu  vorbim  de  un  „altul"  şi  „altul", 
ci  despre  unul  şi  acelaş.  Domnul  nostru  Isus  Hri¬ 
stos,  sa  făcut  arhiereu  şi  apostol  al  nostru,  după 
Scripturi.  Aceasta  no  contestă  nimeni.  Omul  cel  din 
femee  nu  este  separat  de  Dumnezeu-Cuvântul,  ci 
unit  cu  el  neamestecat,  negrăit  şi  nedespărţit.  El 
este  un  arhiereu  ispitit  întru  toate,  care  a  învăţat 
ascultarea  din  cele  ce-a  pătimit,  care  şi-a  adus  trupul 
său  propriu  lui  Dumnezeu  şi  Tatăl,  nu  pentru  Sine, 
ci  numai  pentru  noi. 

Teodoret2  repetă  în  parte  obiecţiile  făcute  de 
Andrei,  referindu-se  şi  el  pas  de  pas  la  epistola 
cătră  Evrei.  La’nceput  de  tot  afirmă,  că  natura  cea 
neschimbabilă  [înţelege  Logosul]  nu  s’a  prefăcut  în 
natura  trupului,  ci  a  luat  natura  umană  şi  pe  aceasta 
a  pus-o  mai  presus  de  arhiereii  de  rând,  după  cu¬ 
vântul  apostolului  Paul  „că  orice  arhiereu  dintre 
oameni  luându-se,  pentru  oameni  se  pune  întru  cele 
ce  sunt  cătră  Dumnezeu".3  Apoi  ceva  mai  departe 
—  având  în  vedere  cele  ce  se  zic  în  prima  parte  a 
capitolului  5,  întreabă:  Prin  urmare  cine  este  cel 
desăvârşit  în  virtute  prin  necazuri  şi  nedesăvârşit 
din  fire?  Cine  a  învăţat  din  experienţă  ascultarea, 
pe  care  mainainte  n’a  cunoscut-o?  Cine  este  cel 
care,  neputându-se  mântui  pe  sine,  a  adus  cu  stri¬ 
gare  mare  şi  cu  lacrimi  rugăciuni  fierbinţi  cătră 


1  Evrei,  5jj.  1  Migne,  76  col.  436 — 437.  3  Evrei,  5 

Celce  îl  putea  mântui,  cerând  scăparea  dela  moarte? 
JNfu  este  Dumnezeu-Cuvântul  cel  nepătimitor,  cel  ne¬ 
trupesc  şi  celce  şterge  lacrima  dela  toată  faţa,1  ci 
ceeace  a  fost  luat  de  El  din  sămânţa  lui  David  [co 
ix  ankqpaToc,  Javiâhj(p&ir\z  ceeace-i  muritor,  ceeace-i 
pătimitor  şi  ceeace  se  teme  de  moarte.  Aceasta  a 
luat  arhieria  după  rânduiala  lui  Melchisedec,  aceasta 
era  supusă  slăbiciunii  firii,  nu  Dumnezeu-Cuvântul, 
celce  toate  le  poate.  Paul  zice:  „Priviţi  pe  apo¬ 
stolul  şi  arhiereul  mărturisirii  noastre  pe  Isus,  care 
a  fost  credincios  celuice  l-a  făcut,  precum  şi  Moisi 
şi  toată  casa  lui".3  Nimeni,  învăţând  în  mod  drept  nu 
va  zice  că  Dumnezeu-Cuvântul,  cel  necreat  şi  ne¬ 
făcut  şi  împreună  vecinie  cu  Tatăl,  este  făptură.  Ci 
mai  vârtos,  că  cel  din  sămânţa  lui  David,  cel  liber 
de  tot  păcatul,  s’a  făcut  arhiereu  al  nostru  şi  jertfă 
—  aducându-se  pe  Sine  lui  Dumnezeu  pentru  noi, 
dar  având  se  ’nţelege  în  sine  pe  Cuvântul  lui  Dum¬ 
nezeu  cel  unit  în  mod  nedespărţit. 

In  răspunsul  extins  pe  care  i  l-a  dat  Ciril  *  lui 
Andrei  spune,  că  este  natural  ca  aceia  cari  calom¬ 
niază  pe  toată  linia  naşterea  cea  după  trup  a  Cu¬ 
vântului  şi  resping  numirea  de  Născătoare  de  Dum¬ 
nezeu,  să  lapede  şi  faptele  iconomiei. 

Un  lucru  stă  însă,  că  aceste  adevăruri  pot  fi 
apercepute  numai  prin  credinţă,  căci  zice  profetul 
Isaia:  „Dacă  nu  veţi  crede,  nici  nu  veţi  înţe¬ 
lege1'.5  De  aceea  cel  mai  bun  lucru  este,  ca  ei  să 
creadă  sfintelor  Scripturi,  să-şi  dea  votul  pentru 
adevăr,  mărturisind  că  Cuvântul  cel  unul-născut  al 
lui  Dumnezeu  —  celce  este  în  sânurile  Tatălui,  prin 
care  şi  în  care  sunt  toate  —  s’a  făcut  trup,  nerăb- 
dând  prefacere,  sau  amestecare,  ci  fiind  pururea 
după  natură,  ceeace  era  şi  este  şi  va  fi.  Năs- 
cându-se  după  trup  din  Sfânta  Fecioară  a  fost  numit 
Fiu  al  Omului  şi  s’a  împărtăşit  asemenea  nouă  tru- 

1  Isaia,  25  8.  2  Observă  neutrul  foarte  important. 

3  Evrei  3X_,.  <  Migne,  76  col.  364-365.  368—369. 

3  Isaia,  7,,. 

pului  şi  sângelui.1  Cine  primeşte  odată  această  cre¬ 
dinţă  cinstită  şi  prea  adevărată,  aceluia  îi  par  uşoare 
de  admis  toate  cele  ce  urmează. 

Ciril  trece  apoi  la  combaterea  acelor  cuvinte 
ale  lui  Nestorie,  cari  l-au  determinat  să  conceapă 
anatematisma  de  faţă.  Ca  mijloc  de  argumentare  îi 
servesc  cuvintele  apostolului  Paul,  că  „Hristos  sa 
deşertat  pe  Sine  chipul  robului  luând...  şi  s’a  smerit, 
ascultător  făcându-se  până  la  moarte". 2  Ce?  Cum? 
Au  doară  Hristos  a  crescut  şi  a  ajuns  arhiereu  pe 
încetul?  Dacă  a  crescut,  atunci  în  ce  fel  se  zice  că 
s’a  deşertat  şi  s’a  umilit?  Deşertarea  nu  poate 
consta  în  câştigarea  de  cinste  şi  mărire  —  cum  este 
de  fapt  cazul  cu  natura  umană  a  lui  Hristos  —  căci 
atunci  ea  peste  tot  nu  mai  este  deşertare.  La 
aceasta  ei3  obiectează:  Dacă  însuşi  Cuvântul  lui 
Dumnezeu  s’a  făcut  arhiereu,  cine  este  mai  mare 
decât  El  şi  cui  să-i  servească  prin  lucrarea  preo¬ 
ţiei?  Ciril  răspunde  astfel:  Vom  zice  iarăşi:  Crede,, 
că  Fiul  Iui  Dumnezeu  —  deşi  după  natură  este  Dum¬ 
nezeu  şi  în  chipul  lui  Dumnezeu  —  nu  răpire  a  so¬ 
cotit  a  fi  egal  cu  Dumnezeu,  ci  s’a  deşertat  chipul 
robului  luând...  El  s’a  făcut  om.  Odată  ce  s’a  făcut 
om  şi  a  luat  chipul  robului,  cum  va  mai  socoti  de 
un  lucru  mic  şi  nepotrivit  cu  iconomia,  să  se  nu¬ 
mească  apostol  şi  arhiereu?  Şi  cum  va  mai  Jăpăda 
cele  ale  naturii  umane? 

Din  tot  ce-a  spus  Andrei  cu  privire  la  anate¬ 
matisma  aceasta,  Ciril  s’a  legat  mai  ales  de  expli¬ 
carea,  pe  care  a  dat-o  el  cuvintelor:  „Şi  deşi  era 
Fiu  a  învăţat  ascultarea  din  cele  ce  a  pătimit", 4 
arătând  contrazicerea  în  care  se  află  el  prin  ceeace 
zice  şi  prin  ceeace  face  de  fapt  Andrei  face  tainei 
nedreptate,  atunci  când  de  o  parte  mărturiseşte  că 
este  numai  „un"  Fiu,  că  nu  despărţeşte  nici  într’un 
fel  în  două  pe  cel  din  sămânţa  lui  David  şi  pe 
Cuvântul  lui  Dumnezeu,  iar  pe  de  altă  parte  îm- 

1  Evrei,  2U,  2  Fii.  27_s. 

3  Adecă  Nestorie  şi  cei  de-o  socotinţă  cu  el.  *  Evrei.  5  8. 

părţeşte  lucrările  iconomiei  între  Dumnezeu  şi  om. 
In  realitate  el  ar  trebui  să  susţină,  că  fiind  unul  şi 
acelaş  deodată  şi  Dumnezeu  şi  om,  toate  sunt  ale 
Lui  şi  cele  dumnezeeşti  şi  cele  omeneşti.  Aşa,  că 
dacă  se  zice  despre  El  un  lucru,  care  se  cuvine 
exclusiv  lui  Dumnezeu,  îl  privim  de  adevărat  de¬ 
oarece  ştim  că  este  Dumnezeu,  iar  dacă  se  zice  un 
lucru  omenesc,  iarăş  îl  admitem,  pentrucă  pe  El  îl 
mărturisim  şi  ca  Dumnezeu  în  trup  şi  sânge. 

Mii  de  mii  de  îngeri  îi  slujesc  Cuvântului  şi 
serafimii  stau  în  jurul  tronului  Său.  Cu  toate  ace¬ 
stea,  când  s’a  făcut  om  a  fost  numit  şi  arhiereu,  fi¬ 
reşte  nu  în  sensul  că  ar  aduce  jertfă  unui  Dum¬ 
nezeu  mai  mare  decât  El,  ci  ca  unul  care  îşi  aduce 
jertfă  Sieşi  şi  Tatălui.  Dumnezeu-Cuvântul  este  numit 
arhiereu,  nu  după  natura  sa  divină,  considerată  în 
afară  de  trup,  ci  în  virtutea  naturii  umane,  pe  care 
o  are  ca  pe  a  sa  proprie.  Acelaş,  ca  om  aduce 
jertfe,  iar  ca  Dumnezeu  şade  împreună  cu  Tatăl 
pe  tronul  cel  dumnezeesc. 

Ciril1  înainte  de  a  răspunde  la  obiecţiile  pe 
care  le-a  făcut  Teodoret  acestei  anatematisme,  îi 
expune  şi  acestuia  încăodată  pe  larg  toată  învă¬ 
ţătura  referitoare  la  întrupare.  Aici  renunţ  la  repro¬ 
ducerea  ei  căci  altfel  ar  fi  inevitabilă  o  repetire 
prea  mare. 

Teodoret  zice,  că  numai  cel  din  sămânţa  lui 
David  este  arhiereu,  având  se’nţelege  în  el  şi  pe 
Cuvântul  lui  Dumnezeu,  cel  unit  în  mod  nedespărţit... 
Dar  ce  unire  este  aceea  care  zice,  că  numai  cel 
din  sămânţa  lui  David  este  arhiereu?  Dacă  unirea 
■este  adevărată  atunci  la  tot  cazul  nu  mai  sunt  doi, 
ci  unul  singur,  din  ambele  [naturi],  adecă  Hristos. 
De  aici  reiese  în  mod  evident,  că  de  fapt  ei  nu 
admit  o  unire  adevărată,  ci  numai  una  venită  de 
dinafară  şi  relativă,  pe  care  o  avem  şi  noi  ca  unii 
ce  ne-am  făcut  părtaşi  naturii  sale,  prin  Duhul  Sfânt 2 


1  Migne,  76  col.  437.  440—441  şi  444—445.  2  fi.  Petru  14, 

Cine  primeşte  unirea  adevărată  nu  îndrăzneşte 
să  pună  întrebări  ca  acelea  pe  care  le-a  pus  Teo- 
doret,  b.  o. :  Cine  este  cel  desăvârşit  în  virtute  prin 
necazuri?  Cine  a  învăţat  din  experienţă  ascultarea, 
pe  care  na  cunoscut-o  înainte  de  experienţă ?  etc.  Şi 
aceasta,  pentrucă  ştie,  că  El  este  Dumnezeu  întrupat. 

Dumnezeu-Cuvântul  făcându-se  om,  nu  s’a  ru¬ 
şinat  de  măsura  naturii  umane...  El  a  plâns  ca  om, 
pentrucă  să  îngroape  lacrimile  noastre ;  a  fost  fricos 
după  iconomie  lăsând  trupul  să  sufere  ale  sale, 
pentrucă  să  ne  facă  pe  noi  mai  îndrăzneţi;...  a  fost 
slab  cu  trupul,  pentrucă  să  înceteze  slăbiciunea  noa¬ 
stră;  a  făcut  rugăciuni  şi  cereri  fierbinţi,  pentrucă 
rugăciunile  noastre  să  se  învrednicească  de  ascul¬ 
tarea  Părintelui  şi  a  dormit,  pentrucă  să  ne  înveţe 
pe  noi  să  nu  dormim  în  ispite,  ci  mai  vârtos  să 
ne  rugăm. 

Anatematisma  XI  proclamă  în  mod  solemn  că 
trupul  Domnului  este  făcător  de  viaţă.  Acest  trup 
este  făcător  de  viaţă,  pentrucă  este  exclusiv  şi  pro¬ 
priu  al  Logosului,  care  toate  le  poate  însufleţi,  iar 
nu  al  altuia  care  ar  fi  fost  unit  cu  Logosul  numai 
după  demnitate,  adecă  având  numai  locuirea  divină, 
cum  este  cazul  la  sfinţi. 

La  formularea  anatematismei  de  mai  sus  a  avut 
Ciriî  în  vedere  îndeosebi  sfânta  euharistie.  Acest 
lucru  rezultă  cu  deplină  claritate  din  epistola  sino¬ 
dală,  în  care  se  zice:  „Este  necesar  să  mai  adăugăm 
şi  aceea,  că  vestind  moartea  cea  după  trup  a  Unuia- 
născut  Fiului  lui  Dumnezeu,  adecă  a  lui  Isus  Hri- 
stos  şi  mărturisind  învierea  cea  din  morţi  şi  înăl¬ 
ţarea  la  ceriuri,  săvârşim  jertfa  cea  nesângeroasă. 
în  biserici.  Şi  aşa  participăm  la  binecuvântările 
mistice  şi  ne  sfinţim,  părtaşi  făcându-ne  sfântului 
trup  şi  cinstitului  sânge  al  Mântuitorului  nostru  al 
tuturor,  Isus  Hristos.  Nu-1  primim  ca  pe  un  trup  de 
rând  —  să  nu  fie!  Nici  ca  pe  al  unui  bărbat,  care 
a  fost  sfinţit  şi  împreunat  cu  Cuvântul  după  uni¬ 
tatea  demnităţii,  adecă  ca  pe  unul,  care  a  avut  lo¬ 
cuirea  divină,  ci  ca  făcător  de  viaţă  cu  adevărat  şi 

propriu  al  Cuvântului  însuşi.  Dumnezeu  fiind  viaţă 
după  natură,  deoarece  sa  făcut  una  cu  propriul  său 
trup,  l-a  făcut  şi  pe  el  făcător  de  viaţă.  Aşa  încât 
dacă  zice  cătrâ  noi :  „Amin,  amin  zic  vouă,  dacă  nu 
veţi  mânca  trupul  Fiului  Omului  şi  nu  veţi  bea  sân¬ 
gele  Lui,  nu  veţi  avea  viaţă  întru  voi1*,1  nu-1  so¬ 
cotim  ca  pe  al  unui  om  asemenea  nouă  [cum  va  fi 
trupul  omului  făcător  de  viaţă,  numai  după  natura 
sa  proprie?],  ci  ca  pe  unul  care  a  devenit  cu  ade¬ 
vărat  propriu  al  Celui  ce  sa  făcut  şi  sa  numit  pentru 
noi  Fiu  şi  Om“. 

Cuvintele  ultime  ne  desvălesc  şi  laturea  pole¬ 
mică  a  anatematismei.  Ea  a  fost  îndreptată  împo¬ 
triva  învăţăturii  lui  Nestorie  despre  euharistie,  con¬ 
form  căreia  noi  ne  împărtăşim  numai  cu  trupul  şi 
sângele  omului  unit  cu  Logosul,  iar  nu  cu  trupul  şi 
sângele  Logosului  însuşi. 

Teodoret2  i-a  adus  lui  Ciril  —  în  legătură  cu 
această  anatematismă  iarăşi  învinuirea  de  apolina- 
rism.  Aşa  îl  acuză,  că  na  făcut  nicăiri  pomenire  de 
un  trup  însufleţit;  că  n’a  mărturisit  pe  cel  luat  [de 
cătră  Dumnezeu-Cuvântul] :  om  desăvârşit;  că  ur¬ 
mând  dogmelor  lui  Apolinarie  a  vorbit  pretutindeni 
numai  de  trup ;  că  a  pus  în  locul  sufletului  pe  Dum¬ 
nezeu-Cuvântul  [<xvtov  di  tir  tu  ărri  xpv/îjţ  rjf  nao^i] 
şi  în  fine,  că  prin  numiri  şi  cuvinte  noui  a  introdus 
ideea  amestecării.  Iar  la  urmă  expunându-şi  punctul 
de  vedere  propriu  zice:  „Noi  zicem,  că  trupul  însu¬ 
fleţit  şi  raţional  al  Domnului  este  făcător  de  viaţă, 
pentru  divinitatea  cea  făcătoare  de  viaţă,  care  i-a 

fost  unită _ Dumnezeu-Cuvântul  nu  sa  prefăcut  în 

natura  trupului,  ci  El  are  ca  trup  propriu  natura 
luată  şi  pe  ea  a  făcut-o  prin  unire,  făcătoare  de 
viaţă“.  Andrei 3  atacă  prea  deasa  întrebuinţare  a  cu¬ 
vântului  „propriu",  pentrucă  ea  ne-ar  face  să  credem, 
că  trupul  Domnului  nu  aparţine  naturii  noastre.4  Se 

1  loan.  653,  2  Migne,  76  col.  445  şi  448. 

3  Migne,  71  col.  369  şi  372. 

4  ic  jap  auvsx<5?  Xsjs'.v  aârijv  IStav,  sEa'.pcOvscc  sau  t r,v  Asa- 
îcouxrjv  aăpxa  sivat  ri;;  xjisrdpac  ^uasu)?. 

poate  ca  prin  cuvântul  „propriu"  Ciril  să  nege  în  mod 
ascuns,  că  trupul  lui  Hristos  ar  aparţine  naturii 
noastre,  pentruca  altădată  a  spus:  „Şi  pruncul  nu 
era  ca  şi  noi ....  ci  dumnezeesc,  ca  [unul]  mai  presus 
de  noi  şi  din  ceriuri".1  Deasemenea  i-a  mai  obiectat, 
că  de  ce  interzice  unirea  după  demnitate  şi  auto¬ 
ritate.  Nici  o  numire  nu  este  aşa  de  adecvată  ca 
aceasta  pentru  a  exprima  unirea  supremă  şi  neame- 
stecarea  naturilor. 

Ciril  i-a  dat  lui  Teodoret  un  răspuns  aşa  cum 
l-a  meritat  acesta,  după  obiecţiile  pe  care  i  le-a  făcut.3 
Acesta  nu  se  ruşinează  să  spună  —  zice  Ciril  — 
că  el  ar  ascunde,  sub  alte  numiri,  ideea  amestecării. 
De  asemenea  nu  se  ruşinează  să  afirme,  că  el  ar 
fi  zis,  că  trupul  unit  cu  Logosul  este  neînsufleţit. 
Prin  aceste  învinuiri  el  cuprinde  de  fapt  şi  pe  evan- 
gelistul  Ioan,  care  fără  să  amintească  ceva  despre 
sufletul  raţional  a  zis:  „Şi  Cuvântul  trup  s’a  făcut".3 
Ba  chiar  şi  pe  Mântuitorul  tuturor  Hristos,  care  a 
zis:  „Amin,  amin  zic  vouă,  de  nu  veţi  mânca  trupul 
Fiului  Omului  şi  nu  veţi  bea  sângele  lui,  nu  veţi 
avea  viaţă  întru  voi",4  sau,  „Cela  ce  mănâncă  trupul 
meu  şi  bea  sângele  meu,  rămâne  întru  mine  şi  Eu 
întru  el",5  sau  „Iar  pâinea  pe  care  Eu  o  voiu  da 
trupul  meu  este,  pe  care  Eu  îl  voiu  da  pentru  viaţa 
lumii".6  In  locurile  de  mai  sus  încă  nu  se  face  nici 
o  amintire  despre  sufletul  raţional,  dar  se  ştie,  că 
atunci  când  se  zice  cuvântul  „trup",  se  înţelege  omul. 
Evangelistul  ştie,  că  zicând:  „Şi  Cuvântul  trup  s’a 
făcut",  implicit  a  făcut  pomenire  şi  de  sufletul  ra¬ 
ţional.  Sf.  Părinţi  n’au  zis,  că  Dumnezeu-Cuvântul 
a  luat  un  om,  ci  au  zis  că  El  s’a  făcut  om,  adecă 
şi-a  unit  sieşi  un  trup,  având  suflet  raţional.  Iar  cât 
priveşte  unirea,  ea  a  fost  „neamestecată  şi  absolut 
liberă  de  prefacere". 


1  Migne,  77  col.  777.  2  Migne,  76  col.  448—449. 
8  Ioan,  lu.  1  Ioan,  653. 

5  Ioan  63s.  6  Ioan,  651. 


436 


REVISTA  TEOLOGICA 


Lui  Andrei  i-a  răspuns  Ciril  următoarele :  *  Trupul 
Domnului  se  zice,  că  este  „propriu'1  al  Logosului,  cu 
toate  că  este  deofiinţă  cu  al  nostru.  Prin  „propriu" 
se  înţelege  aceea,  că  el  îi  aparţine  Logosului  în 
măsura  în  care  zicem,  că  ne  aparţine  fiecăruia  din 
noi  însuşi  trupul  nostru....  Prin  cuvintele  citate  de 
cătră  Andrei,  că  „pruncul  nu  era  caşi  noi....  ci  dum- 
nezeesc,  ca  [unul]  mai  presus  de  noi  şi  din  ceriuri", 
na  voit  să  spună,  că  Domnul  şi-a  adus  trupul  din 
ceriuri,  ci  numai  atâta,  că  Domnul  fiind  de  sus,  s’a 
numit  tot  de  sus  şi  din  ceriuri,  chiar  şi  atunci  când 
s’a  făcut  Fiu  al  Omului,  adecă  atunci  când  şi-a  unit 
trupul  în  mod  negrăit  şi  neînţeles,  nestricat  şi  nea¬ 
mestecat.  Afară  de  acestea  să  mai  ştie  Andrei,  că 
nu  el,  Ciril,  este  primul  care  a  folosit  terminul  de 
„propriu",  căci  el  se  găseşte  deja  la  renumitul  epi¬ 
scop  şi  părinte  al  Alexandriei,  Atanasie. 

Precum  vedem  Andrei  l-a  înţeles  pe  Ciril  ab¬ 
solut  fals,  căci  acesta  n’a  voit  să  arate  prin  cuvântul 
„propriu",  originea  trupului,  ci  gradul  de  intimitate 
al  unirii  sale  cu  Logosul...  Ciril  a  mai  discutat  pe 
lângă  cele  de  mai  sus  şi  învăţătura  lui  Nestorie 
referitoare  la  euharistie,  desvoltată  îndeajuns  în 
alte  părţi  ale  lucrării  de  faţă. 

Anatematisma  XII  se  referă  la  partea  culmi¬ 
nantă  din  opera  răscumpărătoare  a  Domnului  no¬ 
stru  Isus  Hristos,  la  însăşi  patima,  moartea  şi 
învierea  sa  din  morţi.  Comentând  Ciril  această  ana- 
tematismă  în  epistola  sinodală,  zice  următoarele: 
„Mărturisim  după  Scripturi,  că  însuşi  Fiul  cel  născut 
din  Dumnezeu  Tatăl  şi  Dumnezeul  Unul-născut  a 
pătimit  pentru  noi,  deşi  este  nepătimitor  după  propria 
sa  natură.  Era  în  trupul  cel  răstignit,  însuşindu-Şi 
fără  durere  patimile  trupului  propriu.  Deşi  după 
natură  este  viaţă,  fiind  însuşi  învierea,  prin  harul 
lui  Dumnezeu  a  gustat  moartea  pentru  toţi,  dând  lui 
Dumnezeu  propriul  său  trup.  Prin  putere  nespusă 
a  pătimit  moartea,  pentruca  să  se  facă  mai  întâi  în 

1  Migne,  76  col.  372 — 373  şi  376, 

propriul  său  trup  primul  născut  din  morţi  şi  înce¬ 
pătură  celor  adormiţi  şi  să  pregătească  prin  harul 
lui  Dumnezeu  naturii  omului  calea  pentru  reîntoar¬ 
cerea  la  nestricăciune,  chiar  aşa  dupăcum  am  zis : 
„Să  guste  moartea  pentru  toţi".1  A  treia  zi  a  înviat 
prădând  iadul.  Chiar  dacă  se  zice,  că  învierea  mor¬ 
ţilor  se  face  prin  om,2  înţelegem  pe  Cuvântul  lui 
Dumnezeu  făcut  om.  Prin  El  a  fost  zdrobită  stăpânia 
morţii.  Ca  un  singur  Fiu  şi  Domn  va  veni  la  vreme 
întru  mărirea  Tatălui  să  judece  lumea  întru  dreptate, 
precum  este  scris".3 

Anatematisma  însăşi  precum  şi  explicarea  dată 
ei  mai  sus  a  fost  îndreptată  împotriva  tuturor  acelor 
expresiuni  ale  lui  Nestorie,  prin  cari  acesta  a  exclus 
pe  Cuvântul  lui  Dumnezeu  dela  patimă,  răstignire, 
moarte  şi  înviere,  ca  pe  unul  care  posedă  fire  ne- 
pătimitoare. 

Teodoret  s’a  mişcat  prin  observaţiile  pe  care 
le-a  făcut  cu  privire  la  această  anatematismă,4  mai 
mult  sau  mai  puţin  în  cercul  vederilor  lui  Nestorie. 
Pentruca  să  poată  conclude  împotriva  lui  Ciril,  că 
nu  Dumnezeu-Cuvântul  a  pătimit,  a  atribuit  şi  el  pa¬ 
timile  trupului  nu  persoanei  Cuvântului,  ci  naturii 
sale  divine,  care  se’nţelege  că  este  nepătimitoare. 
„Patimile  sunt  proprii  celui  pătimitor  —  zice  el  — 
căci  cel  nepătimitor  este  mai  presus  de  patimi.  Aşa 
dară  chipul  robului  a  pătimit,  fiind  bine  înţeles  cu 
el  [şi]  chipul  lui  Dumnezeu,  care  —  permiţându-i  să 
pătimească  pentru  mântuirea  cea  născută  din  patimi 
—  şi-a  însuşit  patimile  pentru  unire.  Deci  nu  este 
Hristos  celce  a  pătimit,  ci  omul  pe  care  l-a  luat 
Dumnezeu  din  noi".  De  aceea  zicea  Domnul  nostru 
Isus  Hristos  cătră  Iudei:  „Ce  căutaţi  a  mă  omorî  pe 
mine  om,  care  am  grăit  vouă  adevărul" ; 3  şi  într’alt 
loc:  „Stricaţi  biserica  aceasta  şi  în  trei  zile  o  voiu 
ridica  pe  ea“.s  A  fost  cel  stricat  din  David,  şi  pe 
acesta  l-a  înviat  Dumnezeu-Cuvântul  cel  unul-născut. 


i  Evrei,  ?9.  2  I  Cor.  l?2t.  3  Ps.  970. 

4  Migne  76  cot.  449.  3  loan  84a.  6  Ioaa  219. 

care  s’a  născut  mai  înainte  de  veci  în  chip  nepăti- 
mitor  din  Dumnezeu-Tatăl. 

Andrei  a  căutat  şi  la  ultima  anatematismă  să-l 
pună  pe  Cirii  în  contrazicere  cu  sine  însuşi,  în  felul 
următor: 1 

Cirii  a  spus  în  epistola  cătră  monachi,  că  natura 
divină  nu  poate  pătimi,  iar  acum  în  anatematisma 
de  faţă  zice,  că  ea  pătimeşte  prin  trup.  Dar  de  fapt 
„na  pătimit  Dumnezeu  cel  unit  cu  trupul,  ci  trupul 
cel  unit  cu  Dumnezeu-Cuvântul  a  suferit  —  după 
îngăduirea  acestuia  —  cele  ce-i  sunt  proprii".  Ex- 
presiunea  ena&n  oayxi  o  foloseşte  Cirii  pentru  înşe¬ 
larea  celor  mai  simpli  şi  ea  însamnă  tot  atâta  cât 
(xtra  ocujxâg  nadt-lv.  Dar  a  zice,  că  El  a  pătimit  utia 
a agxoc,  înseamnă  a  mărturisi  că  este  pătimitor. 

Fiul  a  pătimit,  sau  după  natura  sa  divină,  sau 
în  afară  de  ea.  Dacă  zicem,  că  Fiul  a  pătimit  după 
natura  sa  divină,  atunci  şi  Dumnezeu-Tatăl  va  fi 
pătimitor,  pentrucă  este  deofiinţă  cu  Fiul;  dacă 
însă  mărturisim,  că  numai  Fiul  a  pătimit,  ca  unui 
apt  pentru  patimă,  iar  Dumnezeu-Tatăl,  nu  —  atunci 
vestim  heterousia  acestuia  din  urmă  şi  lăudăm  îm¬ 
preună  cu  ereticii  dumnezeirea  Fiului  ca  pătimi- 
toare,  iar  pe  a  Tatălui  ca  nepătimitoare. 

Dacă  se  zice,  că  a  pătimit  în  afară  de  natura 
sa,  atunci  întrebăm:  Care  patimă  este  mai  tare  decât 
natura  divină,  încât  să  fi  putut  atrage  pe  Cel  nepă- 
timitor  după  natură,  Ia  patima  cea  din  afară?  Voinţa 
sa  ?  Ea  nu  poate  fi,  căci  este  nepătimitoare ;  dease- 
menea  nu  pot  fi  nici  Incrurile  pe  care  ea  le  voeşte, 
pentrucă  acelea  sunt  amăsurate  ei.  De  regulă  se 
obiectează :  Ce  este  mai  demn  decât  a  mântui  neamul 
omenesc?...  Dar  mântuirea  constă  în  trecerea  la 
nepătimire.  Atunci  cum  a  putut  fi  mântuit  neamul 
omenesc,  dacă  chiar  şi  natura  nepătimitoare  a  fost 
trasă  la  patimă.  Mântuirea  nu  s’a  făcut  aşa,  că  Stă¬ 
pânul  Hristos  s  ar  fi  coborît  după  natura  sa  divină, 
ci  El  a  ridicat  prin  trupul  său  sfânt  toată  umanitatea 


i  Migne,  76  col.  377  şi  380. 

la  înălţime,  a  atras-o  la  ceriuri  pe  cea  care  stătea 
jos  la  pământ  şi  pe  cea  lipsită  de  îndrăzneală  a 
învrednicit-o  din  nou  de  filiaţiune. 

Ciril  a  conceput  răspunsul  ultim  pe  care  i  l-a 
dat  lui  Teodoret  astfel : 1 

Deoarece  pătimirea  îi  era  lumii  spre  mântuire 
—  iar  Dumnezeu-Cuvântul  nu  putea  pătimi  în  natura 
sa  divină  —  s’a  recurs  la  iconomie.  El  şi-a  făcut 
de  al  Său  propriu  un  trup  capabil  de  pătimire, 
pentruca  să  se  zică,  cumcă  a  pătimit  prin  cel  apt 
pentru  pătimire,  deşi  El  a  rămas  nepătimitor  după 
natura  divină.  Pentrucă  a  pătimit  cu  trupul  de  bună 
voe  El  este  şi  se  numeşte  Mântuitorul  tuturor,  după 
cuvântul  apostolului  Paul,  care  a  zis:  „Prin  harul 
lui  Dumnezeu  a  gustat  moartea  pentru  toţi“.2 

Trupul  care  a  gustat  moartea  a  fost  al  Său 
propriu.  Căci  altcum  în  ce  fel  a  fost  din  iudei  după 
trup,  Hristos  şi  Dumnezeu,  celce  este  peste  toate  şi 
binecuvântat  în  veci?3  In  moartea  cui  suntem  bo¬ 
tezaţi  ?  *  Şi  a  cui  înviere  vestind  ne  îndreptăm  ? 
Dumnezeu-Cuvântul  după  propria  sa  natură  este  mai 
presus  de  moarte,  mai  bine  zis  este  viaţă.  Au  doară 
suntem  botezaţi  în  moartea  unui  om  de  rând?  Şi 
prin  credinţa  în  el  ne-am  îndreptat?  De  sigur,  că 
nu!  Mărturisim,  că  Dumnezeu  întrupat  a  pătimit 
pentru  noi  după  trup,  îi  vestim  moartea  şi  învierea 
şi  astfel  lăpădăm  dela  noi  greutatea  păcatului. 

Lui  Andrei  îi  răspunde  Ciril5  cu  compătimire, 
că  se  luptă  şi  asudă  înzadar,  deoarece  se  extinde 
la  lucruri  superflue  şi  pe  care  nu  le  profesează 
nimeni.  Căci  cine  este  atât  de  stupid  să  definească 
de  pătimitoare,  fiinţa  cea  mai  presus  de  toată  păti¬ 
mirea?...  Misterul  iconomiei  ne  spune,  că  Fiul  cel 
Unul-Născut  din  Tatăl  s’a  făcut  om,  luându-şi  de  al 
său  propriu  trupul  sfânt  din  fericita  Fecioară  Maria. 


1  Migne,  76  col.  449  şi  452,  2  Evrei,  2  9. 
3  Romani,,  9  9  *  Romani,  6  3. 

5  Migne,  76  col.  380 — 381  şi  384. 

Patimile  acestui  trup  sunt  —  prin  împropriere  ico- 
nomică  —  chiar  ale  sale.  Se  nţelege,  că  ele  păstrează 
pretutindeni  nepătimirea  naturii  sale  divine.  De  aceea 
când  se  zice,  că  pătimeşte,  nu  socotim  că  El  ar 
pătimi  în  propria  sa  natură  divină,  ci  mai  vârtos 
că  El  îşi  însuşeşte  patimile  propriului  său  trup.... 
Unul  şi  acelaş  este  deodată  şi  Dumnezeu  şi  om, 
adecă  nepătimitor  după  natura  divină  şi  pătimitor 
după  natura  umană.  De  aceea  nu-i  de  loc  absurd 
a  zice,  că  cel  apt  pentru  patimă  [trupul]  a  pătimit, 
iar  cel  nepătimitor  (natura  divină]  a  rămas  fără  să 
cunoască  patima. 


ÎNCHEIERE. 

Prin  expunerile  de  mai  sus  am  ajuns  la  sfâr¬ 
şitul  lucrării  mele.  încheind  nu  voiu  mai  face  altceva 
decât  să  scot  concluziile  mai  importante  în  legătură 
cu  anatematismele  şi  să  spun  câteva  cuvinte  despre 
convocarea  sinodului  din  Efes.  Concluziile  ar  fi 
următoarele : 

a)  Anatematismele  ne  prezintă  pe  Ciril  autorul 
lor  ca  pe  un  teolog  adânc  şi  foarte  versat.  Numai 
având  aceste  calităţi  a  putut  formula  anatematismele 
cu  atâta  cunoştinţă  de  cauză,  încât  lui  Nestorie  i-a 
fost  închisă  orice  uşă  de  scăpare.1 

b)  Anatematismele  cuprind  în  forma  cea  mai 
condensată  christologia  lui  Ciril.  Această  christologie 
este  antipodul  christologiei  lui  Nestorie...  La  Nestorie 
predomină  tendinţa  de  separare  şi  distanţare  a  celor 
două  naturi,  pe  când  la  Ciril  tendinţa  de  unificare 
a  lor;  Nestorie  admite  în  Isus  Hristos  pe  lângă 
două  naturi  şi  două  persoane  naturale,  iar  Ciril  ad¬ 
mite  două  naturi  şi  numai  o  persoană,  aceea  a  Logo¬ 
sului;  Nestorie  profesează  o  unire  morală,  Ciril  una 
ipostatică,  personală;  pentru  Nestorie,  Hristos  este 
„unul“  numai  în  urma  unirii  celor  două  persoane 
naturale  în  persoana  cea  nouă  a  unirii,  pentru  Ciril 


1  Tixeront,  o.  c.  pg.  42. 

Hristos  este  „unul"  fiindcă  persoana  sa  este  ab¬ 
solut  identică  cu  persoana  Logosului  considerat  în 
starea  incarnaţiunii. 

c)  Ciril  na  fost  apolinarist.  Din  epistolele  sale, 
dar  mai  ales  din  răspunsurile  hotărîte  pe  care  le-a 
dat  obiecţiunilor  lui  Andrei  şi  Teodoret  rezultă  cu 
deplină  evidenţă,  că  el  nu  poate  fi  învinuit  de  nici 
una  din  învăţăturile  caracteristice  apolinarismului. 
A  învăţat  limpede  că  Isus  Hristos  a  avut  şi  suflet 
raţional  şi  că  prin  urmare  persoana  Logosului  na 
ţinut,  în  trup,  locul  sufletului.  Vorbind  despre  pa¬ 
timile  Domnului  na  zis,  că  Logosul  însuşi  le-ar  fi 
suferit  în  chip  dureros,  ci  a  subliniat  mereu,  că  ele 
au  avut  loc  în  trup  şi  că  au  fost  apropriate,  însuşite 
fără  durere. 

d)  Anatematismele,  dublul  atac  îndreptat  împo¬ 
triva  lor  de  Andrei  şi  Teodoret,  precum  şi  îndoitul 
răspuns  al  lui  Ciril  ne  dau  o  icoană  limpede,  deo¬ 
parte  despre  christologia  antiochiană  şi  cea  alexan¬ 
drină,  iar  de  altă  parte  despre  cearta  care  —  tocmai 
din  pricina  deosebirilor  dintre  ele  —  desbina  biserica 
orientului  în  preajma  sinodului  din  Efes. 1 

încă  în  19  Noemvrie  430,  deci  înainte  de  sosirea 
anatematismelor  la  Constantinopol,  împăratul  Teo- 
dosie  II  şi  împăratul  apusean  Valentinian  III,  con¬ 
vocaseră  pentru  Rusaliile  anului  următor  [7  Iunie 
431]  un  sinod  general  la  Efes. 2  Nestorie  era  absolut 
convins  de  adevărul  christologiei  sale.  De  aceea 
nu  este  nici  o  mirare,  că  a  refuzat  iscălirea  ana¬ 
tematismelor  şi  că  a  răspuns  prin  cele  12  contra- 
anatematisme  ale  sale.  Dela  sinodul  convocat  el  nu 
aştepta  decât  aprobarea  fără  doar  şi  poate  a  ve¬ 
derilor  sale.  Dar  realitatea  a  fost  să  fie  alta.  Sinodul, 
care  ce-i  drept  a  decurs  cam  zgomotos,  a  condamnat 
pe  Nestorie  şi  a  dat  pecetea  ecumenicităţii  învăţă- 


i  Cf.  P.  Mahe,  în  Hefele — Leclercq,  o.  c.  pg.  285  nota  1. 

3  Hefele— Leclerq,  o  c.  288  şi  E.  Amann,  o.  C.  pg.  107.  Vezi  decretul 
de  convocare  in  traducere  românească  la  I.  Mihălcescu  o.  c.  pg.  53  sq. 

turii  lui  Ciril,  aşa  cum  a  fost  ea  formulată  în  epistola 
sa  dogmatică  şi  care  se’nţelege  că  nu  este  întru 
nimic  deosebită  ca  fond  de  cea  cuprinsă  în  anate- 
matismele  sale. 


A. 


ANEXE. 


REZUMATUL  EPISTOLEI  CĂTRĂ  MONACHI.1 


Domnul  nostru  Isus  Hristos  este  Dumnezeu. 
De  aceea  şi  Sf.  Fecioară,  care  l-a  născut  este  Năs¬ 
cătoare  de  Dumnezeu  [Oaoioxog].  Aceasta  este  învă¬ 
ţătura  sfinţilor  ucenici  ai  Domnului,  deşi  ei  n’au 
amintit  anume  cuvântul  [xăr  ai  un  rijs  /Jţaag  naioi- 
t)intu  urn/Liij)’].  Aşa  a  învăţat  părintele  Atanasie,  care 
a  împodobit  tronul  bisericii  din  Alexandria,  de  toţi 
ani  46  cu  numărul  [col.  13).  Părinţii  dela  Niceia 
încă  au  numit  pe  Cuvântul  lui  Dumnezeu  cel  întrupat 
„un“,  Domn  Isus  Hristos  [wvouaţe  §f  tov  a*  &eov 
Aoyov  ava  xvqi.ov  Jr/oovy  XQtoroy  Col.  17). 

Numele  oxog  ~  Născătoare  de  Hristos 

dat  Fecioarei  Maria  nu  este  corect,  pentrucă  el  nu-i 
revine  exclusiv  ei,  ci  şi  tuturor  acelor  maice,  cari 
au  născut  „Hristoşi",  adecă  oameni  unşi  de  Duhul 
Sfânt.  Dacă  şi  alte  maice  pot  fi  numite  xQ,<7TOT°*at 
=  născători  de  Hristoşi,  în  schimb  numai  Fecioara 
Maria  poate  fi  numită  Oaoroxoq  —  Născătoare  de 
Dumnezeu  [col.  20). 

Fecioara  Maria  n’a  născut  un  om  de  rând 
[ipiĂov  av&Q(onov\  cum  suntem  noi,  ci  pe  Cuvântul 
lui  Dumnezeu,  pe  Dumnezeul  natural  şi  adevărat, 
care  s’a  făcut  om.  Asta  nu  înseamnă,  că  ea  este 
maica  divinităţii.  Nu!  Cuvântul  cel  viu  şi  ipostatic 
s’a  născut  după  natura  sa  divină  din  fiinţa  lui  Dum- 
nezeu-Tatăl,  iar  în  zilele  cele  din  urmă  s’a  făcut  şi 
om,  adecă  s’a  unit  cu  un  trup,  care  are  suflet  raţional 
[ifwxn  Ăoytxn).  Aşa  se  zice,  că  s’a  născut  şi  „trupeşte" 
din  femee. 


1  Migne,  TI  col,  9 — 40.  Vezi  Nr,  4  al  revistei  din  anul  curent,  pag. 
147—148. 

Taina  naşterii  trupeşti  a  Cuvântului  lui  Dum¬ 
nezeu  are  oarecare  asemănare  cu  naşterea  noastră. 
O  maică  dă  naştere  propriu  zis  numai  trupului,  în 
care  Dumnezeu  insuflă  apoi  sufletul.  Cu  toate  acestea 
nime  nu  o  numeşte  numai  născătoare  de  trup  (< sa q- 
xoroxog],  nici  numai  născătoare  de  suflet  [ipv^oTo^oc], 
ci  născătoare  de  om  [ârfrQaTioToxos],  compus  din  trup 
şi  suflet.  Aşa  este  şi  la  Emanuil.  Cuvântul  a  luat 
trup  şi  sa  născut  „trupeşte41  din  femee,  precum 
se  naşte  şi  sufletul  omului  împreună  cu  trupul  său 
propriu  [z(n  idiot  ovvanoykvydzai  oco/uazt,  Col.  21]. 

Cuvântul  lui  Dumnezeu  na  locuit  numai  întrun 
om  născut  din  femee  şi  deosebit  de  El,  căci  în 
acest  caz  locul  din  Fii.  2  6_7 :  „Carele  în  chipul  lui 
Dumnezeu  fiind  nu  răpire  a  socotit  a  fi  El  întocmai 
cu  Dumnezeu,  ci  sa  deşertat  pe  Sine  [iavTov  ixi- 
ywoty]  chipul  robului  luând,  întru  asemănarea  oame¬ 
nilor  făcându-se1',  ar  rămânea  fără  sens.  Simpla 
locuire  întrun  om  încă  nu  este  „deşertare".  Dum¬ 
nezeu  locuieşte  şi’n  ceice  păzesc  poruncile  sale 1 
şi  cu  toate  acestea  nu  zicem,  că  se  „deşertează  pe 
Sine"  [col.  24],  Deşertarea  constă  într’aceea,  că  însuşi 
Cuvântul  lui  Dumnezeu  a  luat  sămânţa  lui  Avraam 
şi  s’a  împărtăşit  trupului  şi  sângelui.  Dacă  Isus 
Hristos  ar  fi  fost  un  simplu  om,  deosebit,  şi’n  afară 
de  persoana  Cuvântului  lui  Dumnezeu,  atunci  n’ar 
fi  putut  lua  sămânţa  lui  Avraam,  nici  nu  sar  fi 
putut  asemăna  întru  toate  fraţilor. 2  Emanuil  nu  este 
din  două  lucruri  —  din  divinitate  şi  umanitate  — 
separat  luate  şi  înţelese.  „ Unul"  este  Domnul  Isus 
Hristos,  un  Fiu  cu  adevărat,  Dumnezeu  şi  Om  deo¬ 
dată.  El  nu-i  om  îndumnezeit  asemenea  celor  după 
har,  ci  mai  vârtos  Dumnezeu  adevărat  apărut  în 
formă  omenească  pentru  noi  [Onoc  di  uăllov  dlrr 
îJiyoq  h'  di'&Qwntia  /uOQfpfj  ntfpqvcoq  dd  rjfid c,  col.  28 — 29],. 

Isus  Hristos  nu  este  nici  organ  al  divinităţii  şi 
nici  om  teofor  [ou ts  d’kOTtjtoc  doyayor,  ovze  dy&Qotnog 
&tţo(f6()og\,  dupăcum  zic  unii,3  pentrucă  Ioan  Boteză- 

1  Ioan,  14  23.  2  Evrei,  2  16 — 17-  3  Aluzie  la  Nestorie. 

torul  vorbeşte  lămurit  despre  „Domnul",  căruia 
iudeii  trebuiau  să-i  pregătească  calea  [col.  32],  Isus 
Hristos  nu  este  om  luat  din  femee,  pentruca  Cu¬ 
vântul  lui  Dumnezeu  să  săvârşească  prin  el  minuni 
şi  să  predice  cuvintele  evangelice.  Nu!  Căci  fiecare 
din  profeţi  este  organ  al  divinităţii  şi  mai  presus  de 
toţi  Moisi,  care  a  făcut  atâtea  minuni  şi  fapte  mari. 
Dacă  Isus  Hristos  este  pus  în  rândul  organelor  lui 
Dumnezeu,  atunci  El  nu  are  nimic  în  plus,  faţă  de 
ceice  au  fost  mai  nainte,  nu-i  depăşeşte  de  loc.  Ori, 
Paul  ne  învaţă  lămurit,  că  Moisi  a  fost  numai  slugă 
în  casă,1  iar  Isus  Hristos,  Domn  peste 

casa  sa. 

Cuvântul  sa  făcut  trup  şi  a  răbdat  crucea  şi 
moartea,  deşi  ca  Dumnezeu  este  „viaţa".  Cum  se 
zice  că  viaţa  moare?  Precum  la  moartea  trupurilor 
pământeşti  nu  se  strică  şi  sufletele  împreună,  aşa 
este  şi  Emanuil.  Logosul  a  fost  în  trupul  cel  din  fe¬ 
mee,  ca  într’al  său  propriu.  La  vremea  cerută  l-a 
dat  spre  moarte  —  nesuferind  deloc  în  firea  sa 
proprie,  căci  El  este  viaţă  şi  de  viaţă  făcător  —  şi 
şi-a  însuşit  cele  trupeşti,  pentruca  să  se  zică,  că  El 
însuşi  a  suferit  şi  a  murit  şi  a  răscumpărat  lumea 
cu  sângele  propriu.  Fiind  tot  El  şi  „viaţa",  după 
scurtă  vreme  a  şi  înviat,  nimicind  moartea  şi  stă¬ 
pânirea  ei  [col.  36).  Dacă  ar  fi  murit  pentru  noi 
numai  un  om  de  rând,  atunci  el  n’ar  fi  putut  învia, 
iar  fără  înviere  credinţa  noastră  este  zădarnică,* 
[col.  37). 

Emanuil  este  Dumnezeu  cu  adevărat,  Rege 
după  fire  şi  Domn  al  măririi  răstignit. 3  De  aceea 
Sf.  Fecioară  trebue  numită  fără  nici  o  îndoială  Năs¬ 
cătoare  de  Dumnezeu  [âeoToxog],  col.  40, 


1  Evrei  3  j,— 6. 

2  I  Cor.  tS14. 

3  I.  Cor.  2  s. 

B 

EPISTOLA  H  A  LUI  CIRIL  CĂTRĂ  NESTORIE 
NUMITĂ  ŞI  EPISTOLA  DOGMATICĂ.1 

„Sinodul  cel  sfânt  şi  mare 2  a  zis,  că  însuşi  Fiul, 
cel  unul*născut  —  cel  născut  din  Dumnezeu  după 
natură,  Dumnezeul  cel  adevărat  din  Dumnezeul  cel 
adevărat,  lumina  cea  din  lumină,  Cel  prin  care  Dum- 
nezeu-Tatăl  toate  le-a  făcut  —  sa  pogorît,  s’a  întrupat 
şi  s’a  făcut  om ;  a  pătimit,  a  înviat  a  treia  zi  şi  s’a 
suit  la  ceriuri.  Acestor  cuvinte  şi  dogme  trebue  să 
le  urmăm  şi  noi  şi  să  înţelegem  ce  însemnează  aceea, 
că:  Cuvântul  lui  Dumnezeu  s’a  întrupat  şi  s’a  făcut 
om?  Nu  zicem,  că  natura  Cuvântului  s’a  făcut  trup 
transformându-se,  nici  că  s’a  prefăcut  într’un  om 
întreg,  din  trup  şi  suflet.  Mai  vârtos  zicem,  că  Cu¬ 
vântul  unindu-şi  sieşi  ipostatic  un  trup  însufleţit  de 
un  suflet  raţional,  s’a  făcut  om  în  chip  negrăit  şi  ne¬ 
cuprins.  A  fost  numit  Fiul  Omului.  Dar  nu  numai 
după  voinţă  sau  bunăplăcere,  nici  numai  în  luarea 
persoanei  singure.  Naturile  împreunate  spre  unirea 
cea  adevărată  simt  diferite,  dar  Hristos  şi  Fiul  este 
„Unul"  din  ambele.  Prin  unire  n’a  fost  înlăturată 
diferenţa  naturilor.  Ele  —  divinitatea  şi  umanitatea 

—  ne-au  constituit  mai  vârtos  prin  acea  inexplicabilă 
şi  negrăită  împreunare  spre  unire,  pe  „Unul"  Domnul 
Isus  Hristos  şi  Fiul.  Şi  aşa  —  deşi  s’a  născut  din 
Tatăl  şi  are  existenţă  mai  ’nainte  de  veci  —  se  zice, 
ca  s’a  născut  şi  din  femee  după  trup.  Dar  nu  în 
sensul,  că  natura  lui  divină  şi-a  luat  începutul  exi¬ 
stenţei  în  Sf.  Fecioară,  nici  că  după  naşterea  cea 
din  Tatăl,  aceasta  ar  fi  avut  lipsă  pentru  sine  însăşi 

—  în  mod  necesar  —  de  o  a  doua  naştere.  Este 
lucru  nebunesc  şi  prost  a  zice,  că  Celce  există  mai 
înainte  de  tot  veacul  şi  este  împreună  vecinie  cu 
Tatăl  a  avut  lipsă  de  un  al  doilea  început  al  exi¬ 
stenţei.  Se  zice,  că  s’a  născut  trupeşte,  deoarece 


1  Vezi  Nr.  4  al  revistei  din  anul  curent  pag.  148—149.  2  DinNiceia. 

pentru  noi  şi  pentru  a  noastră  mântuire  şi-a  imit  sieşi 
ipostatic  natura  umană  şi  a  ieşit  din  femee.  Din  Sf. 
Fecioară  nu  s’a  născut  un  om  de  rând,  peste  care 
sa  coborît  apoi  Cuvântul,  ci  (Cuvântul)  fiind  unit 
[cu  omul]  chiar  din  pântecele  ei  şi  însuşindu-şi  na¬ 
şterea  ca  pe  cea  a  trupului  său  propriu  se  zice,  că 
a  răbdat  naştere  trupească.  In  acelaş  fel  zicem  şi 
că  El  a  pătimit  şi  a  înviat.  Cuvântul  lui  Dumnezeu 
na  suferit  fie  rănile,  fie  găurile  cuielor,  fie  celelalte 
răni  în  natura  sa  proprie  —  natura  divină  este  ne- 
pătimitoare,  pentrucă-i  netrupească  —  ci  pentrucă 
propriul  său  trup  le-a  pătimit  acestea  se  zice  din  nou, 
că  El  a  pătimit  pentru  noi.  Celce  nu  poate  pătimi 
era  în  trupul  cel  pătimitor.  In  acelaş  fel  înţelegem 
şi  despre  moarte.  După  natură.  Cuvântul  lui  Dum¬ 
nezeu  este  nemuritor  şi  nestricăcios,  viaţă  şi  de  viaţă 
făcător.  Dar  iarăşi  deoarece  prin  harul  lui  Dumnezeu, 
<lupă  cum  zice  apostolul  Paul,  propriul  său  trup  a 
gustat  moartea  pentru  toţi,1  se  zice  că  El  a  pătimit 
moartea  pentru  noi.  Nu  că  doară  ar  fi  ajuns  cu  na¬ 
tura  sa  divină  la  gustarea  morţii  [căci  este  nebunie 
a  zice,  sau  a  gândi  aceasta],  ci  precum  am  zis  deja 
adinea-ori,  trupul  său  a  gustat  moartea. 

Sculându-se  trupul  său,  iarăşi  Lui  i  se  atribue 
învierea.  Nu  caşicum  ar  fi  căzând  în  stricăciune  — 
să  nu  fie!  ci  pentrucă  şi-a  înviat  iarăşi  trupul  său. 

Să  mărturisim  „un"  Hristos  şi  Domn,  dar  nu 
împreună  închinându-I-ne  Lui  ca  unui  om  alăturea 
de  Logos  —  pentrucă  nu  cumva  prin  acel  „ împreună “ 
[gv  j  ]  să  se  introducă  ideia  unei  despărţiri  —  ci  închi- 
nându-I-ne  ca  Unuia  şi  Aceluiaş.  Aceasta,  pentrucă 
trupul  Cuvântului  nu  este  străin  de  El,  cu  el  şade 
doar  împreună  pe  tron  chiar  şi  cu  Tatăl.  Dar  iarăşi 
nu  şed  împreună  ca  doi  fii,  ci  ca  „Unul",  imit  cu 
propriul  său  trup.  Dacă  lăpădăm  unirea  ipostatică, 
fie  ca  neînţeleasă,  fie  ca  nepotrivită,  cădem  în  gre- 
şală  de-a  vorbi  despre  doi  fii.  Căci  atunci  este  ab¬ 
solută  nevoe  de-a  distinge  şi  a  zice,  că  omul  a  fost 


1  Evrei.  2  9. 

cinstit  separat  cu  chemarea  de  fiu,  iar  pe  de  altă 
parte  iarăşi  separat  Cuvântul  lui  Dumnezeu,  care  în 
mod  natural  are  numele  şi  lucrarea  filiaţiunii. 

Deci  „Unul”  Domnul  Isus  Hristos  nu  trebue 
despărţit  în  doi  fii.  Dacă  oarecari  vestesc  unirea 
persoanelor,1  prin  aceasta  n’am  folosit  nici  într’un 
fel  cuvântul  cel  drept  al  credinţei.  Scriptura  na  zis, 
că  Cuvântul  şi- a  unit  sieşi  persoana  unui  om,  ci  că 
s’a  făcut  trup.  Ca  Cuvântul  sa  făcut  trup,  aceasta 
nu  înseamnă  nimic  altceva,  decât  că  s’a  împărtăşit 
asemenea  nouă  sângelui  şi  trupului  Cuvântul  şi-a 
făcut  trupul  nostru  al  său  propriu  şi  aşa  a  ieşit  ca 
om  din  femee.  Nu  a  lăpădat  divinitatea  şi  naşterea 
din  Dumnezeu-Tatăl,  ci  a  rămas  şi  în  luarea  tru¬ 
pului  ceeace  era. 

Acest  lucru  îl  vesteşte  pretutindeni  cuvântul 
credinţei  celei  stricte.  Aşa  vom  găsi  că  au  cugetat 
sfinţii  părinţi.  Aşa  au  îndrăznit  să  o  numească  pe 
Sf.  Fecioară:  Născătoare  de  Dumnezeu.  Din Sf. Fe¬ 
cioară  nu  şi-a  luat  începutul  existenţei  natura  Cuvân¬ 
tului,  adică  divinitatea  sa,  ci  din  ea  s’a  născut  trupul 
cel  sfânt  cu  suflet  raţional  —  cu  care  unindu-se 
Cuvântul  în  mod  ipostatic,  se  zice  că  s’a  născut  după 
trup. 

Şi  acum  îţi  scriu  acestea  ca  din  iubirea  cea  în 
Hristos,  rugându-te  ca  pe  un  frate  şi  mărturisind 
înaintea  lui  Dumnezeu  şi  a  îngerilor  Lui  celor  aleşi, 
să  le  cugeţi  şi  să  le  înveţi  împreună  cu  noi.  Pentruca 
să  se  mântue  pacea  bisericilor  şi  să  rămână  indi¬ 
solubilă  legătura  iubirii  şi  a  înţelegerii  între  preoţii 
lui  Dumnezeu”.2 

Diacon  NICOLAE  I.  POPOVIC1U. 


1  Aluzie  la  Nestorie. 

2  Migne,  77  col.  44—50. 

„Crezut-am,  pentru  aceea  am 
şi  grăit".  2  Cor.  4.u. 

Obştea  ortodoxă  sa  întrunit  astăzi  la  închinare 
şi  prăznuieşte  pe  făcătorul  de  minuni  sfântul  Ni- 
colae  din  Mira  Lichiei.  Sfânt,  făcător  de  minuni, 
milostiv  şi  bun,  cine  ?  Un  om,  un  episcop  din  veacul 
al  IV-lea.  Da,  pentru  un  om  Biserica  noastră  a 
orânduit  astăzi  zi  de  sărbătoare,  zi  de  cult,  zi  de 
cinstire  a  numelui  unuia  care  a  fost  un  muritor  ase¬ 
menea  nouă.  Iată  un  lucru  la  care  privind  rămânem 
miraţi. 

Reforma  protestantă  şi  mai  ales  sectele  de  azi, 
nu  se  pot  împăca  nicidecum  cu  asemenea  prăznuiri, 
ba  văd  în  ele  o  pricină  de  slăbire  a  credinţei  în 
Dumnezeu!  Socotinţă  greşită.  Când  eram  la  înce¬ 
putul  misiunei  mele  în  vestirea  Cuvântului,  soco¬ 
team,  că  cel  mai  uşor  e  să  vorbeşti  la  praznicul 
unui  sfânt,  când  nu  ai  altceva  de  făcut,  decât  să  în¬ 
şiri  fapte  din  viaţa  sfântului.  Cu  vremea  însă,  de 
câteori  se  apropia  vre-un  astfel  de  praznic,  inima 
mi  se  strângea,  eram  muncit  de  gânduri  mari  şi  o 
întrebare  mi  se  punea  tot  mai  lămurit  înaintea  con¬ 
ştiinţei:  Ce  a  făcut  sfinţi  şi  neprihăniţi  pe  bărbaţii, 
pe  care  noi  astăzi  îi  prăznuim  ?  Ce  taină  le-a  în¬ 
văluit  viaţa,  încât  şi-au  meritat  un  nume  nepieritor? 

De  răspunsul  ce-1  dăm  la  această  întrebare, 
atârnă  şi  justificarea  cultului  ce  acordăm  acestor 
bărbaţi  vrednici  din  trecutul  Bisericii  noastre.  Ce 
i-a  făcut  pe  ei  sfinţi?  Un  singur  răspuns  e  posibil: 
Credinţa  lor.  Sfinţii  toţi  au  fost  pilde  de  credinţă 
vie,  lucrătoare.  Viaţa  lor  dreaptă  şi  plină  de  lumină 
nu  a  fost  decât  un  rod  al  credinţei  lor  puternice. 
Toţi  bărbaţii  sfinţiţi  pe  cari  Biserica  noastră  îi  cin- 

steşte,  au  trăit  din  credinţă  şi  prin  credinţă.  Intru 
ei  cuvintele  apostolului  Pavel  s’au  plinit:  dreptul 
din  credinţă  va  fi  viu. 

Credinţa  sfinţilor  a  fost  atât  de  mare,  încât  ne 
ruşinează  pe  noi  astăzi,  astfel  încât  de  câteori  prăz- 
nuim  un  sfânt,  ar  trebui  să  fim  mâhniţi  văzându-ne 
aşa  de  îndepărtaţi  de  ei,  cu  o  credinţă  aşa  de  slabă, 
încât  uneori,  văzând  faptele  lor,  ni  se  pare  că  e 
vorba  de  fapte  din  poveste. 

Dar  Biserica  prin  cultul  sfinţilor  nu  urmăreşte 
ruşinarea  credincioşilor  ei  de  acum,  ci  dimpotrivă, 
prin  pildele  ce  le  prezintă  vrea  să-i  stimuleze  la  o 
credinţă  mai  puternică,  la  o  viaţă  mai  creştină.  Şi 
aici  îşi  află  o  înaltă  justificare  cultul  sfinţilor,  în¬ 
trucât  ei  fiind  oameni  ca  şi  noi,  vieţuind  în  trup  pe 
pământ,  au  ştiut  să  coboare  pe  Mântuitorul  atât  de 
mult  în  viaţa  lor,  încât  au  slujit  Lui  şi  numai  LuL 

Astăzi,  când  credinţa  în  Dumnezeu  se  clatină 
în  unele  inimi,  şi  când  Hristos  este  aproape  cu 
desăvârşire  expulzat  din  viaţa  socială,  sfinţii  pe  cari 
Biserica  noastră  îi  cinsteşte,  vin  să  ne  dea  lecţiuni 
şi  încă  lecţiuni  usturătoare. 

Iată  pe  sfântul  Nicolae.  Una  din  virtuţile  sale 
mai  de  seamă  este  aceea  de-a  fi  fost:  îndreptător 
credinţei.  Păzitor  al  acestei  puternice  virtuţi,  pa¬ 
văză  şi  stâlp  al  ortodoxiei.  Credinţa  a  făcut  din 
episcopul  Nicolae  din  Mira  Uchiei,  omul  plin  de 
sfinţenie;  credinţa  l-a  făcut  drept,  credinţa  a  lucrat 
în  el  minuni,  credinţa  l-a  făcut  milostiv,  credinţa  l-a 
făcut  vestitor  al  lui  Hristos,  credinţa  l-a  îndemnat 
să-şi  vândă  averile  şi  să  le  împartă  săracilor,  cre¬ 
dinţa  l-a  înălţat  la  rangul  de  moştenitor  al  împără¬ 
ţiei  ceriurilor,  credinţa  l-a  făcut  următor  al  lui  Hristos. 

Credinţa  i-a  deschis  mari  orizonturi  sufleteşti, 
făcându-1  vrednic  de  Hristos  şi  de  apostolul  Pavel: 
„Crezut-am,  pentru  aceea  am  grăit  şi  noi  credem, 
pentru  aceea  şi  grăim  şi  nu  slăbim,  ci  de  s’ar  şi 
strica  omul  nostru  cel  dinafară,  dar  cel  dinlăuntru 
se  înoeşte  din  zi  în  zi.  Pentrucă  necazul  nostru 

de  acum  curând,  trecător  şi  uşor,  veşnică  şi  peste 
măsură  mare  slavă  lucrează  întru  noi;  neprivind 
noi  la  celece  se  văd,  ci  la  celece  nu  se  văd,  că 
celece  se  văd  sunt  trecătoare,  iar  celece  nu  se  văd 
sunt  veşnice". 

Iată  de  ce-au  fost  capabili  oamenii  de  altădată, 
oameni  cari  prin  credinţă  erau  cu  mult  mai  aproape 
de  Dumnezeu  decât  noi  şi  prin  aceasta  chiar  şi-au 
agonisit  cununa  sfinţeniei. 

Lecţia  ce  ne-o  dau  ne  doare  fără  îndoială,  căci 
privind  la  viaţa  noastră,  descoperim  o  sărăcie  du¬ 
hovnicească  atât  de  mare,  încât  ne  întrebăm  nedu¬ 
meriţi:  Unde  este  creştinismul  nostru?  Unde  este 
credinţa  noastră? 

Poate  vi  se  par  cam  îndrăzneţe  aceste  între¬ 
bări  ;  viaţa  noastră  însă,  purtarea  creştinilor  de  astăzi 
le  justifică  pe  de-a’ntregul!  Intr’adevăr,  privind  în 
lume  destul  de  rar  afli  oameni  cari  să-şi  fie  prie¬ 
teni  cu  adevărat;  ura  şi  vrajba  stăpâneşte  sufletele. 
Cuvântul  frate  se  spune  doar  dela  gură,  oamenii 
îşi  fac  complimente  din  politeţă,  dar  de  cele  mai 
multeori  numai  din  politeţe. 

Cu  stârpirea  credinţei  sa  îndepărtat  şi  Hristos 
din  sufletele  oamenilor  de  azi!  Şi  vai,  fără  Hristos 
şi  fără  credinţa  în  El,  pământul  —  din  loc  de  veselie 
se  face  pustiu  şi  din  paradis  se  face  vale  a  plângerii - 

Pildă  strigătoare  la  cer  ne  este  Rusia  de  astăzi. 
Ce  lucruri  grozave  nu  se  petrec  acolo !  Şi  dacă  ne-am 
ascuţi  mai  bine  privirea,  am  descoperi  şi  pe  plaiu¬ 
rile  ţării  noastre  lucruri  grozave. 

Egoismul  nenorocit  a  dat  naştere  luptei  gro¬ 
zave  pentru  existenţă,  care  se  dă  astăzi  S  ar  putea 
face  observarea,  că  această  luptă  pentru  existenţă 
a  fost  mereu  între  oameni  şi  în  trecut;  da,  va 
fi  fost,  însă  desechilibrul  de  astăzi  na  mai  fost 
atins  până  acum!  Europa  împreună  cu  America  nu¬ 
mără  în  zilele  noastre  20  de  milioane  şomeri,  [oa¬ 
meni  fără  lucru],  capi  de  familii.  Dacă  cifra  aceasta 
am  multiplica-o  cu  o  medie  de  patru,  ne  ar  da  80 

milioane  de  guri.  Guri  care  rânjesc  înfometate  şi 
trăesc  dintr’o  milă  silită,  într’o  vreme  când  în  altă 
parte  sute  de  vagoane  de  alimente  se  aruncă  în 
mare  spre  a  fi  nimicite,  ca  preţurile  să  nu  scadă. 
Iată  unde  am  ajuns  în  secolul  al  XX-lea.  Dacă  şi 
în  trecut  a  fost  mizerie,  ea  se  explică  mai  uşor, 
căci  şi  bogăţia  a  fost  mai  redusă.  Dacă  ar  fi  să 
fac  o  asemănare,  în  trecut  pătura  menită  să  adă¬ 
postească  pe  oameni  nu  era  destul  de  mare  încât 
să-i  poată  cuprinde  pe  toţi;  astăzi  însă  prin  mijloa¬ 
cele  culturale  şi  tehnice  ale  civilizaţiei  noastre,  pă¬ 
tura  sa  întins,  sa  lărgit,  încât  i-ar  putea  încăpea 
foarte  bine  pe  toţi  —  dacă  egoismul  n’ar  interveni, 
pentruca  asupra  unora  să  se  acumuleze  îndoită,  şi 
înzecită,  iar  alţii  să  rămână  cu  desăvârşire  fără 
adăpost.  In  belşugul  de  bogăţie  din  lumea  noastră, 
numai  egoismul,  numai  civilizaţia  fără  Hristos  a 
putut  creia  numărul  considerabil  de  şomeri.  Oamenii 
veacului  nostru  preferă  să  putrezească  îngrămădite 
avuţiile,  decât  ca  ele  să  meargă  în  gurile  care  ţipă 
de  foame. 

Iată  unde  duc  teoriile  economice  şi  calculele 
savante,  fără  Hristos. 

„Pe  pământ  pace,  între  oameni  bună’nvoire" . 
Cât  de  straniu  sună  aceste  cuvinte  între  oamenii 
de  acum !  Cuvintele  acestea  cereşti  ei  nu  le  pot  în¬ 
ţelege.  Pentruce?  Pentrucă  sunt  trupeşti  şi  lumeşţi, 
pentrucă  le  lipseşte  credinţa,  duhul  credinţei  Să 
ne  rugăm  Duhului  sfânt,  ca  să  trezească  în  noi  cre¬ 
dinţa  şi  s’o  desăvârşească.  Să  ne  rugăm  pentru  a 
ne  face  oameni  duhovniceşti. 

Pildă  ne  poate  fi  sfântul  Nicolae,  care  prin  fap- 
ţele  sale  ne-a  învăţat:  „Să  nu  ne  uităm  la  lucrurile 
care  se  văd,  ci  la  celece  nu  se  văd;  căci  lucrurile 
care  se  văd  sunt  trecătoare,  pe  când  celece  nu  se 
văd  sunt  veşnice".  pr.  gh.  secaş 

tropolitul  Andreiu  Şaguna,  semnate  de  Patriarhul  Miron,  Mitro- 
poliţii:  Pimen  al  Moldovei  şi  Nicolae  al  Ardealului,  episcopii: 
Roman  al  Orăzii,  Nicolae  al  Clujului  şi  Grigorie  al  Aradului, 
profesor  Dr.  D.  Stăniloae,  profesor  I.  Lupaş  şi  profesor  Nicolae 
Colan.  Partea  a  doua  a  albumului  o  alcătueşte  cronica  măre¬ 
ţelor  festivităţi  desfăşurate  la  Sibiu  şi  Răşinari  în  1923,  cu  pri¬ 

CARTE  DE  ISTORIE  BISERICEASCĂ  ILUSTRATĂ,  de  prof. 
Ion  Lupaş.  Tipografia  Cărţilor  bisericeşti.  Bucureşti.  270  pagini. 
Legată  în  scoarţe  tari,  cu  ornamente,  şi  presărată  des  cu  ilu¬ 
straţii  şi  planşe  colorate,  cartea  cuprinde  o  scurtă  dar  esenţială 
ochire  asupra  întregei  istorii  bisericeşti,  atât  universale,  cât  şi 
româneşti. 

Concepută  de  gândul  autorului  în  ziua  constituirii  FOR-ului 
(5  Martie  1933),  lâ  îndemnul  1  P.  S.  Sale  Patriarhului  Miron, 
cartea  aceasta  este  prima,  care  prezintă,  într’o  formă  potrivită 
şi  agreabilă,  ortodoxia  noastră  românească  sub  raportul  istoric 
publicului  larg,  doritor  să  se  orienteze  repede  şi  să-şi  satisfacă 
în  acelaş  timp  şi  gusturile  artistice.  Scrisă  în  stilul  românesc, 
curgător  şi  plin  de  poezie,  aşa  cum  ne-a  obişnuit  de  mult  dl 
profesor  Ioan  Lupaş,  cartea  te  cucereşte  îndată  şi  te  trezeşti 
că  o  parcurgi  cu  mare  plăcere  şi  fără  nici  o  oboseală  până  la 
sfârşit.  înveţi  din  ea,  fără  să-ţi  ceară  încordarea  cu  care  trebue 
să  te  înarmezi  pentru  unele  cărţi  groase.  înveţi  desfătându-te 
ca  de-o  povestire  literară. 

Şi  aceasta  este  calitatea  cea  mai  necesară  scrierilor  prin 
cari  vrem  să  câştigăm  interesul  şi  dragostea  intelectualilor  no¬ 
ştri  pentru  ortodoxie.  Cel  puţin  la  început,  până  ce  nu  sunt 
obişnuiţi  şi  n’au  răbdarea  să  urmărească  expunerile  savante  şi 
complicate,  teoriile  şi  distincţiile  teologice.  Cărţi  ca  aceasta  a 
dlui  profesor  Ion  Lupaş  sunt  făcute  să  ne  deschidă  drumul  spre 
sufletul  intelectualilor  de  azi. 

Am  spus  că  nu  este  numai  o  ochire  scurtă,  ci  şi  esen¬ 
ţială.  Nici  un  moment  mare  din  istoria  Bisericii  universale  (partea 
I  a  cărţii),  sau  a  celei  româneşti  (partea  II)  nu  e  trecut  cu  ve¬ 
derea.  Se  observă  în  multe  pagini  preocuparea  autorului  de-a 
scoate  în  evidenţă  caracteristicile  Bisericii  ortodoxe  faţă  de  cea 
catolică  şi  superioritatea  celei  dintâi.  In  scopul  acesta  foloseşte 
între  altele  cele  mai  nouă  scrieri  apărute  în  vara  aceasta  la 
Sibiu,  ca  traduceri  din  teologii  ruşi. 

Cartea  se  ocupă  şi  cu  cele  mai  actuale  evenimente  şi  pro¬ 
bleme  din  Biserica  românească,  cum  e  de  pildă  organizarea  ei, 
constituirea  FOR-ului,  problema  sectară  etc. 

Ilustraţiile  reproduc  ornamente  şi  pagini  din  manuscrise 
şi  tipărituri  vechi,  biserici,  icoane  şi  portrete  din  veacurile  tre¬ 
cute,  fotografiile  personalităţilor  bisericeşti  de  azi.  Planşele  co¬ 
lorate  reproduc  câteva  icoane  bisericeşti  vechi  şi  câteva  ieşite 
din  penelul  unor  pictori  români  actuali. 

Dela  pagina  237  până  la  sfârşit  sunt  adunate  o  serie  de 
vechi  cântece  religioase  poporale  şi  câteva  poezii  religioase 
din  cei  mai  de  seamă  poeţi  români. 

Avem  cu  un  cuvânt  o  carte  din  care  pot  învăţa  mult  toate 
categoriile  de  fii  ai  Bisericii:  tineri,  bătrâni,  intelectuali  şi  me¬ 
seriaşi.  Dorim  ca  ea  să  ajungă  în  mâna  tuturor.  Iar  învăţatului 
autor,  care  îşi  rupe  din  timpul  necesar  cercetărilor  ştiinţifice 
pentru  a  răspândi  în  cercurile  largi  vestea  bună  a  ortodoxiei 
româneşti,  îi  mulţumim  cu  toată  recunoştinţa,  că  s’a  ostenit  să 
scrie  acest  preţios  manual  îndrumător  în  frumuseţile  religioase, 
morale  şi  artistice  ale  Bisericii  ortodoxe.  Dr.  D.  stăniloae. 

* 

EPICLEZA  EUHARISTICĂ,  de  Diaconul  Nicolae  /.  Popo- 
viciu  —  teză  de  doctorat  la  Facultatea  de  teologie  ortodoxă 
din  Cernăuţi  —  Librăria  Arhidiecezană  —  Sibiu,  1933,  VIII-f-356 
pagini.  Lei  150  (broşat);  Lei:  180  (legat).  Seria  scrierilor  teo¬ 
logice,  pe  timp  ce  merge,  se  dovedeşte  a  fi,  atât  ca  substanţă 
cât  şi  ca  tehnică,  ceea  ce  a  fost  în  concepţia  iniţiatorului  eî 
şi  ceeace  a  dovedit  dealtfel  cu  prisosinţă  prin  acel  promiţător 
început  făcut  cu  Ortodoxia:  un  select  magazin  ce-şi  deschide 
generos  şi  ospitalier  cămările  lui,  tuturor  roadelor  meritorice  ale 
purtătorilor  de  condeiu,  cari  ostenesc  în  ogorul  nelucrat  al  cul¬ 
turii  noastre  teologice. 

Cu  aparţia  Epiclezei  Euharistice,  întâmplată  abia  câteva 
luni  după  inaugurare,  seria  aceasta  înscrie  —  ia  prima  vedere 
—  un  număr  mai  mult,  în  rândul  de  tipărituri  început  cu  puţină 
vreme  înapoi.  Zic  astfel,  pentrucă  lipsa  de  interes  pentru  munca 
modestă  şi  tăcută  de  laborator  ce  se  observă  în  zilele  noastre 
încărcate  de  zgomotul  dibuelilor  prin  neantul  dezorientărilor  pre¬ 
zentului  scos  din  ţâţânile  vieţii  normale,  cel  mult  dacă  binevoieşte 
să  înregistreze  un  eveniment  cărturăresc  de  importanţa  acestuia,, 
măcar  în  forma  aceasta  expeditivă  şi  cât  se  poate  de  comodă 
pentru  cronicarii  grăbiţi.  Să  fie  oare  pricina  acestei  regretabile  tre¬ 
ceri  cu  vederea  şi  sărăcia  evidentă  a  vieţii  noastre  cărturăreşti 
în  produse  de  greutate  cari  abia  sunt  în  stare  să  stârnească  un 
interes  singular,  interes  care  —  e  clar  —  nu-1  pot  menţine  perma¬ 
nent  treaz  prin  puţinătatea  lor  numerică?  Aici  vede  scriitorul 
acestor  rânduri  rolul  formal  al  Seriei  Teologice,  iar  rolul  material 
(mă  gândesc  la  conţinutul  operelor  cari  apar  în  colecţia  ei) 
în  lămurirea  deplină  şi  definitivă  a  învăţăturii  Bisericii  ortodoxe, 

Epicleza  Euharistică,  îşi  rândueşte  pe  aproape  patrusute 
de  pagini  bogăţia  conţinutului  ei. 

Biserica  romano-catolică,  deslipită  dela  sânul  Bisericii-mame 
ecumenice,  pornită  odată  pe  panta  rătăcirilor  şi  a  înoirilor  de 
tot  felul  în  materie  de  credinţă,  s’a  atins,  în  cursul  timpului,  până 
şi  de  rugăciunea  de  invocare  a  Duhului  Sfânt  pentru  prefacerea 
elementelor  euharistice,  pâine  şi  vin  —  în  Sfântul  Trup  şi  Sânge 
al  Mântuitorului  Hristos.  Această  rugăciune,  sau  epicleza,  „care 
a  reprezentat  partea  culminantă  în  toate  liturghiile,  fără  nici  o  de¬ 
osebire  —  a  fost  răstălmăcită  şi  modificată,  iar  rolul  pe  care  ea  l-a 
avut  a  fost  dat  cuvintelor  Domnului :  „Acesta  este  trupul  meu  . 
„Acesta  este  sângele  meu...*  etc.  Astfel  s’a  ajuns  ca  la  deo¬ 
sebirile  deja  existente  între  Biserica  Ortodoxă  şi  cea  apuseană 
să  se  adauge  una  nouă  —  cea  referitoare  la  timpul  şi  la  rugă¬ 
ciunea  prefacerii  darurilor*  (pag.  2).  In  urmărirea  problemei  cărţii 
Sf.  Sale,  Păr.  Diacon  N.  I.  Popoviciu,  pentru  a  argumenta  ade¬ 
vărul  tezei  ortodoxe,  expune  întâi  de  toate,  în  introducere,  de¬ 
finiţiile  şi  deciziile  dogmatice  ale  celor  două  biserici :  ortodoxă  şi 
romano-catolică,  privitoare  la  această  chestiune  precum  şi  dis¬ 
cuţiile  cari  au  avut  loc  între  aceste  biserici  pe  tema  epiclezei 
euharistice  (pag.  1 — 31).  In  cele  următoare  (cap.  I)  scoate  la  iveală 
temeiurile  scripturi stice  (pag.  32—79)  şi  patristice  (cap.  II),  răsări¬ 
tene,  apusene  şi  eretice  deopotrivă,  ale  epiclezei  (pag.  81 — 173), 
continuând  (cap.  III)  cu  fundamentele  liturgice  ale  epiclezei  (pag- 
176  —  279)  şi  (cap.  IV)  cu  învăţătura  Teologilor  din  veacurile  IX — 
XVII  privitoare  la  epicleză  (pag.  280—305),  sfârşind  (cap.  V)  cu  teo¬ 
riile  catolice  pentru  explicarea  epiclezei  (pag.  306—334).  In  înche¬ 
iere  (pag.  335 — 336)  Sf.  Sa  Păr.  Profesor  N.  I.  Popoviciu  proclamă, 
nu  „ex  catedra*,  ci  după  minuţioasele  studii  de  până  aci,  ade¬ 
vărul  tezei  ortodoxe  şi  numai  al  ei :  actul  prefacerii  se  săvârşeşte 

prin  binecuvântarea  preotului  însoţită  de  rugăciunea  invocării 
Duhului  Sfânt  (epicleză). 

Cartea  Sf.  Sale  Păr.  Diacon  N.  I.  Popoviciu,  înzestrată  cu 
bogate  note  subliniare  ce  însoţesc  expunerea,  urmată  de  regi¬ 
strul  textelor  şi  registrul  numelor  biblice  folosite  în  cursul  ei,  apoi 
de  registrul  real  şi  registrul  numelor  ce  se  întâlnesc  în  teză, 
are  toate  calităţile  unei  lucrări  ştiinţifice  desăvârşite. 

Din  numeroasele  opere  scrise  în  diferite  limbi  clasice  şi  mo¬ 
derne  pe  cari  Sf.  Sa  le-a  folosit  la  închegarea  ei,  se  vede  larga 
informaţie  a  autorului.  Abundenţa  materialului  adunat  cu  mari 
osteneli  în  drumurile  de  studii  ale  Sf.  Sale  în  străinătate,  ca  şi 
întinderea  apreciabilă  a  lucrării,  nu  i-a  vătămat  câtuşi  de 
puţin  unitatea.  Dealungul  ei,  se  vede  mişcându-se  liber  şi  stăpân 
pe  imensul  material  cu  care  trebuia  să  lucreze  şi  să-l  mânuiască, 
un  spirit  ascuţit  ce  pătrunde  adânc  în  esenţa  problemei  şi  des¬ 
prinde  de  acolo  în  mod  critic,  concluziuni  perfect  logice,  în 
favorul  tezei  ortodoxe. 

Studiul  izvoarelor  —  această  delicată  şi  prea  adeseori  negli¬ 
jată  chestiune  a  căutării,  comparării,  alegerii  şi  folosirii  izvoa¬ 
relor  celor  mai  bune  —  în  Epicleză  Euharistică  se  face  evident 
la  tot  pasul. 

Autorul  ei  „modest,  blând,  cucernic  şi  cu  frică  de  Dumnezeu 
în  toate  ale  lui,  căci  acesta  este  portretul  preoţesc  al  părintelui 
Diacon  Nicolae  I.  Popoviciu",  a  cucerit  luarea  aminte  a  oame¬ 
nilor  Bisericii  prin  temeinicile  studii  publicate  ( ca  student  şi 
apoi  ca  profesor  la  Academia  Teologică  „Andreiană*  din  Sibiu) 
în  coloanele  revistei  acesteia  şi  mai  cu  seamă  prin  acea  răsună¬ 
toare  polemică  ce  a  purtat-o  cu  Unirea  blăjană  —  între  altele 
şi  în  chestiunea  epiclezei  (Vezi  „Telegraful  Român"  Nrii :  30—31 ; 
41—42;  45—54  ;  56  şi  58  din  1933). 

Elev  al  Şcoalei  şaguniene  din  Sibiu,  Păr.  Diacon  N.  I. 
Popoviciu,  prin  cartea  pe  care  a  scos-o  de  sub  tipar  după  numai 
un  an  de  profesorat,  arată  din  destul,  că  discipolii  acestei  şcoale 
sunt  crescuţi  în  apele  pure  ale  binecuvântatei  munci,  singurele 
cari  pot  da  o  clipă  de  odihnă  sufletelor  plămădite  din  aluatul  cel 
bun  al  neastâmpărului  creator. 

Păr.  Diacon  N.  I.  Popoviciu,  suntem  siguri,  nu  se  va  opri 
la  această  lucrare  care  singură  e  suficientă  să  justifice  o  catedră 
de  Teologie  şi  Doctoratul  pe  care  Facultatea  de  Teologie  din 
Cernăuţi  i-1  va  conferi  sărbătoreşte  ca  mâine. 

Valoarea  acestei  lucrări,  o  tălmăceşte  cu  o  mulţumire  ce 
se  citeşte  în  fiecare  din  rândurile  elogioasei  prefeţe  cu  care  dl 
Profesor  de  Teologie  Dogmatică  dela  Cernăuţi,  Dr  Vasile  Loichiţă, 
o  onorează :  „teza  aceasta  de  doctorat  se  inşiruie  printre  mono¬ 
grafiile  dogmatice  cele  mai  substanţiale  ce  s’au  scris  la  noi,  iar 
în  literatura  noastră,  pentru  fundamentarea  şi  justificarea  doc- 
trinaiă  a  epiclezei,  este  întâia*  (pag.  VII). 

Pentru  toate  cele  arătate,  o  recomandăm  spre  citire  şi  studiu 
P.  C.  Preoţi  şi  studenţi  în  teologie,  asigurându-i,  că  vor  găsi 
într’ânsa  un  preţios  luminător,  clarificarea  unei  probleme  a  cărei 
cunoaştere  e  de-o  importanţă  covârşitoare  pentru  păzirea  neştir¬ 
bită  a  depozitului  de  credinţă  din  Biserica  noastră  şi  tot  odată 
pentru  ferirea  de  a  cădea  în  greşala  pe  care  Uniţii  (cari  au 
împrumutat  teoria  romano-catolică  despre  epicleză)  o  comit  cu 
uşurătate  şi  unde  pot,  o  mai  împrumută  şi  ortodocşilor,  cari  încă 
n’au  aflat  că  de  fraţii  dezertaţi  la  1700  ne  mai  desparte  şi 
altceva  decât  cele  patru  puncte  cari  circulă  prin  manualele  de 
şcoală. . . 

Cuvine-se  ca  aici,  unde  Sf.  Sa  Păr.  Diacon  Nicolae  I.  Popo- 
viciu  îşi  risipeşte  truda  fecundată,  să-i  aducem,  cu  prilejul  apa¬ 
riţiei  celui  dintâi  rod  al  pregătirii  superioare  şi  al  muncii  bine¬ 
cuvântate  cu  care  Sf.  Sa  îşi  hrăneşte  entuziasmul  masiv,  cele 
mai  calde  şi  binemeritate  elogii. 

De  încheiere,  un  cuvânt  de  laudă  pentru  Tipografia  Arhi- 
diecezană,  care,  dupăce  ne-a  obicinuit  cu  tipărituri  de-o  exe¬ 
cuţie  tehnică  ireproşabilă,  cu  cartea  aceasta,  ne-a  cucerit  admi¬ 
raţia.  GRIGORiE  T.  MARCU 

* 

BISERICA  ŞI  PROBLEMELE  SOCIALE.  Conferinţe  ţinute 
la  fundaţia  Dalles  —  24  Ianuarie— 8  Aprilie  1933  —  sub  aus¬ 
piciile  Consiliului  central  bisericesc.  Tipografia  cărţilor  biseri¬ 
ceşti.  Bucureşti  1933.  267  pag.  60  Lei. 

Sub  acest  titlu  sunt  strânse  într’un  frumos  mânunchiu  o 
seamă  din  principiile  Bisericii  noastre  în  referinţa  lor  la  viaţa 
societăţii  contimporane,  cu  funcţiunile  ei  atât  de  complicate. 
Aceste  conferinţe  au  izvorât  din  necesitatea  unei  încadrări  a 
societăţii  în  formele  principiilor  creştine  şi  a  armonizării  ei  cu 
lumina  acestor  adevăruri.  Această  dorinţă  generală  şi-a  găsit 
ecou  într’o  propunere  a  Congresului  Naţional  Bisericesc  din  1932, 
iar  acum  şi-a  aflat  concretizarea  în  cartea  prezentă.  Nu  voi 
face  aici  sumarul  celor  11  conferinţe.  Amintim  totuşi  măcar 
titlul  atât  de  interesantelor  probleme  tratate.  I.  I.  P.  S.  Sa  Dr. 
Miron  Cristea,  patriarhul  României,  deschide  seria  cu:  îndato¬ 
ririle  generaţiei  de  azi.  II.  Dl  Ştefan  Bogdan :  Biserica  şi  viaţa 
socială.  III.  M.  Manoilescu:  Lupta  ortodoxiei  împotriva  mate¬ 
rialismului.  IV.  Şerban  Ionescu:  Ideea  de  dreptate  ca  forţă  so¬ 
cială.  V.  Nichifor  Crainic:  Tineretul  şi  creştinismul.  VI.  Pr.  V. 
lordăchescu:  Forţa  şi  dreptul.  VII.  Arhim.  I.  Scriban:  Biserica 
şi  cultura  mulţimii.  VIII.  1.  Nistor:  Rostul  politic  şi  social  al  Bi¬ 
sericii  în  trecut  şi  în  prezent.  IX.  V.  Gh.  Ispir:  Misiunea  creştină 
în  România  nouă.  X.  Dr.  Ioan  Lupaş:  Biserica  şi  problemele 
asistenţei  sociale.  XI.  I.  Petrovici:  Biserica  şi  pacea. 

Un  şir  de  probleme  în  faţa  cărora  îţi  tresaltă  mereu  con¬ 
ştiinţa.  Tratate,  acum,  in  acest  frumos  volum,  —  sub  forma  unor 

«conferinţe  —  ele  alcătuesc  preludiul  unui  drum  nou  de  lămurire  şi 
purificare  a  vieţii  sociale  prin  acţiunea  binefăcătoare  a  Bisericii, 
înainte  veme  părea  că  între  noţiunile  puse  faţă  în  faţă  în  fie¬ 
care  conferinţă  e  un  antagonism ;  acum  e  o  apropiere  măcar  în 
elaborările  teoretice  şi,  viitorul  ne  va  arăta  că  de  fapt  există  între 
ele  şi  intimitate  practică.  Vremea  surogatelor  mântuitoare  e  în 
amurg,  iar  timpul  coborârii  Bisericii  în  mijlocul  problemelor  so¬ 
ciale,  ca  să  le  lumineze,  a  sosit.  „Credinţa  religioasă  cu¬ 
prinde  în  sine  tot  ce-i  trebue  (fiinţii)  gândirii  omeneşti".  Pen- 
trucă  „problema  socială  numai  atunci  îşi  va  putea  găsi  o  sa¬ 
tisfăcătoare  soluţie,  când  societatea  va  recunoaşte  factorului  re¬ 
ligios  drepturile  pe  cari  însăşi  natura  acestui  fenomen  le  reclamă. 
In  tiparul  unei  lumi  care  se  naşte  —  lume  care  „solicită  psiho¬ 
logia  generaţiei  tinere"  —  aceste  idei  vor  forma  temelia  ei.  Ace¬ 
stei  generaţii  îi  e  dat  nu  numai  să  găsească  legătura  dintre 
Biserică  şi  manifestările  vieţii  sociale,  ci  şi  să  înfăptuiască  şi 
să  trăiască  această  legătură  intimă.  Biserica  e  armonizatoarea 
vieţii;  ea  indică  sensul  vieţii.  Din  ea  ţâşnesc  puterile  vieţii,  în 
ea  se  încălzesc  conştiinţele  îngheţate  de  duhul  veacului  mate¬ 
rialist  şi  în  ea  se  revelează  conştiinţei  opace  a  omului  mo¬ 
dern:  calea,  adevărul  şi  viaţa".  Iată  de  ce,  cartea  se  adresează 
îndeosebi  acestei  generaţii  frământată  de  cele  mai  polimorfe 
concepţii. 

* 

TIPĂRII  SE  PESCUESC  PE  ÎNTUNEREC,  SAU  SECTELE 
DIN  ROMÂNIA,  de  Pr.  A.  C.  Cosma  şi  C.  Popescu.  Tipografia 
«Unirea".  Adjud.  1933.  20  Lei. 

Cartea  cuprinde  în  mai  bine  de  60  pagini  munca  sârguin- 
cioasă  a  doi  preoţi  misionari.  In  cele  27  capitole  ale  cărţii,  trec 
pe  dinaintea  ochilor  cetitorului  cele  mai  periculoase  curente 
sectare.  Cucerniciile  lor  expun,  pe  scurt,  istoricul,  doctrina  şi 
mijloacele  de  combatere  a  curentelor  cari  subminează  temelia 
Bisericii  şi  a  statului.  Sectele  în  pătura  de  jos  ca  şi  ocultismul 
în  cea  de  sus,  sub  firma  unor  curente  de  regenerare  —  lucrează 
la  destrămarea  Bisericii  şi  a  statului.  Pericolul  lor  e  dublu, 
pentru  Biserică  şi  neam  deopotrivă. 

La  combaterea  fiecăruia  autorii  au  adus  cuvintele  cele  mai 
categorice,  culese  dela  cei  mai  competenţi  autori  în  acea  pro¬ 
blemă.  Cartea  e  un  preţios  ajutor  de  demascare  a  „lupilor  îm¬ 
brăcaţi  în  piele  de  oaie".  V.  COMAN 

CONGRESUL  NAŢIONAL  BISERICESC  AL  MITROPOLIEI 
ARDEALULUI.  Convocat  pentru  a  aduce  hotărîri  într’o  serie 
întreagă  de  chestiuni  importante  privitoare  la  viaţa  bisericească, 
cea  mai  înaltă  corporaţie  a  Mitropoliei  Ardealului  s’a  întrunit  la 
Sibiu  în  ziua  de  14  Octomvrie  1933.  Această  sesiune  congre- 
suală  a  avut  un  caracter  cu  atât  mai  solemn,  cu  cât  în  ea  s’a 
prăznuit  şi  împlinirea  alor  şase  decenii  dela  moartea  marelui 
arhipăstor  Andreiu  Şaguna. 

Prefaţat  de  o  liturgîe  arhierească,  de  un  parastas  pentru 
odihna  în  veci  neuitatului  „preot  deşteptării  noastre"  şi  pentru 
pomenirea  membrilor  congresului,  adormiţi  întru  Domnul  dela 
ultima  sesiune  până  acum,  precum  şi  de  slujba  invocării  du¬ 
hului  sfânt  —  congresul  a  fost  deschis  în  biserica  catedrală  de 
către  I.  P.  S,  Mitropolit  Nicolae  printr’o  remarcabilă  cuvântare, 
subliniind  bogatele  roduri  duhovniceşti  pe  care  le-am  cules  pe 
urma  vieţii  noastre  naţionale  încadrate  în  legea  şaguniană,  Ia 
temelia  căreia  stă  principiul  autonomiei  bisericeşti.  Schiţează 
apoi  problemele  cari  aveau  să  fie  obiectul  de  preocupare  a  con¬ 
gresului  şi  cari  aşteaptă  o  fericită  deslegare  —  pentru  bunul 
mers  al  Bisericii  ardelene. 

A  doua  zi,  Duminecă  a  fost  închinată  pomenirii  Mitropo¬ 
litului  Şaguna.  S’au  săvârşit  Liturghii  în  bisericile  din  Sibiu  şi 
Răşinari  de  către  P.  S.  Grigorie  al  Aradului  şi  P.  S.  Andreiu 
Crişanul,  înconjuraţi  de  sobor  de  preoţi  şi  s’au  rostit  cuvântări 
impresionante,  chemate  să  preamărească  faptele  marelui  mi¬ 
tropolit  şi  să  povăţuiască  norodul  credincios  pe  drumurile  cre¬ 
dinţa  izbăvitoare. 

In  aceeaşi  zi,  la  ora  6  seara,  a  avut  loc  în  catedrala  Mi¬ 
tropolitană  din  Sibiu  un  concert  religios,  dat  de  corul  mitropo¬ 
liei,  sub  conducerea  dlui  profesor  T.  Popovici.  In  cadrul  con¬ 
certului  dl  Prof.  Nicolae  Colan,  rectorul  academiei  teologice  a 
rostit  un  cuvânt  de  pomenire  la  împlinirea  celor  60  de  ani  dela 
adormirile  întru  Domnul  a  Mitropolitului  Şaguna  (Cuvântul  îl 
publicăm  în  fruntea  acestui  număr  al  revistei). 

In  şedinţele  de  Luni  şi  Marţi  (16  şi  17  Octomvrie)  s’au 
discutat  pe  larg  toate  problemele  cari  jalonează  viaţa  biseri¬ 
cească  din  mitropolia  noastră.  însemnăm  aici  hotărârile  mai 
importante  ale  congresului. 

/.  Relativ  Ia  concordatul  încheiat  în  10  Mai  1927  între 
Vatican  şi  statul  român,  —  o  chestiune  de  importanţă  deosebită, 

în  care  Episcopatul  nostru,  prin  graiul  I.  P.  S.  Sale  Mitropolitului 
Nicolae  şi  a  P.  S  Sale  Episcopului  Roman  al  Orăzii,  a  luat  o 
demnă  atitudine,  —  congresul  nu  renunţă  la  dreptul  său  de-a 
aprecia  critic  atât  acest  concordat,  cât  şi  urmările  lui.  Congresul 
nu  poate  admite  ca  şi  în  România  nouă  să  fie  preferite  Bisericii 
dominante  toate  acele  culte  prin  care  o  împărăţie  a  adus  un 
lung  răsboi  împotriva  ortodoxiei  naţionale  româneşti,  întemeind 
în  Ardeal  un  spirit  duşmănos  ce  funcţionează  dăunător  şi  astăzi. 
Congresul  roagă  atât  guvernul  actual,  cât  şi  guvernele  viitoare, 
să  aibă  deplină  atenţie  pentru  acele  urmări  ale  concordatului, 
pe  cari  autorităţile  bisericeşti  ortodoxe  le-au  semnalat  ca  ne¬ 
drepte  şi  nedemne  pentru  Biserica  dominantă. 

2.  Reînfiinţarea  episcopiei  ortodoxe  române  a  Maramure¬ 
şului  a  format  obiectul  unei  vii  şi  temeinice  desbateri.  Ra¬ 
portor  era  dl  Gh.  Bogdan-Duică.  Congresul  constată,  că  inter¬ 
venţiile  credincioşilor  ortodocşi  din  acele  părţi  ale  României, 
precum  şi  intervenţia  episcopiei  din  Cluj,  a  Consistorului  mi¬ 
tropolitan  din  Sibiu  şi  a  Consiliului  central  bisericesc  din  Bucu¬ 
reşti,  —  în  chesiunea  reînfiinţării  episcopiei  ortodoxe  române 
maramureşene  cu  reşedinţa  în  Sighet  —  au  fost  cu  totul  des¬ 
considerate  din  partea  conducătorilor  ţârii ;  astfel  congresul  invită 
Consistorul  mitropolitan  să  înainteze  guvernului  un  memoriu, 
expunând  încă  odată:  a)  motivele  de  importanţă  bisericească, 
culturala  şi  naţională,  şi  b)  uşoarele  condiţii  economice  finan¬ 
ciare  împreunate  cu  reînfiinţarea  acestei  episcopii. 

3.  Proiectul  de  convenţie  între  Jugoslavia  şi  România. 
Amănunţit  şi  documentat  istoric  al  chestiunii  a  făcut  în  congres 
dl  Dr.  Silviu  Dragomir;  asemenea  au  luat  cuvântul  şi  deputaţii 
congresuali  prezenţi  din  Jugoslavia;  Tr.  Oprea.  Dr.  Al.  Butoarcă 
şi  Tiberiu  Mităr;  iar,  la  sfârşit,  a  dat  necesarele  desluşiri  I.  P. 
S.  Sa  Mitropolitul  Nicolae. 

Dl  Dr.  S.  Dragomir,  raportor  al  comisiunii  organizatoare, 
arată  că :  Românii  din  Jugoslavia,  în  număr  de  peste  o  sută  de  mii 
de  suflete,  după  încheierea  păcii  au  rămas  în  vechea  organizaţie 
a  eparhiilor  de  Caransebeş  şi  Arad.  S’au  făcut,  începând  din 
1922  şi  1923,  mai  multe  încercări  să  se  reglementeze,  pe  baza 
de  reciprocitate,  chestiunile  bisericeşti  şi  şcolare  privitoare  Ia 
Românii  din  Jugoslavia.  Abia  în  anul  1932  s’a  putut  ajunge 
ia  o  soluţie  acceptabilă,  —  şi  pentru  a  o  face  definitivă,  s’a 
primit  propunerea  discutării  chestiunii  şi  de  cătră  delegaţii 
Sfintelor  Sinoade  românesc  şi  sârbesc.  După  lungi  discuţii  ale 
delegaţilor  români  —  1.  P.  S.  Sa  Mitropolitul  Nicolae,  P.  S.  Sa 
Episcopul  Grigorie  al  Aradului  şi  profesorul  Dr.  S.  Dragomir,  — • 
cu  membrii  Sinodului  permanent  sârbesc,  la  Belgrad  şi  Carloveţ, 
în  Maiu  1933,  s’a  ajuns  nu  fără  greutăţi  la  proiectul  de  con¬ 
venţie  cunoscut.  Conform  acestei  convenţii  urmează  să  se  în¬ 
fiinţeze  o  episcopie  ortodoxă  română,  în  Banatul  jugoslav,  cu 

sediul  în  Vârşet,  la  care  se  va  institui  un  episcop-vicar,  şi  o 
episcopie  sârbească  cu  sediul  în  Timişoara,  cu  un  episcop-vicar, 
—  ambii  dependenţi,  în  chestii  spirituale  şi  dogmatice,  de  o 
comisiune  mixtă,  compusă  din  delegaţi  Sî.  Sinod  din  Bucureşti 
şi  Belgrad. 

Episcopia  română  va  funcţiona  în  baza  statutului  organic 
şagunian,  având  un  consiliu  episcopesc  cu  trei  senate  —  bise¬ 
ricesc,  şcolar  şi  financiar.  Se  asigură  prin  convenţie,  pe  seama 
credincioşilor  din  Jugoslavia,  trei  posturi  de  profesori  la  şcoala 
normală  sârbească  din  Vârşeţ,  cari  pot  fi  aduşi  din  România» 
Clerul  necesar  în  Jugoslavia  se  va  recruta  din  tineri  crescuţi  la 
facultăţile  teologice,  respectiv  academiile  din  România. 

Congresul  naţional  bisericesc  a  aprobat  această  convenţie, 
care  urmează  să  fie  ratificată  şi  de  Sf.  Sinod  şi  de  parlament» 

4.  Fundaţiunea  Emanoil  Gojdu.  Dl  Dr.  I.  Glava  a  raportat 
în  chestia  fundaţiei  Gojdu.  Arată  că  guvernul  ţârii  a  obţinut 
prin  protocolui  dela  Paris,  acum  trei  ani,  să  aranjeze  extrădarea 
averii  fundaţiunei  Gojdu  care  se  găseşte  la  Budapesta.  Gu¬ 
vernul  maghiar  a  trimis  o  comisinne  la  Sibiu,  în  scopul  în¬ 
cheierii  socotelilor  fundaţiei.  Preşedintele  delegaţiei  ungare,  dl 
Dr.  Egri,  cu  însoţitorii  săi  a  venit  la  Sibiu  şi  a  lucrat  împreună 
cu  o  delegaţie  a  guvernului  din  Bucureşti.  Inventariarea  averii 
Gojdu  s’a  făcut  ia  Budapesta. 

Guvernul  ungar  a  stăruit  să  se  împartă  averea  fundaţiei. 

Reprezentanţa  fundaţiei,  cu  sediul  la  Sibiu,  bazându-se  pe 
dispoziţiile  testamentare  ale  mecenatului,  n’a  consimţit  la  îm¬ 
părţirea  fundaţiei.  Afacerea  urma  să  fie  supusă  tribunalului 
internaţional  din  Haga  spre  rezolvire.  Având  în  vedere  că  prin 
această  rezolvare  predarea  averii  se  complică  şi  mai  mult,  s’a 
admis  o  transacţie  între  cele  două  guverne,  român  şi  ungar. 

Dar  nici  prin  aceasta  afacerea  fundaţiei  nu  s’a  limpezit, 
pentrucă  reprezentanţii  guvernului  maghiar  au  început  să  con- 
nexeze  soluţionarea  fundaţiei  Gojdu  cu  alte  revendicări  în  litigiu. 

Astfel,  averea  Gojdu  stă  la  Budapesta  fără  controlul  cu¬ 
venit  şi  fără  ca  veniturile  ei  să  poată  fi  întrebuinţate  pentru 
scopurile  fixate  de  fondator. 

Congresul  naţional  bisericesc  a  decis  să  ceară  guvernului 
ţării  să  nu  mai  tolereze  amânarea  soluţiunii. 

I.  P.  S.  Sa  Mitropolitul  Nicolae  a  făcut  declaraţie  solemnă, 
că  decizia  congresului  e  menită  a  chema  la  datorie  pe  factorii 
angajaţi  cu  soluţionarea  fundaţiei  Gojdu. 

Publicarea  tratativelor  şi  demersurilor  în  chestia  fundaţiei 
Gojdu  se  impune,  spre  a  stabili  răspunderile  şi  a  lămuri  opinia 
publică  alarmată  cu  drept  cuvânt,  din  cauză  că  această  avere 
naţională  e  împiedecată  a-şi  îndeplini  misiunea. 

•5.  Monument  lut  Şaguna.  La  propunerea  dlui  prof.  S.  Dra- 
gomir  ca  raportor.  Congresul  a  luat  la  cunoştinţă  raportul  Con- 
sistorului  mitropolitan  în  ceeace  priveşte  ridicarea  unui  monu¬ 
ment  marelui  Mitropolit  Andrei  Şaguna,  apelând  la  contribuţia 
întregii  suiiări  româneşti,  pentru  a  eterniza  în  bronz  recuno¬ 
ştinţa  ce  întreg  neamul  o  datoreşte  marelui  arhipăstor.  Monu¬ 
mentul  ce  se  va  ridica  în  Sibiu  trebue  să  fie  vrednic  de  pro¬ 
porţiile  excepţionale  ale  neuitatului  ierarh.  Suma  ce  o  avem  la 
dispoziţie  va  trebui  augmentată  printr’o  acţiune  continuă,  la 
care  Biserica  invită  să  participe  toţi  râvnitorii  de  bine  ai  Bise¬ 
ricii  şi  ai  neamului  românesc. 

6*.  Congresul,  în  şedinţa  sa  din  urmă,  a  ţinut  să  facă  de¬ 
claraţie  sărbătorească  şi  unanimă,  că  principiile  exprimate  de 
înalt  P.  S.  Sa  Mitropolitul  Nicolae  în  cuvântarea  sa  de  des¬ 
chidere  a  Congresului  naţional  bisericesc,  privitoare  Ia  bazele 
constituţionale  ale  Bisericii  ortodoxe,  le  aprobă  şi  şi-le  însuşeşte 
în  totalitatea  lor.  Congresul  declară  în  acelaş  timp,  că  pentru 
păstrarea  acelor  baze  constituţionale,  derivate  din  operă  lui 
Andrei  Şaguna,  nu  va  ezita  a  duce  orice  luptă  ce  i  s’ar  părea 
de  nevoie. 

7.  Consistorul  mitropolitan  a  fost  alcătuit,  alegându-se  ur¬ 
mătorii  membrii: 

In  senatul  bisericesc:  Ordinari:  Arhim.  Dr.  Vasile  Lăză- 
xescu,  Prot.  Romul  Ancuşa,  Prot.  Trandafir  Scorobeţ;  Suplenţi: 
Prot.  Dr.  Vasile  Bologa,  Prot.  E.  Cioran,  Prot.  Traian  Petrişor. 

In  senatul  şcolar :  Ordinari  din  cler :  Prot.  Dr.  Iosif  Blaga, 
Prot.  Gh.  Ciuhandu ;  Mireni :  Vasile  Goldiş,  Dr.  Silviu  Dragomir, 
Nicolae  Colan,  Dr.  Nicolae  Zigre ;  Suplenţi,  din  cler :  Prot.  Dr. 
Ştefan  Cioroianu,  Prot.  Gh.  Maior;  Mireni:  Dr.  Ioan  Bunea, 
Petru  Drăghici,  Dr.  Nicolae  Comşa,  Ioan  Sandu. 

in  Senatul  epitropesc:  Ordinari,  din  cler:  Prot.  Dr.  Gh. 
Proca,  Prot.  Dr.  Sebastian  Stanca ;  Mireni :  Ioan  Lapedatu,  Dr. 
George  Dobrin,  Dr.  Iustin  Marşeu,  Octavian  Goga;  Suplenţi 
din  cler:  Prot.  Virgil  Musta,  Prot.  Dr.  Vasile  Sava;  Mireni:  Dr. 
Lucian  Borcia,  Dr.  Mihai  Gropişianu,  Dr.  Vaier  Moldovanu, 
Pompiliu  Dan. 

In  reprezentanţa  fundaţiunii  Agora-Gall:  Ioan  Sandu. 

* 

FESTIVITĂŢILE  DELA  CLUJ.  Capitala  Ardealului  desrobit 
a  fost  în  5  şi  6  Noemvrie  teatrul  unor  festivităţi  de  o  măreţie 
deadreptul  fără  seamăn.  Festivităţile  s’au  desfăşurat  cu  prilejul 
sfinţirii  monumentalei  catedrale  ortodoxe,  a  cărei  înălţare  este 
rodul  înţelepciunii  organizatoare  şi  a  tinereştei  harnicii  a  Prea- 
sfinţitului  episcop  Nicolae  al  Clujului. 

Preludiul  măreţelor  serbări  l-a  alcătuit  şedinţa  solemnă  a 
adunării  eparhiale,  ţinută  în  4  Noemvrie  a.  c.,  ora  6  seara,  şe- 

dinţa  Ia  care  au  participat,  pe  lângă  deputaţii  eparhiali,  Prea 
Fericitul  Patriarh  Miron,  I.  P.  S.  Mitropolit  Nicolae,  P.  S.  Nicolae 
al  Clujului  şi  P.  S.  Grigorie  al  Aradului  şi  un  considerabil  număr 
de  intelectuali  din  Cluj.  Şedinţa  a  fost  deschisă  de  Prea  Sfinţitul 
episcop  Nicolae  ai  Clujului  mulţumind  bunului  Dumnezeu  şi 
jertfelnicilor  credincioşi  din  tot  cuprinsul  ţării  pentru  ajutorul  ce 
l-au  dat  ca  să  dureze  măreţul  locaş  de  închinare  din  inima 
Ardealului  românesc.  Prea  Fericitul  Patriarh,  înalt  Prea  Sfinţitul 
Mitropolit  Nicolae,  dl  profesor  A.  Lăpădatu  şi  dl  profesor  I. 
Lupaş  au  rostit  deasemenea  înălţătoare  cuvântări,  arătând  sem¬ 
nificaţia  ortodoxă  şi  naţională  a  monumentalei  biserici  şi  lăudând 
ctitoriceasca  faptă  a  Prea  Sfinţitului  episcop  Nicolae  Ivan. 

Slujba  sfinţirii  bisericii  catedrale  săvârşilă  în  dimineaţa 
zilei  de  5  Noemvrie  a.  c.  de  către  Prea  Fericitul  Patriarh  Miron, 
Înalt  Prea  Sfinţitul  Mitropolit  Nicolae  şi  PP.  SS.  LL.  episcopi 
Nicolae  al  Clujului,  Grigorie  al  Aradului,  Nichita  al  Argeşului, 
loan  al  armatei  şi  arhiereii  Vasiiie  Raşinăreanul  şi  Andreiu  Cri- 
şeanul.  înconjuraţi  de  un  numeros  sobor  de  preoţi,  a  fost  ono¬ 
rată  cu  prezenţa  Maiestăţii  Sale  Regele  Carol  al  Il-lea  şi  a 
Măriei  Sale  Marelui  Voevod  Mihaiu.  Actul  de  importanţă  atât 
de  mare  a  atras  la  Cluj  câteva  zeci  de  mii  de  credincioşi  din 
toate  unghiurile  ţării.  Numai  Ia  serbările  încoronării  s’a  mai 
văzut  atâta  lume  adunată  la  un  loc  şi  însufleţită  de  un  atât  de 
nobil  entuziasm. 

Răspunsurile  corale  le-a  dat  giganticul  şi  fermecătorul  cor 
de  200  persoane  dirijat  de  măestrul  A.  Bena. 

Cuvântul  festiv  l-a  rostit  Prea  Sfinţitul  episcop  Nicolae,  cu 
firească  emoţie  dar  şi  cu  justificată  mândrie.  La  ora  două  s’a  dat 
un  banchet,  la  care  Maiestatea  Sa  Regele  a  rostit  frumoase  cu¬ 
vinte  despre  importanţa  credinţei  şi  a  Bisericii.  (Toastul  fostului 
prim  ministru  Alexandru  Vaida,  preamărind  toleranţa,  a  fost  ca 
un  sunet  de  flaşnetă  hodorogită  într’o  îngerească  simfonie). 

* 

Luni,  6  Noemvrie  dimineaţa,  a  avut  loc  în  catedrală,  după 
săvârşirea  sf.  Liturgii,  congresul  „Frăţiei  Ortodoxe  Române"  pentru 
comemorarea  sfinţirii  măreţului  locaş  de  închinare  şi  a  unui  sfert 
de  mileniu  dela  moartea  Mitropolitului  mucenic  Sava  Brancovici, 
pentru  pomenirea  căruia  s’a  săvârşit  şi  un  parastas. 

Cuvântul  de  pomenire  l-a  rostit  frumos  dl  I.  Sandu,  di¬ 
rectorul  şcoalei  normale  „Andreiu  Şaguna"  din  Sibiu. 

Congresul  e  deschis  de  dl  profesor  Sextil  Puşcariu,  preşe¬ 
dintele  „Frăţiei  Ortodoxe  Române"  arătând  rostul  superior  al 
acestui  aşezământ  de  cultură  religioasă  şi  naţională.  Mai  vorbesc 
înalt  Prea  Sfinţitul  Mitropolit  Nicolae  şi  dl  prof.  I.  Mateiu,  secre¬ 
tarul  asociaţiei,  la  propunerea  căruia  se  votează  şi  o  moţiune. 

In  moţiunea  sa,  conducerea  FOR-ului  face  o  mărturisire  so¬ 
lemnă  despre  credinţa  faţă  de  Biserica  ortodoxă  „ţinând  toate 

câte  această  sfântă  Biserică  le  ţine  şi  propovădueşte  din  porunca- 
dumnezeescului  întemeietor”. 

„Amintindu-ne  cu  recunoştinţă  de  serviciile  neperitoare  pe 
cari  Biserica  le-a  adus  în  toate  timpurile  vieţii  noastre  creştine 
şi  naţionale  —  continuă  mai  departe  moţiunea  —  înţelegem  să 
vedem  în  ea  suprema  instituţie  sufletească  a  statului  şi  a  nea¬ 
mului  românesc.  Drept  aceea,  vrem  să  o  ştim  aşezată,  pentru 
totdeauna,  în  centrul  preocupărilor  personale  şi  obşteşti,  apro- 
piindu-ne  cu  iubire  de  altarele  ei,  servind  cu  bucurie  idealurile: 
ei  şi  apărând  cu  bărbăţie  existenţa  ei”. 

* 

La  amiazi  s’a  ţinut  la  reşedinţa  episcopală  recepţia,  în  ca¬ 
drele  căreia  s’au  exprimat  călduroase  omagii  P.  S.  Sale  Epi¬ 
scopului  Nicolae  Ivan,  pentru  rodnica  sa  activitate  bisericească. 

F.  O.  R.  —  prin  preşedintele  său,  dl  profesor  Sextil  Puşcariu, 
a  elogiat  opera  înfăptuită  de  bătrânul  ierarh,  oferindu-i  acestuia 
In  semn  de  recunoştinţă  şi  veneraţie  o  frumoasă  diplomă  oma¬ 
gială. 

Profund  emoţionat  a  răspuns  P.  S.  Sa  Nicolae,  mulţumind 
pentru  dragostea  cu  care  este  înconjurat. 

Au  vorbit  apoi  părintele  G.  Ciuhandu  în  numele  Asociaţiei 
„Andrei  Şaguna“  a  clerului  din  Ardeal  şi  părintele  Partenie  din 
partea  Asociaţiei  cierului  ortodox  din  Bucureşti. 

Părintele  protopop  Dr.  D.  Borcea  din  Sălişte  a  înmânat 
sărbătoritului  ierarh  o  hotărâre  a  consiliului  comunal,  conform 
căreia  strada  Şcoalei  din  acea  localitate  se  va  numi  de  azi 
înainte  strada  Episcopul  Nicolae  Ivan. 

După  ce  a  răspuns  tuturor,  înaltul  ierarh  a  mulţumit,  la 
rându-i,  dlui  Octavian  Goga,  pentru  sprijinul  dat  la  obţinerea 
locului  pe  care  s’a  ridicat  catedrala,  şi  dlui  Alex.  Lapedatu 
pentru  numeroasele  şi  însemnatele  ajutoare  acordate  pe  seama 
măreţului  aşezământ. 

Cei  doi  miniştri  şi  sprijinitori  ai  Bisericei,  în  cuvântările 
scurte  pe  cari  le-au  rostit,  au  accentuat  importanţa  Bisericei,  sub¬ 
liniind  meritele  neperitoare  ale  Episcopului  Nicolae. 

* 

In  sala  festivă  a  prefecturei  judeţului,  părintele  G.  Ciuhandu 
a  deschis  la  ora  3x/2>  congresul  anual  al  Asociaţiei  „A.  Şaguna“- 
a  clerului  ortodox  din  Ardeal. 

Erau  prezenţi :  I.  P.  S.  Sa  Mitropolitul  Nicolae,  PP.  SS.  LL. 
Episcopii  Nicolae  al  Clujului,  Nichita  al  Argeşului,  Grigorie  al 
Aradului,  dl  profesor  Nichifor  Crainic,  directorul  „Calendarului” 
şi  peste  200  de  preoţi  din  toate  părţile  Ardealului. 

După  preşedintele  adunării  a  vorbit  I  P.  S.  Sa  Mitropo¬ 
litul  Nicolae  spunând,  că  ortodoxia  este  o  condiţie  de  viaţă  a 
poporului  şi  statului  românesc. 

P.  S.  Sa  Episcopul  Grigorie  şi-a  manifestat  bucuria  pentru 

deplina  armonie  ce  există  între  preoţime  şi  ierarhii  săi,  subliniind 
rezultatele  frumoase  ce  decurg  din  această  armonioasă  colaborare. 

Dl  Octavian  Goga,  într’un  magistral  discurs,  a  scos  în  evi¬ 
denţă  rolul  Bisericii,  despre  care  a  spus  că  e  cetatea  de  unde 
pornesc  criteriile  de  existenţă  ale  neamului  nostru.  Pentru  acest 
motiv  preoţimea  trebue  să  lucreze  încontinuu  la  sporirea  presti¬ 
giului  acesteia  şi  la  răspândirea  credinţei  în  toate  straturile  so¬ 
cietăţii  româneşti. 

Dl  Sextil  Puşcariu  a  vorbit  apoi  despre  îndatoririle  preoţilor 
şi  ale  mirenilor  pentru  asigurarea  drepturilor  ce  se  cuvin  Bisericii 
ortodoxe  în  cadrul  statului  român. 

Apoi  a  luat  cuvântul  dl  profesor  Nichiîor  Crainic,  care  a 
arătat,  cu  elan,  rolul  şi  importanţa  Bisericii  în  viaţa  de  azi  a 
neamului  şi  a  statului  român. 

Dupăce  mai  vorbeşte  părintele  Partenie  în  numele  Asociaţiei 
generale  a  clerului  ortodox  român,  se  trece  la  ordinea  de  zi  a 
congresului,  părintele  Dr.  Sebastian  Stanca,  consilier  eparhial, 
prezentând  un  amănunţit  raport  prin  care  se  cere  reînfinţarea  epi¬ 
scopiei  ortodoxe  a  Maramureşului. 

P.  S.  Sa  Episcopul  Nicoiae  declară  în  faţa  adunării,  că  epi¬ 
scopiile  de  Cluj  şi  Oradea  vor  sprijini  din  toate  puterile  tradu¬ 
cerea  în  fapt  a  acestui  înalt  desiderat  al  ortodoximei  din  pro¬ 
vincia  descălecătorului  de  ţară  Dragoş  Vodă. 

Timpul  înaintat  a  determinat  amânarea  desbaterei  celorlalte 
puncte  din  ordinea  de  zi  a  congresului. 

S’a  citit  de  către  dl  Rector  N.  Colan,  secretarul  general 
al  Asociaţiei,  darea  de  seamă  anuală,  care  a  fost  aprobată,  iar 
congresiştii,  în  unanimitate  au  reînoit  încă  pe  un  an  mandatul 
actualului  comitet  al  Asociaţiei. 

La  sfârşit  păr.  consilier  V.  Nistor  a  dat  citire  moţiunei, 
care  a  fost  votată  şi  în  sensul  căreia  se  cere: 

1.  Achitarea  salariilor  preoţeşti  restante; 

2.  Desfiinţarea  curbelor  de  sacrificiu,  reînfiinţarea  postu¬ 
rilor  eclesiastice  desfiinţate  sub  trecuta  guvernare; 

3.  Ajutorarea  Bisericii  ortodoxe-române  după  o  proporţie 
dreaptă,  în  raport  cu  numărul  sufletelor. 

Adunarea  a  primit  deasemenea  moţiunea  prezentată  de 
pâr.  Dr.  Stanca,  în  legătură  cu  status-ul  catolic  ardelean,  şi  prin 
care  se  cere  categoric  înlăturarea  nedreptăţilor  săvârşită  de 
această  instituţie,  imediata  denunţare  a  concordatului  cu  Va¬ 
ticanul  şi  lămurirea  opiniei  publice  asupra  acestor  importante 
probleme. 

* 

Marile  festivităţi  împreunate  cu  sfinţirea  catedralei  din  Cluj 
s’au  terminat  Luni  seara  cu  reprezentarea  în  Teatrul  naţional  a 

piesei  „Cerurile  spun*-,  mister  religios  de  Victor  Papilian,  pro¬ 
fesor  la  facultatea  de  medicină  din  Cluj.  Lucrarea  aceasta,  o 
reuşită  apologie  a  ortodoxiei,  a  fost  primită  de  numerosul  pu¬ 
blic  cu  cea  mai  mare  însufleţire. 

Astfel  s’a  preaslăvit,  în  metropola  Ardealului,  biruinţa  te¬ 
meinică  şi  durabilă  a  ortodoxismului  românesc. 

Clipele  sfinte  ale  târnosirii  catedralei  din  reînviata  ctitorie 
a  Marelui  Ştefan  Vodă,  rămân  pe  veci  în  amintirea  clerului  şi 
poporului  care  le-a  trăit. 

* 

F.  O.  R.  SIBIU.  In  ziua  de  20  Noemvrie  a.  c.  s’a  întrunit 
la  Sibiu  Comitetul  arhidiecezan  al  Frăţiei  ortodoxe  române.  Şe¬ 
dinţa  a  fost  prezidată  de  I.  P.  S.  Mitropolit  Nicolae.  S’au  luat 
o  serie  de  măsuri  pentru  începerea  activităţii  în  despărţămintele 
protopopeşti.  Biroul  secţiei  Sibiu  a  F.  O.  R-ului  a  formulat 
aceste  măsuri  în  următoarea  circulară: 

Stimate  Domnule  Preşedinte, 

1.  Veţi  fi  de  sigur  veseli,  ca  şi  noi,  de  ştirea  ce  V-o 
putem  comunica:  anume  că  aproape  toate  protopopiatele  sunt 
organizate  ca  părţi  ale  F.  O.  R.-ului  arhidiecezan. 

Acest  moment  l-am  aşteptat  cu  încredere,  şi  întâiul  gând 
acum  ne  este  să  mulţumim  tuturor  sufletelor  ortodoxe,  care  au 
obosit  ca  organizarea  să  se  facă. 

Acum  nu  putem  numai,  acum  trebuie  să  începem  a  lucra. 

Privitor  la  viitorul  de  muncă  al  F.  O.  R.-ului  avem  aceeaşi 
încredere,  pentrucă  nu  putem  presupune  că  o  mare  chestiune 
naţională,  cum  este  aceasta,  n’ar  putea  să  mişte  orice  suflet 
cald  pentru  tot  ce  contribue  la  întărirea  unităţii  naţionale.  Na- 
ţiunei  îi  suntem  datori  cu  pregătirea  spiritului  care  să  înfrunte 
eventual  un  viitor  ce-ar  putea  să  fie  greu  de  învins.  Să  căutăm 
deci,  a  fi  gata  şi  spre  înveselire  prin  succesele  noastre,  dar  şi 
spre  orice  luptă  cu  adversităţile  oricând  cu  putinţă. 

De  aceea,  Vă  rugăm,  stimate  domnule  preşedinte,  să  ară¬ 
taţi  tuturor  aderenţilor  F.  O.  R-ului,  că  la  noi  nu-i  vorba  numai 
de  o  chestie  pur  bisericească,  ci  de  o  încopciare  a  ei  cu  marea 
chestie  naţională,  de  viitor.  Şi  din  convingerea  aceasta,  toţi  să 
scoată,  ca  dintr’o  fântână  curată  şi  răcoritoare,  bunăvoinţa,  tăria 
şi  entusiasmul,  la  care  Vă  chemăm  frăţeşte. 

2.  Pentru  început  Vă  atragem  atenţiunea  asupra  necesităţii 
ca  mentalitatea  proclamată  de  F.  O.  R.,  prin  diferitele-i  mani¬ 
festări  şi  mai  ales  prin  cuvântarea  înalt  Preasfinţitului  Mitropolit 
Nicolae,  rostită  la  Cluj,  la’înfiinţare,  să  fie  consolidată  prin  mij¬ 
loacele  ce  ni  s’au  pus  la  dispoziţie  şi  se  vor  mai  pune.  Adecă : 

a)  Un  prim  drum  spre  consolidarea  cerută  este  populari¬ 
zarea  broşurilor  publicate  de  F.  O.  R.  Despărţămintele  proto- 
popeşti  să-şi  facă  o  lege  din  răspârdirea  lor,  între  mireni,  în 
cler,  printre  tineretul  de  amândouă  sexele.  Modul  de  răspândire 
se  lasă  în  chibzuinţă  despărţămintelor,  deocamdată. 

b)  Al  doilea  drum  sunt  conferinţele,  seriile  de  conferinţe, 
încadrate,  când  se  poate,  în  festivaluri  cu  caracter  serios.  Pentru 
acest  scop  să  ni  se  ceară  indicaţiile  bibliografice  necesare,  şi  în 
cazul  că  oratorii  lipsesc,  să  se  ceară  şi  oratori,  fie  din  Cluj,  fie 
din  Sibiu.  Din  Sibiu  dela  rectorul  Academiei  teologice,  N.  Colan, 
din  Cluj  dela  dl  Dr.  I.  Mateiu,  secretar  general  al  F.  O.  R-ului. 

c)  Aceluiaş  scop  i  se  va  închina  o  revistă  lunară,  de  cu¬ 
prins  eclectic,  totuşi  cu  un  pronuţat  caracter  religios;  revista 
va  oglindi  viaţa  religioasă  a  ortodoxiei,  încadrată  în  mişcarea 
generală  a  vieţii  naţionale.  Şi  va  îi  bogat  ilustrată. 

3.  Insfârşit,  pentruca  mijloacele  de  lucru  să  fie  cât  mai 
multe  şi  bărbaţi  (dar  şi  femeile)  în  număr  cât  de  mare,  răspân- 
ditori  şi  răspânditoare  a  mentalităţii  caracterizate,  Vă  rugăm, 
stimate  domnule,  să  aveţi  mare  grije  ca 

a)  numărul  membrilor  F.  O.  R-ului  să  crească  cât  mai  re¬ 
pede  şi 

b)  astfel  să  crească  şi  fondurile  necesare  propagandei  re¬ 
ligioase  a  „Frăţiei". 

4.  Domnule  preşedinte,  atât  cât  cerem  prin  prezentele 
rânduri,  este  destulă  muncă  de  început. 

Faceţi-o  cu  tot  zelul  cuvenit! 

Sibiu,  la  25  Noemvrie  1933. 

Cu  distinsă  stimă  şi  cu  frăţească  dragoste,  (ss)  G.  BOGDA 
DUICA,  preşedinte,  (ss)  NICOLAE  COLAN,  vice-preşedinte. 

* 

ALEGEREA  NOILOR  EPISCOPI.  Marele  colegiu  electoral 
al  Bisericii  Ortodoxe  Române,  întrunindu-se  ia  Bucureşti  în  zilele 
de  19,  20  şi  21  a.  c.  a  ales  trei  episcopi:  pentru  scaunul  epis- 
copesc  al  eparhiei  Huşilor  a  fost  ales  Prea  Sfinţia  Sa  Niton 
Criveanu,  vicarul  episcopiei  Râmnicului,  pentru  scaunul  episco- 
pesc  al  eparhiei  Cetăţii- Albe  a  fost  ales  Prea  Sfinţitul  Arhiereu 
Dionisie  Erhan,  vicarul  acestei  episcopii,  iar  pentru  scaunul  epi- 
scopesc  al  eparhiei  Caransebeşului  a  fost  ales  I.  P.  C.  S.  Arhiman¬ 
dritul  Dr.  Vasile  Lăzărescu,  profesor  ia  Academia  Teologică  din 
Oradea.  Alegerea  episcopilor  pentru  eparhiile  Huşilor  şi  Caran¬ 
sebeşului  a  fost  întărită  de  Sfântul  Sinod,  iar  alegerea  episco¬ 
pului  Cetâţii-Albe  a  fost  anulată  de  către  aceeaşi  autoritate  bi¬ 
sericească,  pe  motivul  că  Prea  Sfinţitul  arhiereu  Dionisie  nu  are 
titlul  academic  prevăzut  de  lege  pentru  candidaţii  de  episcopi. 

* 

Primii  doi  episcopi  au  obţinut  şi  înalta  aprobare  regală, 
urmând  să  fie  instalaţi  în  scaunele  vlădiceşti  ale  eparhiilor  pe 
cari  sunt  chemaţi  să  le  păstorească. 

* 

CONGRESUL  MISIONARILOR  ORTODOCŞI  s’a  întrunit  la 
Chişinău  în  zilele  de  29  Oct.— 1  Noemvrie  a.  c.  Convocat  de 
Consiliul  arhîepiscopesc  al  Basarabiei,  acest  congres  s’a  distins 
prin  importanţa  problemelor  puse  la  ordinea  zilei,  ca  şi  prin  ni¬ 
velul  superior  şi  căldura  atmosferei  la  care  s’au  menţinut  discuţiile. 
De  sigur  acest  nivel  şi  această  atmosferă  se  datoresc  în  primul 
rând  personalităţilor  distinse  cari  au  avut  rolul  de  raportori  ai 
diferitelor  probleme,  dar  şi  celor  patru  vlădici  (I.  P.  S.  Mitro¬ 
polit  Gurie,  P.  S.  Grigorie  al  Aradului,  P.  S-  Arhiereu  Grigorie 
Leu  Botoşeneanu,  P.  S.  Arhiereu  Dionisie  Erhan  şi  P.  S.  Arhiereu 
Tit  Sirnedrea)  cari  au  ţinut  să  onoreze  acest  congres  cu  pre¬ 
zenţa  lor  activă. 

Chestiunile  cari  au  format  obiectul  referatelor  sunt  urmă¬ 
toarele:  1.  Problemele  misionarismului  în  lumea  modernă  (P.  S. 
Arh.  Tit  Sirnedrea).  2.  Sectele  şi  curentele  mistice  contimporane 
(Nichifor  Crainic,  prof.  univ-).  3.  Pericolul  ateismului  şi  măsurile 
de  luptă  (I.  Savin,  prof.  univ.).  4.  Îndrumarea  tineretului  către 
Hristos  (M.  Bulacu,  prof.  univ.).  5.  Apostolatul  laic  (P.  S.  Episcop 
Grigorie  al  Aradului).  6.  Regenerarea  predicei  (Pr.  Orest  Ta- 
rangul).  7.  Misiunea  externă  (Arhim.  I.  Scriban,  prof.  univ.).  8. 
Mişcările  antibisericeşti  din  Bucovina  (Preot  I.  Puiul).  9.  Meto¬ 
dele  misionare  (Preot  Gh.  Secaş).  10.  Organizarea  misiunei  or¬ 
todoxe  române  (Preot  S,  Ţugui). 

Suntem  siguri  că  excelenta  revistă  „Misionarul"  dela  Chi¬ 
şinău  va  publica  in  extenso  aceste  referate  de  interes  pentru 
întreaga  noastră  preoţime. 

♦ 

SĂRBĂTORIREA  DOMNULUI  PROFESOR  IOAN  LUPAŞ. 
Sibiul  a  dovedit  încă  odată  că  ştie  să-şi  preţuiască  pe  distinşii 
săi  fii  mai  ales  atunci,  când  aceştia  îşi  pecetluiesc  apostolatul 
naţional  şi  cu  suferinţe  muceniceşti.  O  asemenea  dovadă  a  dat 
Sibiul  în  8  Noemvrie  a.  c.,  sărbătorind  printr’un  banchet  pe 
Domnul  profesor  I.  Lupaş  pentru  împlinirea  unui  sfert  de  veac 
de  când  Domnia  sa  a  scăpat  din  temniţa  dela  Seghedin,  în 
care-1  închiseră  Ungurii  pentru  scrisul  său  de  trezire  a  conştiinţii 
naţionale.  Acest  banchet  omagial,  care  s’a  dat  dupăce  sărbăto¬ 
ritul  a  ţinut  o  strălucită  conferinţă  în  sala  prefecturii  sibiene 
despre  opera  şi  personalitatea  ilustrului  cronicar  şi  bărbat  de 
stat  moldovean,  Miron  Costin,  dela  moartea  căruia  se  împlinesc 
anul  acesta  trei  veacuri,  a  întrunit  în  sala  cea  mare  a  restau¬ 
rantului  Bulevard  toată  intelectualitatea  sibiană  şi  un  conside¬ 
rabil  număr  de  intelectuali  din  judeţ.  O  serie  de  oratori  (Prea 

Sfinţia  Sa  arhiereul  Vasile,  Dr.  Qh.  Preda,  Colonel  I.  Pleniceanu, 
rectorul  N.  Colan,  Doamna  E.  Tordăşianu,  Profesorul  I.  Popa  etc.) 
au  lăudat  după  cuviinţă  opera  cărturărească  şi  suferinţele  rau- 
ceniceşti  ale  sărbătoritului,  toate  acestea  fiind  puse  în  slujba 
luminării  şi  izbăvirii  neamului.  La  sfârşit  a  răspuns  emoţionat 
sărbătoritul,  făcând,  fără  să  vrea,  o  strălucită  lecţie  de  istorie, 
în  care  şi-a  zugrăvit  pictural  sbuciumările  şi  suferinţele  din  tem¬ 
niţa  ungurească,  arătând  în  acelaş  timp  şi  justificatele  satisfacţii 
sufleteşti  ce  le-a  avut  pe  urma  acestor  suferinţe.  Fiindcă  „in 
această  temniţă  era  o  atmosferă  foarte  românească”. 

Asemenea  prăznuiri  sunt  chemate  să  ţină  veşnic  trează 
conştiinţa  naţională  în  sufletul  generaţiei  de  azi  şi  de  mâine, 
fiindcă  nimic  nu  cucereşte  inimile  în  măsura  în  care  este  în 
stare  să  le  cucerească  pilda  vie  a  jertfelniciei  personale. 

NECULCE. 

IN  ultima  adunare  generala  a  secţiei  Sibiu  a  Asociaţiei  ele- 
rului  „Andrei  Şaguna"  sublimasem  în  cadrele  unui  referat  im¬ 
portanţa  şi  necesitatea  absolută  a  publicării  unui  manual  pe 
seama  preoţilor  chemaţi  să  catehizeze  în  şcoalele  primare.  Am 
arătat  anume,  că  un  asemenea  manual  ar  îmbia  un  ajutor  ne¬ 
preţuit  îndeosebi  preoţilor  mai  bătrâni  cu  o  insuficientă  pregătire 
pedagogică  pentru  marea  misiune  a  chemării  celor  mici  la  Hri- 
stos  şi  Ta  Biserica  Lui.  Cuprinzând  toate  lecţiile  în  extensiunea 
şi  în  forma  în  care  trebuiesc  predate  de  către  catehet,  conform 
programei  analitice  şi  celor  mai  verificate  postulate  pedago¬ 
gice,  acest  manual  ar  suplini  insuficienţele  cateheţilor  şi  astfel 
evanghelizarea  ortodoxă  a  tinerelor  vlăstare  s’ar  face,  cu  aju¬ 
torul  lui,  cu  mai  mulţi  sorţi  de  izbândă. 

Avem  justificata  bucurie  de  a  anunţa  iubita  noastră  preo¬ 
ţime,  că  acest  manual  este  gata  şi  el  va  îi  dat  tiparului  îndată 
după  sărbătorile  Naşterii  Domnului,  aşa  că  ia  începutul  anului 
şcolar  viitor  va  putea  fi  pus  la  dispoziţia  cateheţilor.  Alcă¬ 
tuirea  acestui  manual  se  datoreşte  harnicului  catehet  şi  iubi¬ 
tului  nostru  colaborator  Dumitru  Călugăr,  absolvent  al  Acade¬ 
miei  noastre  teologice. 

* 

ORGANUL  de  publicitate  al  eparhiei  Clujului,  „ Renaşterea “t 
a  apărut  cu  prilejul  festivităţilor  sfinţirii  catedralei  din  Cluj  în 
tradiţionala  şi  atât  de  simpatica  sa  înfăţişare  modestă,  dar  cu 
un  cuprins  bogat  şi  substanţial.  Articolele  deosebit  de  impor¬ 
tante,  menite,  în  majoritatea  lor,  să  omagieze  osârdia  neador¬ 
mită  a  Prea  Sfinţitului  episcop  Nicolae  Ivan,  fericitul  ctitor  al 
noului  monument  ortodox  din  capitala  Ardealului,  sunt  semnate 
de  I.  Lupaş,  I.  Matei,  G.  Bogdan  Duică  şi  alţi  distinşi  purtători 
ai  condeiului  bisericesc.  Subliniem  mai  ales  articolul  „Cate¬ 
drala",  al  domnului  profesor  G.  Bogdan  Duică,  articol  care  are 
toată  frumuseţea  poetică  şi  toată  simţirea  creştinească  a  unui 
veritabil  psalm. 

* 

IN  cursul  lunei  Februarie  va  ieşi  de  sub  teascurile  „Ar- 
hidiecezanei"  din  Sibiu  traducerea  românească  a  cărţii  „Religia 
şi  formarea  caracterului"  de  Fr.  W.  Forster,  marele  pedagog  şi 
filosof  elveţian.  Cartea  tâlcuită  în  româneşte  cu  autorizaţia  edi¬ 
turii  „Rotapfel"  din  Zurich,  de  preoţii  I.  Negoiţă  şi  N.  Donos, 
dela  Iaşi,  va  avea  o  mărime  de  aproape  500  de  pagini  şi  va 

apărea  în  „Seria  didactică"  inaugurată  cu  voiumul  „Tinere  ţie-ţi 
zic  scoală-te*  de  D.  Făgărăşanu. 

* 

DE  sărbătorile  Crăciunului  acestui  an  va  apărea  în  „Seria 
teologică"  a  editurii  arhidiecezane  din  Sibiu  studiul  „Cultul 
inimii  lui  Isus"  datorit  părintelui  arhimandrit  Dr.  Vasilie  Lăză- 
rescu,  proîesor  la  Academia  Teologică  din  Oradea,  ales  de  cu¬ 
rând  episcop  al  eparhiei  Caransebeşului. 

* 

LA  1  Martie  1934  va  apărea  la  Sibiu  o  revistă  ilustrată 
pentru  familia  ortodoxă.  Noul  organ  de  publicitate  va  informa 
pe  cititor,  prin  imagini,  despre  tot  ce  se  petrece  în  viaţa  bise¬ 
ricească  şi  culturală  a  ţării.  Dar  nu  numai  atât.  El  va  încerca 
să  fie  un  creştinesc  şi  românesc  îndrumător  al  famiilor  intelec¬ 
tualilor  noştri. 

In  paginile  acestei  reviste  se  vor  tâlcui  frânturi  din  Scrip¬ 
turile  sfinte;  se  vor  reproduce  părţi  scurte  din  literatura  patri¬ 
stică  ;  se  vor  înfăţişa  pagini  din  istoria  noastră  naţională  şi  bise¬ 
ricească,  cu  figurile  în  veci  neapuse  ale  eroilor  şi  mucenicilor 
noştri ;  se  vor  arăta  bogăţiile  fără  seamăn  —  arhitectonice  şi 
picturale  —  ale  ortodoxiei  româneşti  şi  străine,  precum  şi  fru¬ 
museţile  naturale  ale  ţării  noastre. 

Revista  va  cuprinde  şi  pagini  de  literatură  şl  folclor,  de 
medicină  populară  şi  de  gospodărie  casnică.  Ea  va  avea  deci 
un  caracter  eclectic  şi  va  căuta  să  oglindească  teoretic  şi  plastic 
mai  ales  viaţa  ortodoxă  şi  naţională  din  întreg  cuprinsul  ţării. 

„  Viata  ilustrată ",  care  va  apărea  deocamdată  lunar,  va 
îi  o  podoabă  pe  masa  fiecărui  intelectual  român.  Abonamentul 
anual  nu  va  trece  totuşi  peste  modesta  sumă  de  150  de  Lei. 

*  N.C. 

DE  câţiva  ani  există  nominal  această  asociaţie.  împre¬ 
jurări  străine  de  sufletul  tineretului  au  făcut  ca  ea  să  nu-şi 
poată  începe  misiunea  impusă  de  porunca  vremii.  Avem  bu¬ 
curia  totuşi  să  înregistrăm  un  început  bun.  De  un  an  de  zile, 
gândul  unui  congres  general  al  studenţilor  teologi  ortodocşi 
români,  a  pus  tot  mai  mult  stăpânire  pe  conştiinţa  acestui  ti¬ 
neret.  In  acest  sens  în  zilele  de  8 — 14  Noemvrie  a.  c„  cu  ocazia 
unui  consiliu  al  U.  N.  S.  C.  R.  la  Bucureşti,  a  avut  loc  o  consfă¬ 
tuire  între  reprezentanţii  studenţilor  teologi  din  Bucureşti,  Cernăuţi, 
Chişinău  şi  Sibiu.  Preocuparea  primă  a  consfătuirii  a  fost  aflarea 
unei  soluţii  pentru  ţinerea  unui  congres  general  al  studenţilor 
teologi.  Ei  au  luat  contact  cu  ceilalţi  colegi  dela  celelalte  facul¬ 
tăţi  în  vederea  modalităţii  ţinerii  lui  odată  cu  cel  al  tuturor  stu¬ 
denţilor,  care  după  toate  probabilităţile  va  avea  loc  la  Chişinău. 

In  vederea  acestui  congres  s’au  fixat  şi  câteva  puncte  şi 
sugestii. 

1.  Se  va  alcătui  un  statut  al  asociaţiei,  luându-se  contact 
cât  mai  strâns  cu  ierarhii  şi  conducătorii  Bisericii  spre  a  primi 
directivele  necesare  în  acest  timp  de  confuzie. 

2.  Un  misionarism  creştin  In  lumea  studenţească,  prin 
care  idea  creştină  să  fie  în  orice  manifestare  alături  de  cea  na¬ 
ţională. 

3.  Lupta  contra  curentelor  subversive,  cari  subminează 
temelia  statului  nostru.  Aşa  atitudinea  faţă  de  secte,  comunism, 
francmasonerie,  şi  alte  multe,  cari  cearcă  se  sfredelească 
această  conştiinţă  tânără. 

4.  Congresul  va  avea  iarăşi  ca  obiectiv  adunarea  stu¬ 

denţilor  teologi  ortodocşi  într’un  congres  panortodox.  Acest 
gând  e  nutrit  şi  de  colegii  sârbi,  cari  în  revista  lor  din 
Belgrad  „Svetoslav"  şi-au  exprimat  în  repetate  rânduri  această 
dorinţă.  Prin  acest  congres,  care  nu  e  tocmai  imposibil, 

cum  vor  să  creadă  unii  —  s’ar  stabili  o  legătură  intimă 

între  studenţii  teologi  ortodocşi  din  toate  ţările.  O  revistă  de 

colaborare  studenţească,  scrisă  într’o  limbă  apuseană,  ar  putea 

fi  organul  de  cunoaştere  reciprocă.  Schimbul  de  studenţi  dela 
diferite  facultăţi  şi  academii  ale  diferitelor  ţări  ar  fi  un  rod  al 
acestei  legături,  lată  un  frumos  mănunchiu  de  seminţe  cari 
încolţesc  în  sufletul  acestei  tinerimi.  Dea  Dumnezeu  ca  sece¬ 
rişul  lor  să  fie  cât  mai  bogat.  V.  COMAN. 

* 

MĂRUNTE. 


SFÂNTA  Biserică  autocefală  ortodoxă  din  Polonia,  în 
fruntea  căreia  stă  Arhiepiscopul  şi  Mitropolitul  din  „Varşovia  şi 
întreaga  Polonie"  are  3,5  milioane  credincioşi;  în  mase  com¬ 
pacte  ocupă  o  regiune  de  160,000  km. 2  Numărul  sufletelor  în 
parohii  este  în  medie  2250,  cel  in'ai  mare  între  celelalte  biserici 
libere  autocefale  ortodoxe  din  Europa.  (Bulgaria  2076,  Iugoslavia 
2000,  România  1300,  Grecia  860).  Ajutorul  primit  dela  stat  este 
de  două  milioane  zloţi,  din  cari  o  cincime  se  întrebuinţează  pentru 
nevoile  personale  şi  restul  pentru  cele  materiale. 

LEGEA  nouă  bisericească  privitoare  la  căsătorii  în  Biserica 
ortodoxă  din  Iugoslavia  recunoaşte  căsătoriile  mixte  numai  în 
cazul  când  acelea  se  încheie  în  faţa  preotului  ortodox,  asigură 
creşterea  ortodoxă  a  copiilor,  soţul  neortodox  declară  că  nu  va 
împiedeca  pe  soţul  său  ortodox  în  practicarea  credinţei  sale, 
iar  cel  ortodox  îşi  va  da  silinţa  să-şi  convertească  soţul.  In 
caz  de  divorţ  şi  alte  litigii  conjugale  sunt  competente  a  hotărî 
numai  tribunalele  matrimoniale  ale  Bisericii  ortodoxe.  Motive 
de  divorţ  formează  încheierea  cununiei  în  faţa  unui  preot  neor¬ 
todox,  sau  refuzul  categoric  al  unuia  din  soţi  de  a  fi  ortodox. 


472 


REVISTA  TEOLOGICĂ 


DUPĂ  constituţia  bisericii  reformate  din  Jugoslavia,  apro¬ 
bată  de  rege,  episcopul  nu  este  ales  pe  viaţă,  ci  numai  pe  un 
anumit  număr  de  ani  şi  poate  fi  destituit  la  dorinţa  guvernului. 

IN  INDII  numărul  creştinilor  a  sporit  în  ultimul  an  cu 
13,52 °/0,  al  hinduşilor  numai  cu  2 °/0,  al  mohamedanilor  cu 
1,3  °/0,  al  budhiştilor  cu  1  °/0- 

IN  GERMANIA  preoţii  refugiaţi  din  Rusia  s’au  organizat 
într’o  societate  care  se  ocupă  de  problemele  creştinismului 
oriental,  instruesc  misionari  pentru  propaganda  religioasă  şi  in¬ 
tensificarea  operii  de  caritate  în  Rusia. 

CASA  de  rugăciune  a  comunităţii  ortodoxe  din  comuna 
Biszţa,  Polonia  care  numără  2000  suflete,  a  fost  închisă  de 
poliţie,  dupăce  romano-catolicii  le-au  răpit  şi  biserica.  In  comuna 
Zamosc,  cu  1500  credincioşi  ortodocşi,  s’a  interzis  cultul  divin,, 
în  capela  din  cimitir,  fără  indicarea  vre-unui  motiv. 

CONDUCEREA  Reich-ului  atrage  atenţia  celor  competenţi, 
că  lojile  masonice  transformate  în  „orduri  creştine”  doresc  să 
pătrundă  în  partidul  naţional-socialist.  Foştii  francmasoni  vor  fi 
îndepărtaţi  deci,  fără  amânare,  din  orice  slujbă.  N.  T. 

